(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Δ΄

Πέμπτη, 09 Οκτωβρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 9ο Δημοτικό Σχολείο Λειβαδιάς, το 6ο Γυμνάσιο Λαμίας και από το Ingrid Jespersen Gymnasium της Δανίας, σελ.   
3. Αναφορά στην εξεταστική επιτροπή για τον ΟΠΕΚΕΠΕ, σελ.   
4. Επί προσωπικού θέματος, σελ.   
5. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
 Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της από 29.9.2025 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)», του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΝΟΣΟΚΟΜΕΙΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»», σελ.   
   
ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της αναφοράς στην εξεταστική επιτροπή για τον ΟΠΕΚΕΠΕ:  
  
 ΒΕΛΟΠΟΥΛΟΣ Κ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΖΑΜΙΑΣ Α. , σελ.   
 ΚΟΥΡΟΥΠΑΚΗ Α. , σελ.   
 ΧΡΗΣΤΙΔΗΣ Π. , σελ.   
  
Β. Επί προσωπικού θέματος:  
  
 ΓΕΩΡΓΙΑΔΗΣ Σ. , σελ.   
 ΚΑΖΑΜΙΑΣ Α. , σελ.

Γ. Επί διαδικαστικού θέματος:  
  
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
  
Δ. Επί του σχεδίου νόμου του Υπουργείου Υγείας:  
  
 ΑΘΑΝΑΣΙΟΥ Μ. , σελ.   
 ΒΕΛΟΠΟΥΛΟΣ Κ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΔΑΓΚΑ Π. , σελ.   
 ΚΑΖΑΜΙΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΝΤΗΣ Ι. , σελ.   
 ΚΟΥΡΟΥΠΑΚΗ Α. , σελ.   
 ΛΙΝΟΥ Α. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΙΜΠΙΛΑΣ Σ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΕΡΚΑ Θ. , σελ.   
 ΤΣΙΜΑΡΗΣ Ι. , σελ.   
 ΦΕΡΧΑΤ Ο. , σελ.   
 ΧΡΗΣΤΙΔΗΣ Π. , σελ.   
  
Ε. ΠΑΡΕΜΒΑΣΕΙΣ:  
  
 ΚΕΦΑΛΑ Γ. , σελ.   
 ΜΑΛΑΜΑ Κ. , σελ.   
 ΜΑΝΤΖΟΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Δ**΄**

Πέμπτη 9 Οκτωβρίου 2025

Αθήνα, σήμερα στις 9 Οκτωβρίου 2025, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-10-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Γ΄ συνεδριάσεώς του, της Τετάρτης 8 Οκτωβρίου 2025, σε ό,τι αφορά την ψήφιση στο σύνολο του σχεδίου νόμου: «Σύσταση Ακαδημιών Επαγγελματικής Κατάρτισης - Ένταξη των Ακαδημιών στο Εθνικό Σύστημα Επαγγελματικής Εκπαίδευσης και Κατάρτισης, άλλα θέματα επαγγελματικής κατάρτισης και λοιπές διατάξεις»)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 29-9-2025 Σύμβασης Τροποποίησης της από 26-7-2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)», του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΝΟΣΟΚΟΜΕΙΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»».

Η Διάσκεψη των Προέδρων αποφάσισε στη συνεδρίαση της Πέμπτης 2 Οκτωβρίου 2025 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ξενοφών Μπαραλιάκος για δεκαπέντε λεπτά.

Παρακαλώ να ανοίξει και το σύστημα της ηλεκτρονικής εγγραφής.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε,

Κύριε Υπουργέ, κυρίες και κύριοι συνάδελφοι, σήμερα συζητούμε ένα σχέδιο νόμου με εξαιρετική σημασία για τη δημόσια υγεία της χώρας μας. Πρόκειται για την Κύρωση της από 29 Σεπτεμβρίου 2025 Σύμβαση της Τροποποίησης της αρχικής Σύμβασης Δωρεάς του 2018, μεταξύ του Ελληνικού Δημοσίου, του Κοινωφελούς Ιδρύματος «Αλέξανδρος Ωνάσης», του «Ωνάσειου Νοσοκομείου» και της εταιρείας «ΑΡΙΟΝΑ ΕΛΛΑΣ Α.Ε.».

Η σημερινή τροποποίηση δεν αποτελεί τυπική διαδικασία αλλά, αντιθέτως, ολοκληρώνει έναν κύκλο εργασιών και εγγυάται ότι μία από τις σημαντικότερες υγειονομικές επενδύσεις των τελευταίων δεκαετιών στη χώρα μας, η νέα πτέρυγα το Ωνάσειου Καρδιοχειρουργικού Κέντρου θα παραδοθεί πλήρως ολοκληρωμένη στους πολίτες.

Η αρχική σύμβαση του 2018 προέβλεπε την κατασκευή και πλήρη εξοπλισμό της νέας πτέρυγας, την ανακατασκευή υφιστάμενων χώρων, την ίδρυση του Ωνάσειου Τεχνικού Μεταμοσχευτικού Κέντρου, τη δημιουργία ελικοδρομίου και τη λειτουργία Σύγχρονης Παιδιατρικής Κλινικής, με εξειδίκευση στην Παιδιατρική Καρδιολογία και την Καρδιοχειρουργική.

Με τις μεταγενέστερες τροποποιήσεις καθορίστηκε ως φορέας υλοποίησης η «ΑΡΙΟΝ ΕΛΛΑΣ Α.Ε.», αυξήθηκε η δωρεά στα 82 εκατομμύρια ευρώ και παρατάθηκε η προθεσμία ολοκλήρωσης έως τον Μάρτιο του 2025, καθώς η πανδημία επέφερε σημαντικές καθυστερήσεις.

Στο πλαίσιο αυτό, το παρόν νομοσχέδιο εισάγει μια βασική θεσμική ρύθμιση. Προβλέπει με ακρίβεια τη διαδικασία οριστικής παραλαβής του έργου και την πλήρη θεσμική ολοκλήρωσή του. Τίθεται ένα σαφές και δεσμευτικό πλαίσιο που διασφαλίζει ότι η νέα πτέρυγα θα τεθεί σε λειτουργία άμεσα, χωρίς αδικαιολόγητες καθυστερήσεις ή γραφειοκρατικά εμπόδια.

Έτσι, λοιπόν, μετά την αποπεράτωση του έργου, το Ωνάσειο Νοσοκομείο και το Ελληνικό Δημόσιο, εκπροσωπούμενο από τους Υπουργούς Υγείας και Περιβάλλοντος και Ενέργειας, θα κληθούν εγγράφως από τον φορέα υλοποίησης για την οριστική παραλαβή του έργου της νέας πτέρυγας και εντός προθεσμίας δέκα ημερών από την κοινοποίηση της κλήσης του φορέα υλοποίησης για την οριστική παραλαβή, με επιμέλεια του Υπουργού Υγείας θα κληθεί η Επιτροπή Παραλαβής, προκειμένου να διενεργηθεί επιθεώρηση και αυτοψία, βάσει της οποίας θα συνταχθεί Έκθεση Οριστικής Παραλαβής.

Αμέσως μετά, η Έκθεση Οριστικής Παραλαβής θα υποβληθεί μέσα σε τριάντα ημέρες προς το Διοικητικό Συμβούλιο του Ωνάσειου και στους Υπουργούς Υγείας, Περιβάλλοντος και Ενέργειας. Η έκθεση αυτή είναι δεσμευτική για όλα τα συμβαλλόμενα μέλη και αν διαπιστωθούν ελλείψεις ή κακοτεχνίες θα καταγράφονται ρητά και θα αποκαθίστανται, ενώ αν παρέλθουν άπρακτες οι προβλεπόμενες προθεσμίες, η παραλαβή θεωρείται αυτοδικαίως συντελεσμένη.

Με αυτόν τον τρόπο διασφαλίζεται η οριστική παραλαβή του έργου στο Δημόσιο και το Ωνάσειο, χωρίς ανάγκη έκδοσης ξεχωριστής άδειας λειτουργίας, διαδικασία που στο παρελθόν είχε αποδειχθεί χρονοβόρα και περιττή.

Κυρίες και κύριοι συνάδελφοι, το έργο είναι πλέον έτοιμο. Η προσωρινή παραλαβή έχει ήδη ολοκληρωθεί, χωρίς παρατηρήσεις και η σημερινή κύρωση αποτελεί την τελική νομική προϋπόθεση για τη λειτουργία της νέας πτέρυγας, με προγραμματισμένα εγκαίνια μέχρι τα τέλη του Οκτώβρη.

Με αυτήν τη ρύθμιση θεσπίζεται ένα σύγχρονο, ταχύ και διαφανές πλαίσιο παραλαβής, που αποτρέπει καθυστερήσεις, μειώνει τη γραφειοκρατία και επιτρέπει την άμεση λειτουργία της νέας υποδομής.

Κυρίες και κύριοι συνάδελφοι, η νέα πτέρυγα του Ωνάσειου δεν είναι ένα έργο απλώς υποδομής. Είναι επένδυση στη ζωή, στην ελπίδα και στην επιστήμη. Για πρώτη φορά στη χώρα μας θα μπορούν να πραγματοποιούνται μεταμοσχεύσεις καρδιάς και ήπατος σε παιδιά, ένα ορόσημο για την ελληνική παιδιατρική και τη μεταμοσχευτική ιατρική.

Όπως ανακοίνωσε ο Υπουργός Υγείας οι πρώτες παιδιατρικές μεταμοσχεύσεις προγραμματίζονται να ξεκινήσουν στις αρχές του 2026, μετά από ειδικά προγράμματα εκπαίδευσης Ελλήνων ιατρών, σε συνεργασία με διεθνή εξειδικευμένα κέντρα, που ήδη έχουν ξεκινήσει. Πρόκειται για ένα άλμα ιατρικό, κοινωνικό και βαθιά ανθρώπινο που εξασφαλίζει αυτάρκεια, κύρος και επιστημονική αυτονομία στη χώρα μας, αναδεικνύοντας το ελληνικό ιατρικό δυναμικό και ενισχύοντας το Εθνικό Σύστημα Υγείας. Η Κύρωση αυτής της Σύμβασης αποτελεί ταυτόχρονα έμπρακτη αναγνώριση της αξίας των δωρεών και της κοινωνικής ευθύνης των ευεργετών.

Κυρίες και κύριοι συνάδελφοι, η Ελλάδα έχει βαθιά ριζωμένη παράδοση ευεργεσίας από τους εθνικούς ευεργέτες του 19ου αιώνα έως τα σύγχρονα κοινωφελή ιδρύματα. Το Ίδρυμα «Αλέξανδρος Ωνάσης» με τη δωρεά ύψους 82 εκατομμυρίων ευρώ αποδεικνύει ότι η προσφορά μπορεί να είναι θεσμική, ουσιαστική και διαχρονική. Η συμβολή του δεν είναι μόνο οικονομική. Είναι πράξη αλτρουισμού και συνέργειας με το κράτος.

Το έργο παραδίδεται χωρίς δημόσια δαπάνη, με πλήρη διαφάνεια και συνέπεια ως πράξη εμπιστοσύνης προς το Ελληνικό Δημόσιο και το κοινωνικό σύνολο. Οι ανάγκες του ΕΣΥ είναι διαρκείς και κάθε τέτοια συνεργασία είναι ανάσα για τη ζωή και για τη δημόσια υγεία.

Από το Βήμα αυτό εκφράζω ειλικρινείς ευχαριστίες στο Ίδρυμα Ωνάση, στον Πρόεδρο του Διοικητικού Συμβουλίου κ. Αντώνη Παπαδημητρίου και σε όλους όσοι εργάστηκαν με συνέπεια, γνώση και όραμα για την ολοκλήρωση αυτού του μεγάλου έργου. Η χώρα μας τους οφείλει ευγνωμοσύνη και γι’ αυτό το έργο που θα σώσει πολλές ζωές. Κάθε ζωή που θα σωθεί, θα φέρει τη σφραγίδα της προσφοράς και του ανθρωπισμού.

Θέλω στο σημείο αυτό να εξάρω κάτι που ανέφερε ο Υπουργός Υγείας Άδωνις Γεωργιάδης στην επιτροπή και να ενώσω και τη δική μου φωνή σε μια σωτήρια προσπάθεια, μια πρωτοβουλία που κινείται στην ίδια πορεία που έχει χαράξει η Κυβέρνηση, την πορεία αλληλεγγύης, ευαισθητοποίησης και αλτρουισμού προς τον συνάνθρωπο. Αναφέρομαι στην εθνική εκστρατεία για τη δωρεά οργάνων, που θα υλοποιηθεί μέσω της ΗΔΙΚΑ με το μήνυμα «Δωρεά οργάνων, περισσότερη ζωή». Κάθε πολίτης θα ενημερώνεται προσεκτικά προσωπικά, ώστε να καλλιεργηθεί μια νέα κουλτούρα προσφοράς, ανθρωπιάς και κοινωνικής συμμετοχής. Ας μη μείνει κανείς αμέτοχος σε αυτήν την πρόσκληση ζωής. Η πρωτοβουλία αυτή αποτελεί συνέχεια μιας μεγάλης εθνικής προσπάθειας που έχει ξεκινήσει τα τελευταία χρόνια για να ενισχυθεί η κουλτούρα της δωρεάς οργάνων και να αυξηθεί ο αριθμός των μεταμοσχεύσεων στη χώρα μας.

Το 2024 η Ελλάδα σημείωσε ιστορικό ρεκόρ μεταμοσχεύσεων και αξίζει να το επισημάνουμε αυτό και το 2025 η ανοδική πορεία συνεχίζεται.

Πραγματοποιούνται πλέον μεταμοσχεύσεις όχι μόνο από αποβιώσαντες αλλά και από ζώντες δότες αποδεικνύοντας ότι η κοινωνία μας μεταμορφώνεται σε κοινωνία προσφοράς. Είναι συγκινητικά τα παραδείγματα συγγενών που μέσα από τον πόνο μιας απώλειας επέλεξαν να χαρίσουν ζωή σε άλλους ανθρώπους. Οι ιστορίες αυτές υπενθυμίζουν ότι η μεγαλύτερη δύναμη ενός κράτους δεν βρίσκεται στα μεγέθη του, αλλά στην ανθρωπιά και στην ευαισθητοποίηση των πολιτών.

Και εδώ έρχεται να δώσει συνέχεια και δύναμη αυτή η μεγάλη δωρεά που σήμερα κυρώνουμε. Η νέα πτέρυγα του Ωνάσειου δεν είναι απλώς ένα κτίριο, είναι η φυσική συνέχεια και η επιστημονική ολοκλήρωση της εθνικής πολιτικής για τη δωρεά οργάνων και τις μεταμοσχεύσεις. Είναι ο χώρος όπου η προσφορά συναντά την επιστήμη, όπου οι δωρεές μετατρέπονται σε πράξεις ζωής, όπου το κράτος, η ιατρική κοινότητα και οι πολίτες ενώνονται γύρω από έναν κοινό σκοπό, να σωθούν ζωές. Η σημερινή κύρωση δεν αφορά μόνο την ολοκλήρωση ενός έργου, αλλά και τη συνέχιση μιας πολιτικής που αποδίδει, μιας πολιτικής που θεμελιώνει ένα σύγχρονο, αποτελεσματικό και βαθιά ανθρώπινο Εθνικό Σύστημα Υγείας.

Κυρίες και κύριοι συνάδελφοι, το Ωνάσειο Εθνικό Μεταμοσχευτικό Κέντρο και η νέα Παιδιατρική Καρδιοχειρουργική Μονάδα θα αποτελέσουν φάρο ελπίδας για κάθε παιδί, κάθε ασθενή και κάθε οικογένεια που δίνει τον αγώνα της ζωής. Είναι έργα που τιμούν τη χώρα μας, αναβαθμίζουν το ΕΣΥ και αναδεικνύουν τη δύναμη της συνεργασίας μεταξύ πολιτείας, δωρητών και επιστήμης και κοινωνίας. Η σημερινή κύρωση είναι μια υπόσχεση ζωής ότι η Ελλάδα μπορεί να στέκεται ισχυρή, αυτάρκης και ανθρώπινη απέναντι στις ανάγκες των πολιτών. Αυτό είναι το πραγματικό νόημα της πολιτικής, να μετατρέπουμε τη νομοθεσία σε αποτέλεσμα, να κάνουμε τη συνεργασία κοινωνικό κεφάλαιο και να δείχνουμε ότι το κράτος μπορεί να λειτουργεί με συνέπεια, διαφάνεια και ανθρωπιά.

Καλώ, λοιπόν, όλες και όλους τους συναδέλφους να υπερψηφίσουμε το νομοσχέδιο ως πράξη ευθύνης, αλληλεγγύης και εμπιστοσύνης σε δύναμη προσφοράς. Γιατί στο τέλος της ημέρας η πραγματική ισχύς ενός κράτους δεν μετριέται μόνο σε αριθμούς και υποδομές, αλλά στην ικανότητά του να προστατεύει τη ζωή και την αξιοπρέπεια κάθε πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπαραλιάκο.

Τον λόγο έχει ο εισηγητής από το ΠΑΣΟΚ κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα στην Ολομέλεια μία τροποποίηση που αφορά ένα έργο με βαθιά κοινωνική και επιστημονική σημασία, τη νέα πτέρυγα του Ωνάσειου Νοσοκομείου. Πρόκειται για ένα έργο που μπορεί να αλλάξει ουσιαστικά τον χάρτη καρδιοχειρουργικής και μεταμοσχευτικής φροντίδας στη χώρα μας.

Ως ΠΑΣΟΚ - Κίνημα Αλλαγής προσερχόμαστε στη σημερινή συζήτηση με τρεις θεμελιώδεις προτεραιότητες: την ενίσχυση και λειτουργία του Εθνικού Συστήματος Υγείας, ώστε τέτοιου είδους έργα να αποτελούν συμπλήρωμα και όχι υποκατάστατο της δημόσιας υγείας, τη διασφάλιση της διαφάνειας στη διαχείριση του δημόσιου συμφέροντος και στην αξιοποίηση των πόρων, την προστασία των πολιτών ώστε να απολαμβάνουν υπηρεσίες υψηλής ποιότητας ασφάλειας και αξιοπιστίας. Αναγνωρίζουμε απόλυτα την αξία της δωρεάς και το ιστορικό αποτύπωμα του Ωνάσειου Ιδρύματος. Η νέα πτέρυγα θα ενισχύσει ουσιαστικά τις δυνατότητες της χώρας στον τομέα της μεταμόσχευσης και της εξειδικευμένης καρδιοχειρουργικής, θα βελτιώσει την ποιότητα των υπηρεσιών υγείας και θα αναβαθμίσει τα πρωτόκολλα ασφαλείας για τους ασθενείς. Για όλους αυτούς τους λόγους υπερψηφίζουμε την τροποποίηση, διότι επιτρέπει την ολοκλήρωση ενός κρίσιμου έργου και θεσπίζει ρυθμίσεις που, εφόσον εφαρμοστούν με συνέπεια, μπορούν να ενισχύσουν την αποτελεσματικότητα και την ταχύτητα ολοκλήρωσής του.

Ωστόσο, δεν μπορούμε να παραβλέψουμε το γεγονός ότι η λειτουργία του Ωνασείου αποτελεί μια φωτεινή εξαίρεση σε ένα σύστημα υγείας που δυστυχώς υποφέρει από συστηματική απαξίωση. Θα ήταν ιδανικό να βλέπαμε τα δημόσια νοσοκομεία της χώρας να λειτουργούν με την ίδια συνέπεια, με την ίδια αποτελεσματικότητα και με την ίδια οργανωτική πληρότητα, όπως το Ωνάσειο. Δυστυχώς, όμως, η πραγματικότητα είναι πολύ διαφορετική. Η Κυβέρνηση έχει επιλέξει να δέχεται την υπολειτουργία του ΕΣΥ, να επιτρέπει τη συστηματική υποβάθμισή και να οδηγεί στην ολοένα και μεγαλύτερη έλλειψη προσωπικού. Γιατροί και νοσηλευτές εγκαταλείπουν τη χώρα χωρίς η πολιτεία να λαμβάνει ουσιαστικά μέτρα ή να τους προσελκύσει ξανά στην Ελλάδα. Άλλοι μένουν εγκλωβισμένοι σε ένα περιβάλλον με εξαντλητικά ωράρια, χαμηλές αμοιβές και ανεπαρκή μέσα. Οι διαγωνισμοί προσλήψεων παραμένουν άκαρποι. Μην κοιτάτε τον τελευταίο διαγωνισμό ο οποίος αφορά κυρίως νοσοκομεία του κέντρου, δηλαδή της Αθήνας και του Πειραιά. Τι κάνουμε στην περιφέρεια; Οι γιατροί και οι νοσηλευτές παραιτούνται εξαντλημένοι σωματικά και ψυχικά και τα κενά που αφήνουν μένουν ακάλυπτα. Δεν έχετε καταφέρει να διατηρήσετε ούτε τον κανόνα 1 προς 1, μία αποχώρηση και μία πρόσληψη. Στο τελευταίο διάστημα των τελευταίων τεσσάρων ετών υπάρχουν 5.813 κενά μόνιμων -που σημαίνει ακριβώς αυτό που περιέγραψα προηγουμένως- από τους οποίους 1.768 στην πρωτοβάθμια φροντίδα υγείας, με ό,τι αυτό συνεπάγεται στην κατανομή προσωπικού κυρίως στην περιφέρεια.

Αυτή είναι η πραγματική εικόνα του ΕΣΥ σε πολλές γωνιές της χώρας: εφημερίες χωρίς επαρκή προσωπικό, με αποσπάσεις και «εντέλλεσθε», κλειστά τμήματα, αναβολές χειρουργείων, ουρές στα ΤΕΠ και μια διαρκής αποδυνάμωση των περιφερειακών νοσοκομείων.

Σε αυτό το περιβάλλον η νέα πτέρυγα του Ωνασείου μπορεί να αποτελέσει πρότυπο, αλλά δεν πρέπει να γίνει άλλοθι για τη συνέχιση της αδράνειας απέναντι στην κρίση του ΕΣΥ. Είναι ευθύνη της Κυβέρνησης να εξασφαλίσει ότι η πρόσβαση σε ποιοτικές υπηρεσίες υγείας δεν θα είναι προνόμιο όσων καταφέρνουν να βρουν κρεβάτι σε ένα σύγχρονο ίδρυμα, αλλά δικαίωμα όλων των πολιτών σε κάθε γωνιά της χώρας.

Και επανέρχομαι στην τροποποίηση. Η αλλαγή που εισάγετε, να πραγματοποιείται η οριστική παραλαβή αμέσως μετά την αποπεράτωση του έργου και όχι υποχρεωτικά μετά το πέρας της περιόδου συντήρησης, είναι σημαντική. Επιταχύνει την παράδοση της πτέρυγας και αντιμετωπίζει τις χρόνιες παθογένειες που ταλαιπώρησαν έργα υγείας και υποδομών στη χώρα μας. Από την άλλη, όμως, αγγίζει ένα πολύ ευαίσθητο σημείο, την ισορροπία μεταξύ ταχύτητας και ουσιαστικού ελέγχου. Ως ΠΑΣΟΚ υπογραμμίζουμε ότι η ταχύτητα δεν μπορεί σε καμία περίπτωση να υποκαθιστά τον ποιοτικό έλεγχο. Απαιτείται αυστηρή, ανεξάρτητη και τεχνικά επαρκής επιθεώρηση πριν από οποιαδήποτε παραλαβή, ώστε να μην παρουσιαστούν προβλήματα σε ένα νοσοκομειακό περιβάλλον όπου θα έχουμε πραγματικές επιπτώσεις σε ανθρώπινες ζωές.

Θετική θεωρούμε τη βελτίωση που εισάγει η τροποποίηση με τον καθορισμό συγκεκριμένων προθεσμιών, κλήση της επιτροπής εντός δέκα ημερών, σύνταξη έκθεσης εντός τριάντα ημερών, λήψη απόφασης εντός άλλων τριάντα ημερών. Έτσι όντως περιορίζεται η γραφειοκρατία και αποτρέπονται παρατεταμένες καθυστερήσεις που έχουμε δει πολλές φορές στο παρελθόν.

Η τεκμαιρόμενη παραλαβή σε περίπτωση άπρακτης παρέλευσης των προθεσμιών μπορεί να λειτουργήσει ως εργαλείο επιτάχυνσης. Όμως, πρέπει να είναι ξεκάθαρο ότι δεν μπορεί να λειτουργήσει ως μηχανισμός αποφυγής του ουσιαστικού ελέγχου. Οι προβλεπόμενες επιθεωρήσεις πρέπει να είναι πραγματικές, τεκμηριωμένες, ανεξάρτητες και να διασφαλίζουν ότι το έργο είναι έτοιμο για ασφαλή λειτουργία.

Θετική είναι και η ρύθμιση που διατηρεί τον φορέα υλοποίησης στην κατοχή του εξοπλισμού και των χώρων μέχρι την οριστική παραλαβή με υποχρέωση πλήρους πρόσβασης για έλεγχο. Ωστόσο, απαιτούνται σαφείς ρήτρες και επιτόπιοι έλεγχοι, ώστε η διάθεση των εγκαταστάσεων να μη θέσει σε κίνδυνο τη δημόσια υγεία ούτε να επιβαρύνει το Δημόσιο με πρόσθετα κόστη. Η απαγόρευση χρήσης των εγκαταστάσεων πριν την οριστική παραλαβή πρέπει να εφαρμόζεται αυστηρά και οποιαδήποτε εξαίρεση να είναι πλήρως τεκμηριωμένη και συνοδευόμενη από μέτρα διασφάλισης της ποιότητας.

Θα μου επιτρέψετε εδώ να κάνω και μια ευρύτερη πολιτική παρατήρηση, κύριε Υπουργέ. Το γεγονός ότι χρειάστηκε ξανά τροποποίηση στη διαδικασία παραλαβής μεγάλων έργων καταδεικνύει την αδυναμία του κράτους να διαθέτει σταθερά, σύγχρονα και λειτουργικά εργαλεία εποπτείας μεγάλων δωρεών και μεγάλων δημόσιων επενδύσεων. Αντί να αντιμετωπίζουμε εκ των υστέρων τις δυσλειτουργίες, οφείλουμε να προχωρήσουμε σε μια βαθύτερη θεσμική μεταρρύθμιση, που θα εξασφαλίζει διαρκή διαφάνεια, αποτελεσματικότητα και έλεγχο.

Για όλους αυτούς τους λόγους, υπερψηφίζουμε την τροποποίηση, γιατί προάγει την ολοκλήρωση ενός σημαντικού έργου, γιατί θέτει σαφή χρονικά και διαδικαστικά όρια, γιατί παρέχει τα εργαλεία για μια αποτελεσματική παράδοση.

Παράλληλα, όμως, καλούμε την Κυβέρνηση να δείξει την ίδια αποφασιστικότητα, με την οποία προχωρά αυτό το έργο και στην ανασυγκρότηση του ΕΣΥ, να προχωρήσει σε μόνιμες προσλήψεις, να βελτιώσει περαιτέρω τις αμοιβές των υγειονομικών, να εξασφαλίσει αξιοπρεπείς συνθήκες εργασίας, να επενδύσει σε υποδομές και να σταματήσει να αντιμετωπίζει την υγεία σαν ένα πεδίο διαχείρισης και όχι ως θεμελιώδες δημόσιο αγαθό. Γιατί, κυρίες και κύριοι συνάδελφοι, το Εθνικό Σύστημα Υγείας χρειάζεται έργα και υποδομές, παραδείγματος χάριν, χρειάζεται ένα νοσοκομείο στην ανατολική Αττική. Ακόμα το περιμένουμε. Χρειάζεται πάνω απ’ όλα, λοιπόν, πολιτική βούληση.

Η νέα πτέρυγα του Ωνασείου μπορεί να αποτελέσει πρότυπο λειτουργίας, αλλά η πρόκληση για την πολιτεία είναι να διασφαλίσει ότι και τα δημόσια νοσοκομεία της χώρας θα μπορούν να παρέχουν το ίδιο επίπεδο φροντίδας και ασφάλειας.

Δεν μπορούμε να έχουμε ένα σύστημα δύο ταχυτήτων. Δεν μπορούμε να δεχτούμε ότι κάποιοι πολίτες θα έχουν πρόσβαση σε σύγχρονες υπηρεσίες υγείας και κάποιοι άλλοι θα περιμένουν με τις ώρες σε διαλυμένες δομές λόγω έλλειψης προσωπικού και εξοπλισμού. Αυτό δεν είναι κοινωνικό κράτος, είναι κοινωνική ανισότητα.

Η ψήφος μας, λοιπόν, στην παρούσα τροποποίηση στηρίζεται σε μια διπλή υποχρέωση, από τη μία να στηρίξουμε την έγκαιρη ολοκλήρωση ενός κρίσιμου έργου για τη δημόσια υγεία και από την άλλη να απαιτήσουμε ουσιαστική πολιτική για την αναβάθμιση του ΕΣΥ, για ένα σύστημα που θα προσφέρει ποιοτικές υπηρεσίες σε κάθε πολίτη σε κάθε περιοχή της χώρας. Εμείς ως ΠΑΣΟΚ το έχουμε καταθέσει στη ΔΕΘ.

Η Κυβέρνηση οφείλει να καταλάβει ότι το Ωνάσειο δεν μπορεί να είναι το νησί της αριστείας μέσα σε έναν ωκεανό κρίσης. Η υγεία είναι δικαίωμα και όχι προνόμιο. Και εμείς ως ΠΑΣΟΚ - Κίνημα Αλλαγής θα συνεχίσουμε να παλεύουμε για αυτό το δικαίωμα με προτάσεις -έχουμε καταθέσει ολοκληρωμένο πρόγραμμα στη ΔΕΘ-, έλεγχο και σταθερή διεκδίκηση για μία καλύτερη δημόσια υγεία σε όλους.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσίμαρη.

Παρακαλώ να κλείσει το ηλεκτρονικό σύστημα εγγραφής.

Θα δώσω τώρα τον λόγο στον ειδικό αγορητή από τον ΣΥΡΙΖΑ κ. Ανδρέα Παναγιωτόπουλο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, συζητούμε σήμερα μία ακόμη -την πέμπτη, αν δεν κάνω λάθος στο μέτρημα- Κύρωση τροπολογίας επί της αρχικής συμφωνίας δωρεάς μεταξύ του Ελληνικού Δημοσίου και του Κοινωφελούς Ιδρύματος «Αλέξανδρος Ωνάσης». Είναι μια συμφωνία που επετεύχθη επί των ημερών της διακυβέρνησης του ΣΥΡΙΖΑ το 2018 και λίγες μόνο μέρες πριν η χώρα εξέλθει των μνημονίων επιτυχώς χάρη στις συνετές και αποτελεσματικές επιλογές της τότε κυβέρνησης.

Είναι προφανές ότι δεν σας αρέσει να λέμε την αλήθεια ή να την υπενθυμίζουμε, να τονίζουμε ότι το τρίτο μνημόνιο υπεγράφη και ολοκληρώθηκε με επιτυχία προκειμένου να διασωθεί η οικονομία της χρεοκοπημένης Ελλάδας εξαιτίας των ολέθριων επιλογών της Νέας Δημοκρατίας και του ΠΑΣΟΚ τότε.

Ακόμη και η συμφωνία της δωρεάς του Ωνασείου επετεύχθη χάρη στην εξυγίανση του ιδρύματος, το οποίο το 2014 είχε ένα τεράστιο χρέος 120 εκατομμυρίων ευρώ, έργο και αυτό της κυβέρνησης ΣΥΡΙΖΑ. Σας ενοχλεί και αυτή η αλήθεια; Ας είναι. Εμείς δεν θα σταματήσουμε να τη λέμε και να την τονίζουμε σε κάθε ευκαιρία.

Ας περάσω όμως στο προκείμενο, την κύρωση της τροπολογίας.

Ειλικρινά, ακούγοντας τον εισηγητή της Πλειοψηφίας, την κ. Αγαπηδάκη και, τέλος, τον κ. Γεωργιάδη, δεν κατάλαβα -από τον κ. Γεωργιάδη κάτι καταλάβαμε, νωρίτερα όμως δεν καταλάβαμε- για ποιον ακριβώς λόγο έπρεπε να τροποποιήσετε την παράγραφο 6 του άρθρου 5 της αρχικής συμφωνίας.

Το άρθρο 5 αφορά την αποπεράτωση και προσωρινή και οριστική παραλαβή του έργου. Το τροποποιείτε τώρα, μας λέτε, για να επισπεύσετε την παραλαβή του Ωνασείου Εθνικού Μεταμοσχευτικού Κέντρου, το οποίο είπατε ότι είναι ετοιμοπαράδοτο και ότι θέλετε να το εγκαινιάσετε στις 21 Οκτωβρίου, όπου μας εστάλη και η σχετική πρόσκληση από το Ωνάσειο. Βεβαίως, θα είμαστε εκεί.

Αν είναι έτοιμο, αν δεν υπάρχουν ενστάσεις εκ μέρους του Ελληνικού Δημοσίου και αφού έχει παρέλθει το εξάμηνο, τι χρειάζεται η τροποποίηση; Χρειάζεται είπατε, γιατί δεν μπορεί να γίνει με μορφή τροπολογίας, αλλά θέλει νομοθετική ρύθμιση κύρωσης από την Ολομέλεια της Βουλής, ούτως ώστε να ταυτιστούν ουσιαστικά και να συντμηθούν η προσωρινή με την οριστική παραλαβή.

Βεβαίως εδώ μπαίνει το κυρίαρχο συνολικά στο Δημόσιο. Τι γίνεται με τους εποπτεύοντες ελεγκτικούς μηχανισμούς; Τι γίνεται με τους επιβλέποντες μηχανικούς στα έργα; Διότι μόλις προχθές, κύριε Υπουργέ -το λέω τώρα μια και μας δόθηκε η ευκαιρία- στο Δικαστικό Μέγαρο Καλαβρύτων, όπου αποπερατώθηκε μια εργολαβία τετρακόσιες και πλέον χιλιάδες ευρώ, στην πρώτη βροχή γέμισε κουβάδες μέσα από τους υπαλλήλους. Ποιος επέβλεπε εκεί το έργο; Για να μην επεκταθώ παραπέρα, σας λέω ένα παράδειγμα πρόσφατο, όπου κατέθεσα και σχετική ερώτηση. Ποιος τα επιβλέπει όλα αυτά, αλήθεια; Ποιος τα παραλαμβάνει όλα αυτά; Γιατί ακόμα να έχουμε προσωρινή παραλαβή και να έχουμε οριστική παραλαβή ύστερα από χρόνια; Γιατί έτσι γίνεται, έτσι λειτουργεί το Ελληνικό Δημόσιο. Μήπως αυτά πρέπει να συντμηθούν; Μήπως θα πρέπει να υπάρξει εξυγίανση του θεσμικού πλαισίου και να έχουμε μια ουσιαστική επίβλεψη των έργων που κάνει το Δημόσιο;

Το αυτό ισχύει βέβαια και με τα κέντρα υγείας, κύριε Υπουργέ, σήμερα. Αν κάνετε ένα γύρο για το τι γίνεται, διαλύθηκαν τα κέντρα υγείας όλα.

Στο Κέντρο Υγείας Ερυμάνθειας -μου έρχονται ένα-ένα στο μυαλό, κύριε Υπουργέ, αλλά πρέπει να τα πω- φανταστείτε ότι ήρθε ο εργολάβος για να βάλει τα παράθυρα, τα αλουμίνια που υποτίθεται ότι βάζουν με την ενεργειακή αναβάθμιση, και τα είχε κόψει σε λάθος μέγεθος, λέει, και δεν μπαίνουν τα παράθυρα. Και πρέπει τώρα, λέει, να μεταφερθούν οι υπηρεσίες του Κέντρου Υγείας σε ένα δωμάτιο του δημαρχείου, να λειτουργήσει κάμποσους μήνες, μέχρι που ο εργολάβος να ξανακόψει καινούργια κουφώματα.

Αν είναι δυνατόν το 2025 να συζητάμε τέτοια ζητήματα και να συμβαίνουν αυτά στην Ελλάδα και να μεταφέρουμε το Κέντρο Υγείας για μήνες σε δωμάτια του δημαρχείου. Αυτή είναι η Ελλάδα! Αυτό είναι το δημόσιο σύστημα υγείας! Τι θέλετε τώρα; Να συμφωνήσουμε; Σε τι να συμφωνήσουμε;

Συμφωνούμε στην κύρωση. Είμαστε καλοπροαίρετοι. Αλλά, από εκεί και πέρα στο Δημόσιο τι γίνεται; Πρέπει να απαντήσουμε. Διότι αυτό δεν σημαίνει υπαναχώρηση του κράτους από τον εποπτικό και ελεγκτικό ρόλο του. Δεν είναι κακή γραφειοκρατία, αλλά ουσιώδης έλεγχος νομιμότητας και πλήρωσης όλων εκείνων των προδιαγραφών που έχουν τεθεί ώστε να διασφαλίζεται το σύστημα, η υγεία και η ασφάλεια των πολιτών.

Δεν συμφωνούμε με αυτό το σημείο της τροπολογίας και σας καλούμε να το πάρετε πίσω. Ορθή η επίσπευση των διαδικασιών, αλλά ποτέ εις βάρος της νομιμότητας, τόσο τις τυπικής όσο και της ουσιαστικής.

Εξυπακούεται ότι είμαστε υπέρ της άμεσης λειτουργίας του Κέντρου Μεταμοσχεύσεων στο Ωνάσειο, διότι αποτελεί αδήριτη αναγκαιότητα για την ελληνική πραγματικότητα, εφόσον βέβαια τηρούνται οι προδιαγραφές, δεν έχουν παρατηρηθεί ελαττώματα και ελλείψεις στην ολοκλήρωση του έργου. Κάτι τέτοιο θα είναι προς το συμφέρον των ασθενών και των οικογενειών τους.

Είναι γεγονός ότι η κατάσταση των μεταμοσχεύσεων στην Ελλάδα έχει βελτιωθεί. Και δεν θα μπορούσε βέβαια να γίνει αλλιώς. Γιατί; Γιατί είμαστε ακριβώς στον πάτο των χωρών της Ευρωπαϊκής Ένωσης όσον αφορά τις μεταμοσχεύσεις. Ωστόσο, μερικά κρίσιμα προβλήματα παραμένουν άλυτα και θα τα αναφέρω ενδεικτικά.

Υπάρχουν ελλείψεις δύο θέσεων Επιμελητών Β΄ Χειρουργών με την εμπειρία στη μεταμόσχευση νεφρού στη μεταμοσχευτική μονάδα του Νοσοκομείου «Ευαγγελισμός» και μία θέση Χειρουργού Επιμελητή Β΄ με εμπειρία στη μεταμόσχευση νεφρού, καθώς και δύο θέσεις Επιμελητών Β΄ με εμπειρία στη λήψη συμπαγών ενδοκοιλιακών οργάνων στη μεταμόσχευση ήπατος στην ηπατική χειρουργική και στη γενική χειρουργική ηπατοπαθών ασθενών του Νοσοκομείου «Λαϊκό».

Επίσης, υπάρχουν κενά στη μονάδα μεταμόσχευσης νεφρού και στη νευρολογική κλινική του Νοσοκομείου «Ευαγγελισμός». Στον «Ευαγγελισμό» δε πρέπει να προκηρύξετε και τη θέση του συντονιστή διευθυντή, εάν θέλουμε ολοκληρωμένα η μονάδα αυτή να αποδώσει τα καλύτερα.

Όλα τα παραπάνω, απλώς επιβεβαιώνουν, κύριε Υπουργέ, το κρίσιμο ζήτημα της υποστελέχωσης, που ταλανίζει το ΕΣΥ και επί των ημερών σας βαίνει επιδεινούμενο, καθώς ο αριθμός των μονίμων υπαλλήλων μειώνεται χρόνο με τον χρόνο. Δεν είναι δική μας εμμονή αυτό. Οι ανάγκες του ΕΣΥ είναι πάγιες, είναι τακτικές και συνεπώς απαιτούν μόνιμο προσωπικό. Δεν απαιτούν συμβασιούχους, δεν απαιτούν επικουρικούς, δεν απαιτούν μπλοκάκια και να κρέμεται ο άλλος για το πού θα πάει, αν θα πάει και το αποτέλεσμα να είναι να έχουμε είκοσι χιλιάδες επιστήμονες στην Ευρώπη.

Αλήθεια, είχατε κάνει μια ρύθμιση νομοθετική -το είχατε φέρει εδώ και πομποδώς- μέτρα για να επανέλθουνε οι των ΗΠΑ Έλληνες γιατροί και επιστήμονες στην Ελλάδα. Καλό θα ήταν να μας πουν, λοιπόν, τα αποτελέσματα ποια είναι. Καλά τα ψηφίζουμε, αλλά βλέπουμε καμιά φορά και τι αποτελέσματα έχουμε για όλα αυτά. Το επιβεβαιώνει και η Πανελλήνια Ομοσπονδία Νεφροπαθών το παραπάνω, η οποία έχει επανειλημμένως υπογραμμίσει τις σοβαρές ελλείψεις νεφρολόγων του ΕΣΥ, μια ειδικότητα που λείπει από τις μεταμοσχευτικές μονάδες αλλά και από τις μονάδες τεχνητού νεφρού.

Το βασικό ερώτημα είναι: θα έχουν δωρεάν πρόσβαση οι άνθρωποι της Ελλάδας στο Ωνάσειο Μεταμοσχευτικό Κέντρο; Γιατί το Ωνάσειο είναι νομικό πρόσωπο ιδιωτικού δικαίου με ειδική σύμβαση με τον ΕΟΠΥΥ, ώστε οι ασφαλισμένοι του να μην πληρώνουν για την παροχή καρδιολογικών και καρδιοχειρουργικών υπηρεσιών.

Ωστόσο, επί των νεοφιλελεύθερων ημερών σας, η εμπορευματοποίηση και του Ωνασείου έχει προχωρήσει πολύ και αυτό με κάνει να αναρωτηθώ και βέβαια να απαιτήσω καθαρή απάντηση εκ μέρους σας, θα πληρώνουν οι ασθενείς για τις υπηρεσίες του Ωνασείου Μεταμοσχευτικού Κέντρου; Ελπίζω, και θεωρώ σωστό ότι δεν θα πληρώνουν τίποτα από την τσέπη τους, αλλά θα καλύπτει τα έξοδα όλα ο ΕΟΠΥΥ. Και δεν θα πληρώνουν από την τσέπη τους, γιατί δεν πρέπει να πληρώνουν αφενός και αφετέρου γιατί δεν έχουν να πληρώνουν. Αν όχι, τότε η δωρεά αυτή δεν είναι προς το συμφέρον των ανθρώπων της χώρας μας. Θα είναι άλλη μια «επένδυση» τύπου real estate, μία φούσκα που, αργά ή γρήγορα, θα σκάσει σε βάρος των φορολογουμένων πολιτών της Ελλάδας.

Επί τη ευκαιρία, πρέπει να αναφέρω τις έντονες και εύλογες ανησυχίες που υπάρχουν σχετικά με το Ταμείο Ανάκαμψης και τα έργα υγείας που αυτό χρηματοδοτεί. Δεν ξέρω τι επίβλεψη έχετε, γιατί όπως τα έχετε κατατεμαχίσει, αποποιείστε των ευθυνών οι πάντες, δεδομένου ότι λέτε ότι τα έργα αυτά τα δημοπράτησε και τα εκτελεί το ΤΑΙΠΕΔ, ή δεν ξέρω όποιος άλλος αόρατος μηχανισμός, με αποτέλεσμα να μην ξέρουμε τι μας γίνεται ανά την Ελλάδα σήμερα. Απλά έχουμε για επικοινωνιακούς λόγους και κομπάζουμε και διαφημίζουμε ότι όλο το πρωτοβάθμιο σύστημα δημοσίου χαρακτήρα της Ελλάδας, εδώ και σαράντα χρόνια, βρίσκεται σε έναν οργασμό ανακαίνισης. Τώρα θα το δούμε αυτό όμως.

Αλλά δεν μας λέτε, όμως, πότε όλα αυτά θα ολοκληρωθούν. Υπάρχει χρονοδιάγραμμα; Υπάρχει επίβλεψη, για να ξέρουμε τι μας γίνεται και προχωρούν τα έργα όλα του Ταμείου Ανάκαμψης ή θα έχουμε απεντάξεις έργων ή θα χαθούν λεφτά; Τι προβλέψεις έχετε; Γιατί νομίζω ότι τα λεφτά αυτά απλώς δεν θα τα ξαναδούμε και δεν θα έχουμε ξανά την ευκαιρία αυτά τα χρηματοδοτικά εργαλεία να τα αξιοποιήσουμε προς όφελος του Εθνικού Συστήματος Υγείας και προς όφελος του λαού της χώρας μας. Θα χαθούν ή θα υπάρξει πρόβλεψη, ώστε να χρησιμοποιηθούν, ό,τι απεντάσσεται, για άλλους σκοπούς στο πεδίο της υγείας, η οποία έχει τεράστια ανάγκη για χρηματοδότηση και οι ενωσιακοί πόροι δεν είναι δυνατόν να χάνονται.

Θέλω, επίσης, να τονίσω ότι οι ψηφιακές δυνατότητες στην υγεία και συγκεκριμένα για τον προγραμματισμό επισκέψεων, δεν πολλαπλασιάζει το ιατρικό προσωπικό του ΕΣΥ ούτε μπορεί να κάνει θαύματα, επειδή βλέπω τη διαφήμιση που κάνετε με τα ραντεβού. Οπωσδήποτε είναι μια χρήσιμη εφαρμογή, ιδίως για όσους και όσες είναι εξοικειωμένοι και έχουν πρόσβαση στο διαδίκτυο και στη σύγχρονη τεχνολογία, αλλά ταυτόχρονα δημιουργεί αποκλεισμούς σε όσους για διάφορους λόγους δεν έχουν τέτοιες δυνατότητες ή απλούστατα δεν θέλουν να έχουν. Πώς θα διασφαλιστεί το ενωσιακό προαπαιτούμενο της πολυκανονικότητας, διότι, αν δημιουργήσετε έναν ψηφιακό μονόδρομο, αυτό θα αποτελέσει ακόμα ένα εμπόδιο στην απρόσκοπτη πρόσβαση όλων στις δωρεάν και υψηλής ποιότητας υπηρεσίες υγείας που οφείλει να προσφέρει το ΕΣΥ.

Κατόπιν όλων αυτών και καταλήγοντας, είμαστε υπέρ του σχεδίου νόμου και παρά τις επιφυλάξεις που διατυπώσαμε σήμερα, αλλά και στην Επιτροπή Κοινωνικών Υποθέσεων, θα το ψηφίσουμε, κύριε Υπουργέ, αφού βέβαια μας δώσατε και τις ανάλογες απαντήσεις στα ερωτήματα που βάζουμε και όχι να πετάμε την μπάλα στην εξέδρα, όπως έκανε η κυρία Αναπληρώτρια Υπουργός προχθές στην Επιτροπή Κοινωνικών Υποθέσεων, που μου έλεγε ότι φυλλοροείτε επειδή κατεβαίνει ο Τσίπρας σήμερα και γι’ αυτό τα λέτε αυτά. Αυτή ήταν η απάντηση στα ερωτήματα που βάζουμε της Υπουργού. Τώρα τι να πω; Πόσο ρίχνει το επίπεδο; Ή, μάλλον, τι εμπειρίες έχει από το πόσο φυλλοροεί η Νέα Δημοκρατία από τον Σαμαρά; Τώρα, αν πιάσουμε τέτοιες κουβέντες, θα ξεφύγουμε εντελώς του περιεχομένου της Κύρωσης της Σύμβασης. Οπότε ας τα αφήσουμε καλύτερα αυτά, αλλά αν προκληθούμε θα απαντήσουμε, κύριε Υπουργέ.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παναγιωτόπουλο.

Τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Παρασκευή Δάγκα.

Παρακαλώ.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Στην πραγματικότητα το νομοσχέδιο αποτελεί τροποποίηση της σύμβασης για το Ωνάσειο Νοσοκομείο, δηλαδή είναι δευτερεύουσας σημασίας, γιατί η ουσία είναι ότι οι σύγχρονες επιστημονικές δυνατότητες της καρδιοχειρουργικής, της μεταμοσχευτικής φροντίδας, αντί να αξιοποιούνται στο πλαίσιο ενός αποκλειστικά δημόσιου και δωρεάν συστήματος υγείας, αποτελούν πεδίο επιχειρηματικής δραστηριότητας.

Δηλαδή, αντί το Ωνάσειο Νοσοκομείο, με την υψηλή επιστημονική του επάρκεια, τις σύγχρονες θεραπευτικές μεθόδους, το έμπειρο επιστημονικό δυναμικό, μαζί με τις νέες υποδομές, όπως η νέα πτέρυγα, η νέα Καρδιοχειρουργική Κλινική Παίδων, η Μονάδα Μεταμόσχευσης, αντί όλα αυτά να αποτελούν ένα δημόσιο νοσοκομείο, με γενναία κρατική χρηματοδότηση, προβλέπεται η λειτουργία του ως επιχειρηματική μονάδα και αυτά βέβαια ξεκαθαρίζονταν από την πρώτη, από την αρχική σύμβαση. Δεν ήρθε, δηλαδή, η σημερινή τροποποίηση να προσδιορίσει τον χαρακτήρα του ως νομικό πρόσωπο ιδιωτικού δικαίου. Ποτέ δεν ήταν δημόσιου χαρακτήρα, όπως αναφέρθηκε στις επιτροπές της Βουλής από τα άλλα κόμματα της συστημικής Αντιπολίτευσης, σε μια προσπάθεια, προφανώς, να ξεπλυθούν από τις ευθύνες τους, γιατί ως κυβερνήσεις, αλλά και ως Αντιπολίτευση, στηρίξανε τη συνύπαρξη δημόσιου και ιδιωτικού τομέα. Στηρίξανε την επιχειρηματική δραστηριότητα στον ευαίσθητο τομέα της υγείας του λαού μας.

Και, βέβαια, η σημερινή Κυβέρνηση της Νέας Δημοκρατίας, κύριε Υπουργέ, απογείωσε την εμπορευματοποίηση και ιδιωτικοποίηση της υγείας. Όσο κι αν πασχίζετε να παρουσιάζεστε ως υποστηρικτές του δημόσιου συστήματος υγείας, που καθημερινά δίνετε μάχες, δεν μπορεί να κρυφτεί η εκρηκτική κατάσταση που επικρατεί, όχι μόνο στα δημόσια νοσοκομεία, αλλά στα κέντρα υγείας, με την τραγική υποστελέχωση.

Ένα παράδειγμα: Κέντρο Υγείας Αιγάλεω, σε λίγο θα μείνει χωρίς καρδιολόγο. Δεν μπορείτε να κρύψετε την εκρηκτική κατάσταση που διαμορφώνεται με το νόμιμο φακελάκι στα απογευματινά χειρουργεία και στα απογευματινά ιατρεία των δημοσίων νοσοκομείων, αλλά και το πρόσφατο μέτρο με την αξιοποίηση των υποδομών των δημόσιων νοσοκομείων από ιδιώτες γιατρούς και πολλά άλλα.

Και ποια είναι η απάντηση της Κυβέρνησης στις αγωνίες των σωματείων των υγειονομικών, των εργατικών σωματείων και των άλλων φορέων του εργατικού λαϊκού κινήματος; Είναι η επίθεση, η καταστολή των αγώνων των υγειονομικών που αποκαλύπτουν και καταγγέλλουν την πολιτική σας που βλάπτει σοβαρά την υγεία του λαού μας. Όπως προσπαθήσατε να κάνετε και στην περίπτωση της Αφροδίτης Ρέντζιου, μέλους της Εκτελεστικής Γραμματείας της Ομοσπονδίας Νοσοκομειακών Γιατρών Ελλάδας και πρώην Πρόεδρό της, που τη σύρατε στα δικαστήρια, με βάση τον αντιδραστικό νόμο Χρυσοχοΐδη, για τον περιορισμό των διαδηλώσεων με τον οποίο, προφανώς, μπαίνουν στο στόχαστρο συνολικά οι συνδικαλιστές, πρωτοπόροι αγωνιστές, εργαζόμενοι κ.λπ..

Της ασκήσατε ποινική δίωξη γιατί έκανε το αυτονόητο. Μαζί με άλλους αγωνιστές υγειονομικούς κινητοποιήθηκε διεκδικώντας μέτρα θωράκισης του δημόσιου συστήματος υγείας στην περίοδο της πανδημίας. Αλλά, βέβαια, χθες στη δίκη αυτό το κατασκευασμένο κατηγορητήριο κατέπεσε με πάταγο, καθώς κρίθηκε αθώα από το Πρωτοδικείο Αθηνών.

Προφανώς, κύριοι και κυρίες της Κυβέρνησης, από την πρώτη λοιπόν σύμβαση δωρεάς και τους μετέπειτα εσωτερικούς κανονισμούς λειτουργίας του Ωνάσειου Νοσοκομείου ξεκαθαρίζεται ότι έχει οικονομική και διοικητική αυτοτέλεια, ξεκαθαρίζεται ότι λειτουργεί με βάση τις αρχές της ιδιωτικής οικονομίας, δηλαδή με κριτήριο την ανταγωνιστικότητα για την εξασφάλιση της κερδοφορίας αυτής της επιχειρηματικής μονάδας. Και αυτά τα κριτήρια λειτουργίας, για να μην κοροϊδευόμαστε, δεν ανατρέπονται είτε με περισσότερη, είτε με λιγότερη εμπλοκή του εκάστοτε Υπουργού Υγείας, όπως σας κάνουν κριτική άλλα κόμματα για να διαφοροποιηθούν. Και βέβαια πέρα από τα αμύθητα κέρδη του συγκεκριμένου ομίλου, που απολάμβανε προφανώς και την αμέριστη κρατική στήριξη διαχρονικά από όλες τις κυβερνήσεις, δεν είναι μόνο της Κυβέρνησης της Νέας Δημοκρατίας το έργο, ουσιαστικά με ένα μικρό ποσό, σε σχέση με την κερδοφορία του, εμπορεύεται μια κρίσιμη κοινωνική ανάγκη για την έγκαιρη πρόληψη, τη θεραπεία και την αποκατάσταση της υγείας του λαού. Πώς; Δημιουργώντας μια μονάδα υγείας που λειτουργεί με τους κανόνες της αγοράς, η οποία άνοιξε επικίνδυνους δρόμους για την προσαρμογή της λειτουργίας των δημόσιων μονάδων υγείας με αυτά τα σαθρά ιδιωτικοοικονομικά κριτήρια, με τα κριτήρια του κόστους οφέλους.

Έτσι, λοιπόν, και στη συγκεκριμένη περίπτωση δεν πρόκειται για μια δωρεά που γίνεται και παραχωρείται στο Δημόσιο, όπως λέτε όλοι σας, που ενισχύει το δημόσιο σύστημα υγείας, αλλά πρόκειται για μια επένδυση, για να λέμε τα πράγματα με το όνομά τους, προκειμένου να ενισχυθεί η επιχειρηματική δράση και σ’ αυτόν τον ευαίσθητο τομέα.

Την ίδια ώρα βέβαια το 20% του προϋπολογισμού του Ωνάσειου Νοσοκομείου δίνεται από τον κρατικό προϋπολογισμό, δηλαδή από τη φορολογία του λαού, ενώ οι εργαζόμενοι, οι αυτοαπασχολούμενοι της πόλης και της υπαίθρου, οι συνταξιούχοι, γυναίκες και άνδρες, εξαναγκάζονται να πληρώνουν εισφορές στα ασφαλιστικά ταμεία ή από τον κλάδο υγείας.

Πρέπει να σταματήσει ένα κακόγουστο αστείο, ένα ανέκδοτο ότι είναι δωρεάν οι ιατρικές πράξεις στο Ωνάσειο Νοσοκομείο γιατί πληρώνονται από τα ασφαλιστικά ταμεία ή και με απευθείας πληρωμές, όπως στην περίπτωση της λεγόμενης αναβάθμισης θέσης, όπως βαφτίζετε την αγορά υπηρεσιών υγείας. Προφανώς, με τα ίδια χαρακτηριστικά θα λειτουργούν και οι νέες μονάδες, όπως της Παιδοκαρδιολογικής και του Κέντρου Μεταμοσχεύσεων των άλλων μονάδων που δημιουργούνται.

Όμως, εδώ θα μας επιτρέψετε, Υπουργέ, να πούμε πως ανοίγει και ένας άλλος, ακόμα πιο επικίνδυνος, δρόμος σε σχέση με τις μεταμοσχεύσεις. Ένας ιδιωτικός φορέας μεταμοσχεύσεων θα έχει την τεχνογνωσία, θα έχει την καινοτομία, την πατέντα σ’ αυτόν τον κρίσιμο για την υγεία του λαού τομέα που θα τον αξιοποιεί με κριτήριο το πώς θα εξασφαλίσει την ανταγωνιστικότητα, το πώς θα εξασφαλίσει πελατεία για τις υπηρεσίες του και όχι με κριτήριο την παραπέρα έρευνα, την παραπέρα ανάπτυξη των θεραπευτικών μεθόδων στην υπηρεσία του λαού, γιατί αυτά τα δύο είναι ασυμβίβαστα.

Χαρακτηριστικό παράδειγμα είναι το άρθρο 63 στο νομοσχέδιο του Υπουργείου Υγείας το οποίο βρίσκεται στη διαβούλευση. Και τι λέει αυτό το άρθρο; Μετακινείτε ουσιαστικά έμπειρο επιστημονικό δυναμικό βιολόγων γιατρών από τα εργαστήρια ιστοσυμβατότητας των δημόσιων νοσοκομείων στη νέα Μονάδα Μεταμοσχεύσεων στο Ωνάσειο. Όχι μόνο αποψιλώνετε τα αντίστοιχα εργαστήρια των δημόσιων νοσοκομείων, χωρίς ούτε καν να ζητείται η έγκριση από το δημόσιο νοσοκομείο ή από το αρμόδιο τμήμα, αλλά οι μισθοί των υγειονομικών δεν θα πληρώνονται από τον προϋπολογισμό του Ωνάσειου, έτσι όπως το έχετε διατυπώσει και στο άρθρο, αλλά θα πληρώνονται από τα ίδια τα νοσοκομεία. Αν αυτό δεν είναι πλιάτσικο, τι άλλο είναι;

Εξάλλου, κάθε κρατική παρέμβαση, και της σημερινής Κυβέρνησης όπως και των προηγούμενων, σ’ αυτόν τον ευαίσθητο τομέα της υγείας, είναι ένας ακόμα κρίκος στην αλυσίδα εμπορευματοποίησης και ιδιωτικοποίησης. Δηλαδή, επιπλέον πληρωμές και εμπόδια για την υγεία της εργατικής λαϊκής πλειοψηφίας.

Όμως, η ανάπτυξη και η λειτουργία ενός σύγχρονου εκτεταμένου δικτύου δημόσιων και δωρεάν υπηρεσιών για την πρόληψη, τη θεραπεία και την αποκατάσταση της υγείας του λαού μας απαιτεί γενναία κρατική χρηματοδότηση. Δεν μπορεί να επαφίεται και να εξαρτάται από δωρεές επιχειρηματικών ομίλων που καθορίζουν και τα κριτήρια λειτουργίας τους.

Γι’ αυτό ως ΚΚΕ σταθερά διεκδικούμε το Ωνάσειο Καρδιοχειρουργικό Κέντρο και με τις νέες κλινικές μονάδες να περάσει στην πλήρη και αποκλειστική ευθύνη του κράτους, όχι μόνο η ακίνητη περιουσία που ισχύει σήμερα, αλλά και ο ιατροτεχνολογικός εξοπλισμός, οι σύγχρονες θεραπευτικές μέθοδοι κ.λπ.. Η λειτουργία του να έχει στο επίκεντρο την ικανοποίηση των αναγκών του λαού στην υγεία και όχι τα κριτήρια της οικονομίας της αγοράς, δηλαδή της καπιταλιστικής οικονομίας και της ανταγωνιστικότητας, του κόστους οφέλους για το κράτος και τους επιχειρηματικούς ομίλους. Να παρέχει απολύτως δωρεάν τις υπηρεσίες του καθολικά σε όλες και όλους όσοι τις χρειάζονται χωρίς όρους και προϋποθέσεις.

Με βάση, λοιπόν, όλα τα παραπάνω, είχαμε καταψηφίσει τη σχετική τροποποίηση της αρχικής σύμβασης του 2018. Σε ό,τι αφορά τη συγκεκριμένη τροποποίηση, που είναι και δευτερεύουσας σημασίας, που αφορά την παράκαμψη της διαδικασίας οριστικής παραλαβής του έργου, ψηφίζουμε «παρών».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Δάγκα.

Κυρίες και κύριοι συνάδελφοι, ο Βουλευτής κ. Ευάγγελος Συρίγος ζητεί άδεια απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τον λόγο έχει τώρα ο κ. Οζγκιούρ Φερχάτ από τη Νέα Αριστερά.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε, και για τον επιπλέον λόγο σήμερα. Δεν ξέρω πόσα πολλά θα δούμε, αλλά πρέπει να εργαζόμαστε πιο σκληρά.

Κύριε Υπουργέ, κυρίες και κύριοι συνάδελφοι, η σημερινή συζήτηση για την Κύρωση της πέμπτης τροποποίησης της σύμβασης δωρεάς του Ιδρύματος Ωνάση δεν αφορά μόνο ένα τεχνικό ζήτημα ή μια γραφειοκρατική ρύθμιση, αφορά τη σχέση κράτους και ιδιωτικών φορέων στη δημόσια υγεία και κατά συνέπεια το πώς αντιλαμβανόμαστε το κοινωνικό κράτος στην Ελλάδα το 2025, ενώ ανοίγει ξανά μια μεγάλη πολιτική συζήτηση σχετικά με το ποια υγεία θέλουμε και για ποιους.

Επιτρέψτε μου να πω ότι κάθε τέτοια συζήτηση δεν αφορά μόνο ένα τεχνικό ζήτημα ή ένα ακόμη έργο υποδομής, αλλά αγγίζει τον πυρήνα του κοινωνικού κράτους. Δεν υπάρχει αμφιβολία ότι το έργο είναι σημαντικό. Η νέα πτέρυγα, το Εθνικό Μεταμοσχευτικό Κέντρο, η Παιδιατρική Καρδιοχειρουργική Μονάδα αναμφίβολα είναι δομές που σώζουν ζωές και είναι απολύτως αναγκαίες για ένα δημόσιο σύστημα υγείας που δοκιμάζεται καθημερινά. Αναγνωρίζουμε, λοιπόν, τη συνεισφορά του Ιδρύματος Ωνάση, όπως αναγνωρίζουμε κάθε πρωτοβουλία που ενισχύει τις δημόσιες υπηρεσίες υγείας, αλλά είναι άλλο να αναγνωρίζεις μια δωρεά και άλλο να παραδίδεις σταδιακά την υγεία σε λογικές εταιρικής φιλανθρωπίας και ιδιωτικοοικονομικής λειτουργίας. Διότι, αντί να ενισχύσετε τις δημόσιες δομές, να προσλάβετε γιατρούς και νοσηλευτές, να φτιάξετε μονάδες υγείας σε όλη τη χώρα, επεκτείνετε ένα μοντέλο που η πολιτεία παραχωρεί χώρο και ρόλο σε ιδιωτικούς φορείς οι οποίοι λειτουργούν με τους κανόνες της αγοράς.

Η σημερινή τροποποίηση ανοίγει τον δρόμο της περαιτέρω αποδυνάμωσης του Δημοσίου και σίγουρα δεν είναι άμοιρη προβλημάτων. Εισάγει διαδικασίες που ενώ παρουσιάζονται ως επιτάχυνση, στην πράξη μειώνουν τον βαθμό του δημόσιου ελέγχου, προβλέπει την οριστική παραλαβή του έργου χωρίς να έχει ολοκληρωθεί η περίοδος συντήρησης, αφαιρεί κρίσιμες εγκριτικές αρμοδιότητες από το Υπουργείο Υγείας και μεταθέτει τον ρόλο της τελικής εποπτείας σε επιτροπές που δεν είναι πάντα διαφανείς ως προς τη συγκρότηση και τη λειτουργία τους.

Εμείς να δεχτούμε ότι η ταχύτητα είναι σημαντική, τι γίνεται όμως με την ποιότητα και τη λογοδοσία, τις οποίες θεωρούμε εξίσου σημαντικές και απαραίτητες; Εσείς δεν τις θεωρείτε; Η εμπειρία από μεγάλα έργα μάς έχει διδάξει ότι όταν παραλείπεται ουσιαστικός έλεγχος τα προβλήματα έρχονται αργότερα και συνήθως τα πληρώνει το Δημόσιο. Επιπροσθέτως, η έλλειψη σαφών εγγυήσεων για την προστασία του προσωπικού και των εργασιακών σχέσεων στο νέο τμήμα, καθώς και η απουσία αναφοράς σε μηχανισμό δημόσιας αξιολόγησης της λειτουργίας του έργου αποτελούν κενά που δεν μπορούν να αγνοηθούν.

Εμείς πιστεύουμε σε ένα δημόσιο και ισχυρό σύστημα υγείας, σε μια πολιτεία που συνεργάζεται με τα ιδρύματα, αλλά δεν υποκαθίσταται από αυτά. Και, δυστυχώς, με κάθε σύμβαση δωρεάς ή τροποποίηση παλαιότερων δωρεών βλέπουμε να διευρύνεται ένα μοντέλο όπου το κράτος παρακολουθεί αντί να καθοδηγεί, γιατί είναι άλλο πράγμα η δωρεά και άλλο η συμπερίληψη του ιδιωτικού παράγοντα στη διοίκηση της υγείας.

Εάν επιτρέψουμε σταδιακά αυτή τη μετάβαση, τότε η δημόσια υγεία παύει να είναι δικαίωμα και γίνεται εξάρτηση από τη διαθεσιμότητα ή τη βούληση των χορηγών.

Εμείς χαιρετίζουμε τις δωρεές, αλλά με θεσμικούς όρους, με πλήρη διαφάνεια και δημόσια λογοδοσία. Δεν είμαστε απέναντι στις δωρεές, όπως μας κατηγορείτε. Είμαστε, όμως, απέναντι στην ιδιωτικοποίηση που επιχειρείται μέσω των δωρεών. Γιατί, όταν το κράτος αποδέχεται να παραιτείται από τον ρόλο του, τότε ανοίγει ο δρόμος για μία υγεία δύο ταχυτήτων, για τους λίγους που μπορούν να πληρώσουν και για τους πολλούς που θα περιμένουν στην ουρά και, ουσιαστικά, θα τους έχετε στερήσει την πρόσβαση σε υπηρεσίες υγείας, όταν τις χρειάζονται.

Εμείς θέλουμε ένα κράτος ικανό να ελέγχει, να σχεδιάζει και να υλοποιεί και όχι ένα κράτος που παραχωρεί τον ρόλο του και σιωπά. Η συνεχιζόμενη εξάρτηση του ΕΣΥ από φιλανθρωπικές πρωτοβουλίες δείχνει κάτι βαθύτερο, δείχνει την αδυναμία του κράτους να επενδύσει στρατηγικά στη δημόσια υγεία. Την ώρα που οι γιατροί και οι νοσηλευτές εργάζονται στα όρια της αντοχής τους, η πολιτεία οφείλει να προτάξει ένα σχέδιο βιωσιμότητας για το Εθνικό Σύστημα Υγείας και όχι να λειτουργεί πυροσβεστικά μέσω δωρεών.

Το Εθνικό Σύστημα Υγείας χρειάζεται επενδύσεις, προσλήψεις, ανανέωση υποδομών, γιατί η σημερινή κατάσταση βρίσκει τα νοσοκομεία να υπολειτουργούν, τα τμήματα επειγόντων περιστατικών να είναι στα όριά τους, τα ράντζα να έχουν επανέλθει ως κανονικότητα, το υγειονομικό προσωπικό να είναι ελλιπές και λιγοστό και οι πολίτες να μην έχουν πρόσβαση σε ασφαλείς συνθήκες υγειονομικής φροντίδας. Η δωρεά ενός ιδρύματος δεν μπορεί να κρύψει την υποχρηματοδότηση και την αποψίλωση του Εθνικού Συστήματος Υγείας.

Εάν θέλουμε πραγματικά να τιμήσουμε τον σκοπό του Ιδρύματος Ωνάση, την προσφορά στην κοινωνία, τότε ας επενδύσουμε στο δημόσιο σύστημα. Ας το θωρακίσουμε. Ας διασφαλίσουμε ότι κάθε παιδί, κάθε άνθρωπος ανεξαρτήτως εισοδήματος ή τόπου κατοικίας θα έχει πρόσβαση σε ποιοτική φροντίδα. Η υγεία δεν είναι επένδυση, δεν είναι εμπορεύσιμο αγαθό. Είναι δικαίωμα και υπόθεση όλων μας. Δεν μπορεί να στηρίζεται μόνο στη φιλανθρωπία, αλλά στη δικαιοσύνη, στους δημόσιους πόρους, στην κοινωνική ευθύνη και την πολιτική βούληση.

Εμείς επιμένουμε στη δημόσια, καθολική και δωρεάν υγεία. Επιμένουμε σε ένα ΕΣΥ ισχυρό, ανθρώπινο, με αξιοπρεπείς συνθήκες για τους εργαζόμενους και με ασφάλεια στους πολίτες. Και θα συνεχίσουμε να παλεύουμε, για να μη μετατραπεί η υγεία σε προνόμιο, αλλά να μείνει αυτό που πρέπει να είναι, κοινωνικό αγαθό για όλους.

Πιστεύουμε σε μία νέα σχέση κράτους και δωρεών βασισμένη σε τρεις αρχές: δημόσια λογοδοσία, θεσμική διαφάνεια και κοινωνική ανταποδοτικότητα. Λέμε ναι στις δωρεές, αλλά με όρους και κανόνες που εγγυώνται ότι το δημόσιο συμφέρον παραμένει στο επίκεντρο. Αναγνωρίζουμε τη σημασία του έργου, διαφωνούμε όμως με τη θεσμική του διαχείριση και επιμένουμε στη διασφάλιση της διαφάνειας, της δημόσιας λογοδοσίας και της ισότιμης πρόσβασης όλων των πολιτών στην υγεία.

Για τους λόγους αυτούς, κύριε Πρόεδρε, δηλώνουμε «παρών» στην ψηφοφορία όχι από αδιαφορία, αλλά από στάση ευθύνης.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Φερχάτ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και δύο συνοδοί εκπαιδευτικοί από το 9ο Δημοτικό Σχολείο Λειβαδιάς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην ειδική αγορήτρια από την Ελληνική Λύση, την κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, με το παρόν κυρώνεται η τροποποιητική σύμβαση της αρχικής σύμβασης δωρεάς από 26-7-2018 μεταξύ του Ελληνικού Δημοσίου και του Κοινωφελούς Ιδρύματος Αλέξανδρος Σταύρος Νιάρχος του Ωνασείου Νοσοκομείου και του φορέα υλοποίησης, δηλαδή, της εταιρείας «ΑΡΙΟΝΑ Α.Ε.». Η τροποποίηση αυτή υπογράφτηκε στην Αθήνα στις 29 Σεπτεμβρίου του 2025 και αποτελεί συνέχεια μιας σειράς κυρωτικών νομοθετημάτων της σύμβασης, είτε της αρχικής σύμβασης είτε μέσω τροποποιητικών συμβάσεων.

Η παρούσα τροποποίηση αφορά στην παράγραφο 6 του άρθρου 5, η οποία ορίζει τα σχετικά με τη διαδικασία οριστικής παραλαβής του έργου της νέας πτέρυγας του Ωνασείου. Ωστόσο, αναγνωρίζουμε μεν, την αναβάθμιση του καρδιολογικού τομέα και του τομέα μεταμοσχεύσεων με την υλοποίηση αυτής της σύμβασης, οφείλουμε δε, να επισημάνουμε και να τονίσουμε τα εξής.

Πρώτον. Παρατηρούμε ότι οι προβλεπόμενες διαδικασίες παραμένουν πολύπλοκες, με σημεία αυξημένης γραφειοκρατίας, με τη συνδρομή αλλεπάλληλων προθεσμιών, τη σύνθεση επιτροπών, την εκπόνηση εκθέσεων και τη λήψη πολλαπλών αποφάσεων. Φοβούμαστε ότι αυτό θα προκαλέσει πρακτικές δυσκολίες και θα οδηγήσει σε περιττές καθυστερήσεις, εάν και προβλέπονται αυστηρά χρονοδιαγράμματα.

Δεύτερο. Ένα σημείο, το οποίο μας προβληματίζει είναι το ότι, σε περίπτωση αδράνειας ενός εκ των δύο συμβαλλόμενων μερών, δεν ορίζεται σαφώς το ποιος θα φέρει την ευθύνη. Εάν, λοιπόν, οι εκπρόσωποι του Ελληνικού Δημοσίου δεν ανταποκριθούν εγκαίρως στην αξιολόγηση της παραλαβής -και τονίζουμε ότι η παραλαβή θα πρέπει να γίνεται με αυστηρά κριτήρια από ανεξάρτητους τεχνικούς επιθεωρητές- θεωρείται ότι το Ελληνικό Δημόσιο παρέλαβε ανεπιφύλακτα το έργο ανεξαρτήτως από το εάν αυτό έχει ελαττώματα.

Εάν, λοιπόν, το Ελληνικό Δημόσιο δεν αντιδράσει ή δεν ελέγξει εγκαίρως τυχόν τεχνικές ελλείψεις και παρέλθει άπρακτη η προθεσμία, τότε χάνει το δικαίωμα να διαμαρτυρηθεί, αλλά και να αξιώσει τα νόμιμα. Τι σημαίνει πρακτικά αυτό; Σημαίνει ότι τυχόν οποιαδήποτε αδράνεια της διοίκησης, μπορεί να επιτρέψει στον αντισυμβαλλόμενο φορέα υλοποίησης να παραδώσει το έργο με κακοτεχνίες ή ελλείψεις χωρίς να του αποδοθούν ευθύνες.

Παράλληλα, μπορεί το Ελληνικό Δημόσιο να υποχρεωθεί να το παραλάβει με τα πραγματικά του ελαττώματα, χωρίς να μπορεί να προβάλλει ενστάσεις είτε να διεκδικήσει τις απαραίτητες επισκευές και διορθώσεις. Αυτό όμως αντιβαίνει στην κοινή λογική, ενώ, από την άλλη, θέτει σε κίνδυνο την προστασία του δημοσίου συμφέροντος. Αντιθέτως, μπορεί να ευνοήσει την αποδοχή υποχρεωτικά από πλευράς Ελληνικού Δημοσίου των παραλείψεων και των ελαττωμάτων του έργου, τα οποία θα έχουν προκληθεί από το φορέα υλοποίησης.

Επιπλέον, προβλέπεται ότι το Ελληνικό Δημόσιο δύναται να επιβαρυνθεί με προκαταβολικά έξοδα. Εάν, λοιπόν, διαπιστωθούν προβλήματα είτε ελλείψεις, το Ελληνικό Δημόσιο υποχρεούται να τα αποκαταστήσει εξ ιδίων πόρων, δηλαδή, να αναλάβουν την κάλυψη της ζημίας οι φορολογούμενοι πολίτες και στη συνέχεια να διεκδικήσει τα νόμιμα από τον αντισυμβαλλόμενο, έχοντας όμως υποβληθεί σε πολυετείς και δαπανηρές νομικές διαμάχες.

Άλλο σημείο στο οποίο στεκόμαστε και για το οποίο έχουμε ενστάσεις, είναι η περίοδος ευθύνης του φορέα υλοποίησης την οποία η Ελληνική Λύση θεωρεί υπερβολικά σύντομη. Και είναι σύντομη διότι πρόκειται για τη διαπίστωση τυχόν κρυφών ελαττωμάτων του έργου, και εφόσον πρόκειται για ένα τόσο μεγάλο και σημαντικό έργο νοσοκομειακής υποδομής, εκ των πραγμάτων τα προβλήματα και οι πιθανές μη εμφανείς ελλείψεις να μπορούν να διαπιστωθούν σε βάθος πιο μακρινού χρονικού διαστήματος. Η περίοδος προστασίας του Ελληνικού Δημοσίου για προστασία από κρυφά ελαττώματα είναι σύντομη για τέτοιο μεγάλο και πολύπλοκο έργο.

Τέλος, η Ελληνική Λύση δεν είναι σύμφωνη και με τη ρύθμιση που δεν επιτρέπει τη δυνατότητα τμηματικής παραλαβής του έργου. Τούτο σημαίνει ότι το νοσοκομείο δεν μπορεί να χρησιμοποιήσει τμήματα τα οποία έχουν ολοκληρωθεί νωρίτερα σε βάρος της καλής του λειτουργίας.

Και τέλος, για άλλη μια φορά διαπιστώνουμε ότι συντρέχουν οι αγαπημένες τακτικές της Κυβέρνησης, η οποία προτιμά την υπερβολική συγκέντρωση εξουσίας στους εκάστοτε Υπουργούς, παρακάμπτοντας την κοινοβουλευτική οδό και αναθέτοντας τη λήψη σημαντικών τελικών αποφάσεων με κοινές υπουργικές αποφάσεις. Στην ουσία διαπιστώνουμε ότι όλη αυτή η διαδικασία εξαρτάται από υπουργικές αποφάσεις, αφήνοντας περιορισμένο ρόλο στο Ωνάσειο Νοσοκομείο, παρότι είναι ο άμεσος χρήστης και ωφελούμενος της νέας πτέρυγας. Έτσι η λήψη των αποφάσεων εξαρτάται από τις διαθέσεις της εκάστοτε κυβέρνησης με όποια ιδιωτικά συμφέροντα μπορεί αυτή να θέλει να ικανοποιήσει.

Έτσι αυτή η τροποποίηση παρέχει υπερβολικά πλεονεκτήματα στον φορέα υλοποίησης και αυξάνει τους κινδύνους καθυστερήσεων τεχνικών και άλλων πραγματικών ελαττωμάτων και οικονομικών επιβαρύνσεων των Ελλήνων φορολογουμένων, οι οποίοι αξιώνουν ουσιαστική λογοδοσία τόσο σε επίπεδο έργων, όσο και σε επίπεδο διαχείρισης δημοσίων πόρων.

Βέβαια, εν προκειμένω, έχουμε ιδιωτική δωρεά. Εξ ου και η προθυμία του Ελληνικού Δημοσίου να προχωρήσει σε έργα ενίσχυσης της δημόσιας υγείας, όπως αυτό.

Το εύλογο ερώτημα το οποίο η Ελληνική Λύση θέτει, είναι αν η Κυβέρνηση είναι σε θέση να ενεργήσει για την ανάπτυξη και ενίσχυση της δημόσιας υγείας σε περίπτωση κατά την οποία δεν εμπλέκονται ιδιώτες. Δηλαδή, η ανάπτυξη της δημόσιας υγείας εξαρτάται μόνο από προσφορές ιδιωτών και δωρεές; Έτσι φαίνεται, δυστυχώς. Γι’ αυτό και διαπιστώνουμε ότι τα νοσοκομεία μας, ιδιαίτερα της περιφέρειας, τα οποία είναι εγκαταλελειμμένα, δεν μπορούν να λειτουργήσουν ούτε στο παραμικρό όπως το Ωνάσειο, διότι η Κυβέρνηση τα έχει αφήσει υποχρηματοδοτούμενα, σε υπολειτουργία και υπό κατάρρευση.

Και δεν είναι μόνο ότι η Κυβέρνηση δεν προσλαμβάνει. Πλέον οι θέσεις στον τομέα υγείας δεν προσελκύουν ενδιαφέρον, διότι οι συνθήκες στην καθημερινότητα του προσωπικού είναι προσβλητικές και υποτιμητικές με τον φόρτο εργασίας που έχουν και τους μισθούς που παίρνουν. Γι’ αυτό έχουμε τέτοια διαρροή επιστημόνων μας στο εξωτερικό χωρίς προοπτική επαναπατρισμού. Γι’ αυτό και έχουμε άγονους διαγωνισμούς στα περιφερειακά νοσοκομεία, γι’ αυτό και έχουμε παραιτήσεις γιατρών και νοσηλευτών από το ΕΣΥ. Γι’ αυτό και οι πρόωρες συνταξιοδοτήσεις, αλλά και τα μέτρα πανικού τα οποία λαμβάνει η Κυβέρνηση προκειμένου να καλύψει τα κενά και τις ελλείψεις στον τομέα υγείας.

Ας ευχηθούμε η Κυβέρνηση να αφυπνιστεί και να φροντίσει τη δημόσια υγεία με την πρέπουσα στοργή και ενδιαφέρον, ακόμα και με αποκλειστικά ίδιους πόρους και όχι μόνο σε περιπτώσεις κατά τις οποίες υπάρχουν οι κατά τα άλλα σημαντικές και ευπρόσδεκτες ιδιωτικές δωρεές όπως εδώ.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αθανασίου, Τον λόγο ο ειδικός αγορητής από την Νίκη, ο κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα θέλαμε ειλικρινά να μην είχαμε τίποτα να σχολιάσουμε επί του παρόντος νομοσχεδίου και γενικά για τις δωρεές που εσχάτως εμφανίζονται πολύ αυξημένες προς στον τομέα της υγείας. Οι δωρεές εφόσον τηρούνται ορισμένες προϋποθέσεις είναι πάντα ευπρόσδεκτες. Δεν παραγνωρίζουμε το γεγονός ότι το ίδιο το ελληνικό κράτος συνεστήθη χάρη στη γενναιοδωρία πολλών σημαντικών Ελλήνων της εποχής εκείνης, οι οποίοι δικαίως ονομάζονται εθνικοί ευεργέτες. Όμως ποτέ δεν είναι μονοσήμαντη κάθε αλήθεια.

Υπάρχει πάντα και η άλλη πλευρά και αυτή αφορά τις προϋποθέσεις που αναφέρθηκαν προηγουμένως. Η μία απ’ αυτές είναι να είναι νόμιμη η δωρεά. Να προέρχονται από νόμιμη αιτία τα δωρητέα ποσά ή αντικείμενα. Και η άλλη προϋπόθεση είναι να μην προκαλούνται προβλήματα ή δυσλειτουργίες στο ίδιο το Δημόσιο εξαιτίας ή με αφορμή τη δωρεά.

Στην παρούσα δωρεά, όπως και στις πρόσφατες γενικά των τελευταίων ετών, δεν έχουμε κάποια πληροφόρηση που να μας κάνει να αμφιβάλλουμε για την νομιμότητα των δωρεών. Όμως για το άλλο σκέλος της ομαλής ενσωμάτωσης της δωρεάς χωρίς προβλήματα για το Δημόσιο, έχουμε επιφυλάξεις λόγω της κακής οργάνωσης του Δημοσίου.

Γι’ αυτό και είναι άστοχες οι επικρίσεις που δεχόμαστε όταν εξετάζουμε κριτικά τις παραμέτρους υλοποίησης οι οποίες περιλαμβάνουν και τις υποχρεώσεις για το δημόσιο. Ο ελληνικός λαός μάς έχει τοποθετήσει σε αυτή τη θέση για να ασκήσουμε κριτική και έλεγχο σε κάθε τι που αφορά τα συμφέροντά του. Αυτό δεν είναι ούτε απόρριψη των δωρεών ούτε μη αναγνώρισή τους. Θεωρούμε πως πρέπει να τον πληροφορήσουμε αντικειμενικά και με ειλικρίνεια για κάθε πρόβλημα που αφορά τον τομέα της υγείας που είναι ζωτικής σημασίας για όλους.

Οι δωρεές αποτέλεσαν και αποτελούν μία ευκαιρία να αναδειχθούν διαχρονικά προβλήματα στον τομέα αυτό, γιατί υπάρχει μέτρο σύγκρισης μεταξύ της εργασίας του ιδιωτικού τομέα και του Δημοσίου τομέα. Η λύση δεν είναι να ιδιωτικοποιήσουμε τα πάντα όπως εύκολα ισχυρίζονται ορισμένοι. Η λύση είναι να οργανώσουμε τον δημόσιο τομέα με τέτοιον τρόπο, ώστε να μπορεί να είναι παραγωγικός και λειτουργικός τόσο όσο είναι και ο ιδιωτικός ή και περισσότερο από τον ιδιωτικό. Δεν λείπουν ούτε οι ικανοί υπάλληλοι ούτε τα μέσα. Εκείνο που λείπει είναι η ορθή αξιοποίησή τους. Η μη αξιοποίησή τους είναι εκείνη που κάνει τις δωρεές να μοιάζουν πανάκειες και να επαφίεται η λειτουργία του δημοσίου σε αυτές.

Επί του προκειμένου πρέπει να αναρωτηθούμε: Θέλουμε ένα ισχυρό σύστημα υγείας που να μην έχει ανάγκη δωρεών και το οποίο να μπορεί να ανταποκριθεί στις ανάγκες υγείας του ελληνικού λαού σε μεγάλη κλίμακα; Η απάντηση είναι: Προφανώς, ναι. Τότε πρέπει να αφιερώσουμε σημαντικό μέρος του κρατικού προϋπολογισμού στον τομέα αυτό αλλά με τρόπο ορθολογικό. Ποιο είναι το μεγάλο πρόβλημα της υγείας αυτή τη στιγμή που καθιστά όλες τις προσπάθειες -ακόμα και τις δωρεές- επισφαλείς. Η υποστελέχωση φυσικά. Το λέμε και το επαναλαμβάνουμε εδώ και χρόνια, αλλά δεν λύνεται.

Πρέπει να κατανοήσουμε τα αίτια του προβλήματος για να το λύσουμε. Θεωρούμε ότι αυτά δεν έχουν κατανοηθεί ακόμη από τους κυβερνώντες. Το αίτιο δεν είναι μόνο οι μισθολογικές απολαβές που όντως υπολείπονται εκείνων των ιατρών στα περισσότερα ευρωπαϊκά κράτη. Είναι λανθασμένη η προσέγγιση αυτή. Και μάλιστα έχει δοκιμαστεί και απέτυχε γιατί και οι αυξήσεις ήταν μικρές, αλλά και τα διαδικαστικά προβλήματα που τους θέτει η νομοθεσία ήταν δυσανάλογα.

Θυμόμαστε προ καιρού το νομοσχέδιο, τότε, για τον προσωπικό γιατρό και το ότι ο θεσμός απέτυχε παρά τις προσπάθειες βελτίωσης; Γιατί όμως; Στο ίδιο νομοσχέδιο και σε προηγούμενα, υπήρχαν πολλές διατάξεις που επιφέρουν πολλές ραγδαίες αλλαγές σε στρατιωτικά νοσοκομεία αλλά και εμπλέκουν το ΕΣΥ για την υποστήριξή τους. Επίσης, διατάξεις που δεσμεύουν τους νέους γιατρούς για χρόνια με το δέλεαρ ισχυρότερων αμοιβών για την επιλογή ειδικότητας.

Δεν γνωρίζουμε τα στατιστικά μέχρι στιγμής, αλλά απ’ ότι φαίνεται δεν προσελκύστηκαν γιατροί σε αριθμούς που θα έκαναν τη διαφορά. Το ερώτημα, επομένως, παραμένει. Τι άλλο λείπει; Η απάντηση είναι σχετικά απλή και είναι η ίδια: Η ορθολογική αξιοποίηση του έμψυχου δυναμικού και -κάτι που συνήθως οι κυβερνώντες αποφεύγουν να το αναφέρουν- η αξιοκρατία στην επαγγελματική εξέλιξη.

Η καταξίωση ενός επιστήμονα δεν εκδηλώνεται μόνο ως αύξηση στις οικονομικές του απολαβές αλλά και στη δυνατότητα εκπόνησης επιστημονικού έργου στο πεδίο ενδιαφέροντός του και στην ανάδειξη του έργου αυτού με αξιοκρατικά κριτήρια. Αυτό, δυστυχώς, δεν γίνεται ούτε στα πανεπιστήμια ούτε στα νοσοκομεία -όπως και όσο θα μπορούσε να γίνει- και οι νέοι επιστήμονες βρίσκουν καταφύγιο σε ξένα ιδρύματα και σε ξένα κράτη όπου διαπρέπουν και επαγγελματικά και επιστημονικά. Δεν μπορούμε να τους κατηγορήσουμε για την επιλογή αυτή όταν συχνά βλέπουμε την καταβαράθρωση στην Ελλάδα ικανών επιστημόνων και ανώτερων στελεχών του Δημοσίου προς χάριν ημετέρων. Και αυτό συμβαίνει και στον χώρο της υγείας και στον χώρο της παιδείας και της έρευνας αλλά και γενικά σε όλο το δημόσιο.

Το brain drain για να μετατραπεί σε brain gain, χρειάζεται απαραιτήτως μία γενναία τομή στα ήθη και στις συνήθειες, ώστε να αποβληθεί ο νεποτισμός και η ευνοιοκρατία και να επικρατήσει παντού η αξιοκρατία. Αυτή είναι η μόνη ασφαλής μέθοδος ανάταξης του Δημοσίου και βελτίωσης της λειτουργίας του σε όλους τους τομείς. Η υπό συζήτηση δωρεά αφορά νέα πτέρυγα που θα είναι μεταμοσχευτικό κέντρο αλλά και παιδιατρική-καρδιολογική κλινική, για καρδιοχειρουργικά περιστατικά, που είναι ένα ζήτημα πολύ ευαίσθητο και σημαντικό.

Ο κύριος Υπουργός αναφέρθηκε εκτεταμένα στις δωρεές οργάνων. Δεν διαφωνούμε ότι θα προσφέρει σημαντικές υπηρεσίες το κέντρο αυτό με όλες τις λειτουργίες του. Θα προτιμούσαμε, όμως, να μπορεί το κράτος μας να υποστηρίζει τις βασικές ανάγκες μας σε όλους τους τομείς με δικούς του πόρους. Οι ιδιωτικοί πόροι θα μπορούσαν να στραφούν σε πιο εποικοδομητικές κατευθύνσεις όπως είναι για παράδειγμα η έρευνα, ώστε να αναστρέψουμε τα κύματα φυγής των νέων επιστημόνων. Αυτή τη στιγμή δεν μπορούμε να το κάνουμε επειδή καλύπτουμε ακόμα τις βασικές ανάγκες με δωρεές και έχουμε, ίσως, επαναπαυτεί σε αυτό.

Επί τη ευκαιρία -και με αφορμή και την πρόσκληση που λάβαμε για την «Ιπποκράτειο Εβδομάδα»- θεωρούμε πως πρέπει να προηγηθεί εκτεταμένη συζήτηση και ενημέρωση για τα θέματα της δωρεάς οργάνων και των μεταμοσχεύσεων, γιατί υπάρχουν πολλά σημεία που παρερμηνεύονται ή δεν είναι γνωστά.

Το Ίδρυμα Ωνάση και άλλα ομοταγή ιδρύματα, θα μπορούσαν να συμβάλλουν σημαντικά σε τέτοιες εκστρατείες, διότι έχουν ήδη πείρα από ανάλογες διοργανώσεις.

Θεωρούμε δικαιολογημένη την απορία όλης της Αντιπολίτευσης, που είναι και δική μας, γιατί δεν ενημερωθήκαμε ότι είχε ήδη γίνει παραλαβή και ότι για διαδικαστικούς λόγους έγινε τροπολογία ώστε να οριστικοποιηθεί αυτή. Νομίζουμε πως αυτό μπορεί να βελτιωθεί στο μέλλον ώστε να αποφεύγονται άσκοπες αντιπαραθέσεις, εφόσον κάποια ανάλογη σύμβαση έχει ήδη προχωρήσει νόμιμα στις διαδικασίες παραλαβής. Όμως, επισημαίνουμε ότι αυτές οι διαδικασίες πρέπει να είναι ιδιαίτερα προσεκτικές και υπό την έγκριση της Βουλής γιατί υπάρχουν σημαντικές ρήτρες και υποχρεώσεις, άρα και περιπλοκές που μπορεί να επηρεάσουν τη λειτουργία του ΕΣΥ ή έστω ενός νοσοκομείου.

Κλείνουμε με την ευχή να οδηγηθούμε σύντομα σε τέτοιο επίπεδο ώστε το δημόσιο σύστημα υγείας να είναι αυτόματο και αυτοχρηματοδοτούμενο από δημόσιους πόρους και μόνο, με συνολικό σχεδιασμό που θα προσελκύσει πίσω στην Ελλάδα και θα αξιοποιήσει πλήρως το διαρρεύσαν έως σήμερα επιστημονικό δυναμικό, ώστε να έχουμε και ένα δημόσιο σύστημα υγείας αντάξιο του επιπέδου των επιστημόνων μας προς όφελος του ελληνικού λαού.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Οικονομόπουλο.

Ολοκληρώνουμε τον κύκλο των εισηγητών και ειδικών αγορητών με τον ειδικό αγορητή από την Πλεύση Ελευθερίας τον κ. Σπυρίδωνα Μπιμπίλα.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σε όλους.

Εγώ πριν ξεκινήσω να μιλήσω γι’ αυτή τη συμφωνία θα ήθελα να σταθώ λίγο σε αυτά που συνέβησαν χθες το βράδυ εδώ, σε αυτό το κλίμα που επικρατεί μέσα στην Ολομέλεια το οποίο είναι ακραίο, δεν είναι καθόλου ευγενικό, γιατί ζήσαμε ακόμα μια φορά απερίγραπτες ύβρεις, ειρωνείες, προσβολές, με έπαρση και αλαζονεία. Θέλω να πω ότι οι Βουλευτές και τα κόμματα δεν είναι ούτε θίασος ούτε τσίρκο ούτε καραγκιόζηδες. Γιατί όλα αυτά, εμάς που είμαστε ευαίσθητοι καλλιτέχνες, μας προσβάλλουν πάρα πολύ. Γιατί ο θίασος είναι κάτι ιερό και κανείς δεν μπορεί να το χρησιμοποιεί για να απαξιώνει κάποιους άλλους. Θα συμβούλευα, λοιπόν, όλους να κρατήσουμε ένα πιο ευγενικό κλίμα από όποια πτέρυγα κι αν προέρχεται, γιατί ειλικρινά αυτά που ακούγονται εδώ κάποιους από εμάς μας κάνουν να αισθανόμαστε εξαιρετικά άσχημα.

Αγαπητοί συνάδελφοι, βρισκόμαστε σήμερα στην κύρωση της πέμπτης σε λίγο χρόνο τροποποιημένης Σύμβαση Δωρεάς του Ιδρύματος Ωνάση προς το Δημόσιο. Ασφαλώς και δεν αρνούμαστε τις δωρεές, θα ήταν γραφικό να λέμε όχι, αφού έχουν σαν στόχο την ενίσχυση των δημόσιων δομών υγείας που υστερούν και αυτό είναι εμφανές σε όλους και την ενίσχυση των υπηρεσιών υγείας της πατρίδας μας. Κι αυτό είναι ένα ακόμα σημείο που αποδεικνύει ότι δεν πάνε όλα τέλεια στον τομέα της υγείας παρά τις προσπάθειες που γίνονται. Αν ήταν όλα τέλεια, ούτε οι γιατροί μας θα έφευγαν στο εξωτερικό ούτε θα προτιμούσαν να δουλεύουν στον ιδιωτικό τομέα.

Η δωρεά του Ιδρύματος Ωνάση έχει υποστεί μέχρι τώρα πέντε τροποποιήσεις και καθυστερεί από το 2019, τέσσερα χρόνια περίπου, ενώ τότε έλεγαν πως θα λειτουργήσει σε λιγότερο χρόνο. Είναι, δηλαδή, μια καθυστέρηση αρκετά μεγάλη. Ήρθε και μια τροπολογία με την οποία το «Ωνάσειο» απολαμβάνει οικονομική και διοικητική οντότητα αυτοτέλειας και μετετράπη έτσι σαν ένα είδος ιδιωτικής κλινικής. Με αυτή τη νέα τροποποίηση το Δημόσιο παρίσταται ως ισότιμος εταίρος ή ως αποδέκτης έργου, αλλά ταυτόχρονα και σαν δέκτης όρων που θέτει ένας ιδιωτικός φορέας.

Άρα το θέμα που συζητάμε δεν είναι απλά μία σύμβαση. Αφορά την ίδια την ουσία του δημόσιου χαρακτήρα της υγείας στη χώρα μας. Γιατί πίσω από τις λέξεις δωρεά και χρηματοδότηση κρύβεται η παράδοση αρμοδιοτήτων του κράτους σε ιδιωτικά ιδρύματα με τη σιωπηρή συναίνεση της Κυβέρνησης που αντιμετωπίζει την υγεία σαν ένα πεδίο εταιρικής προβολής.

Η τροποποιημένη σύμβαση δίνει στο Ίδρυμα Ωνάση πολύ μεγάλο ρόλο στον σχεδιασμό, στην εκτέλεση και στην εποπτεία του έργου, ενώ το Δημόσιο έχει περιορισμένο ρόλο ελέγχου. Τυπικά, αποδέχεται το έργο μετά την ολοκλήρωση. Αυτό δημιουργεί, όπως προείπα, θεσμικό προηγούμενο που το κράτος λειτουργεί σαν ένας αποδέκτης παρά ως κύριος φορέας ελέγχου δημοσίων υποδομών που θα μπορούσε να έχει παρέμβαση και στο κόστος. Ο έλεγχος κόστους και ποιότητας γίνεται εσωτερικά από το ίδρυμα, χωρίς δημόσια διαφάνεια.

Κανείς δεν αμφισβητεί την προσφορά του Ιδρύματος Ωνάση στην κοινωνία και το ευχαριστούμε όλοι γι’ αυτό γιατί προσφέρει υπηρεσίες υψηλής ποιότητας και η νέα πτέρυγα θα βελτιώσει σημαντικά τον τομέα της υγείας. Όμως, όταν το κράτος παραιτείται από το ρόλο του εγγυητή του δημόσιου συμφέροντος, τότε δεν μιλάμε πια για μια απλή φιλανθρωπία. Μιλάμε για την ιδιωτικοποίηση μέσω συμβάσεων.

Με τη συγκεκριμένη σύμβαση επιτρέπεται σε ένα ίδρυμα να διαχειρίζεται, να επιβλέπει και να καθορίζει το πώς λειτουργούν οι δημόσιες δομές υγείας, δηλαδή να παρεμβαίνει εκεί που το Σύνταγμα ορίζει πως αποκλειστικά αρμόδιο είναι το κράτος. Ποιος αποφασίζει για το πώς θα εξοπλιστεί ένα νοσοκομείο; Ποιος θα επιλέγει ποια πτέρυγα θα ανακαινιστεί και ποια όχι; Το Υπουργείο Υγείας ή ένα ιδιωτικό ίδρυμα που υποκαθιστά το Δημόσιο;

Το ζήτημα αυτό είναι πολιτικό και ηθικό, γιατί η Κυβέρνηση επιλέγει να παρουσιάζει μια ιδιωτική σύμβαση σαν αναβάθμιση του ΕΣΥ. Έτσι αυτό δεν είναι μια σύμπραξη. Είναι εκχώρηση. Το πρόβλημα δεν είναι μόνο νομικό, είναι πολιτικό και ηθικό. Ακόμα κι αν υπάρχει ειλικρινής πρόθεση φιλανθρωπίας, δεν μπορεί ένας ιδιώτης να αντικαθιστά το κράτος, τη λειτουργία των νοσοκομείων. Η Κυβέρνηση αντί να ενισχύσει τον κρατικό προϋπολογισμό γενναία για την υγεία, επιλέγει να παραδώσει την ευθύνη σε ιδιώτες βαφτίζοντας την αδυναμία της «συνεργασία». Αυτό, όμως, δεν είναι μεταρρύθμιση. Είναι υποχώρηση του κράτους.

Η Πλεύση Ελευθερίας, πιστεύει σε μια δημόσια υγεία, ισότιμη, προσβάσιμη, ανεξάρτητη από οικονομικά συμφέροντα και ιδιωτικές σκοπιμότητες. Το κράτος δεν μπορεί να λειτουργεί ως μεσάζων φιλανθρωπιών. Οφείλει να στέκεται αυτάρκες, διαφανές και υπόλογο στους πολίτες και όχι σε χορηγούς. Αισθανόμαστε ότι παραπλανάται η κοινή γνώμη όταν μέσα από την έννοια της δωρεάς γίνονται ξεπλύματα ιδιωτικών συμφερόντων.

Η κοινωνία δεν χρειάζεται σωτήρες, οι οποίοι απολαμβάνουν με τις φιλανθρωπίες τους ευεργετήματα εφοριακά. Χρειάζεται η κοινωνία δικαιοσύνη, διαφάνεια και αξιοπρέπεια. Το ΕΣΥ δεν θα έπρεπε να έχει εξάρτηση από τους ιδιωτικούς φορείς. Έχουμε την αίσθηση ότι γίνεται διαχείριση δημόσιων αγαθών από ιδιωτικά συμφέροντα με ξένες επιρροές. Κι όταν το κράτος παραχωρεί τον ρόλο του, τότε ο πολίτης παύει να είναι πολίτης και γίνεται πελάτης.

Η Πλεύση Ελευθερίας, δεν θέλει να συνεχιστεί αυτή η μεταμφίεση της ιδιωτικοποίησης. Θα υπερασπιστούμε το δικαίωμα κάθε πολίτη σε πραγματικά δημόσια υγεία, όχι σε μια βιτρίνα χρηματοδοτήσεων. Δεν υιοθετούμε την αποδυνάμωση του κράτους, δεν υιοθετούμε την αδιαφάνεια ούτε τη σταδιακή ιδιωτικοποίηση της υγείας. Η υγεία πρέπει να είναι ένα θεμελιώδες δημόσιο αγαθό, χωρίς ελλείψεις σε λειτουργούς που πρέπει να αμείβονται αξιοπρεπώς ανάλογα με το μεγάλο έργο που προσφέρουν.

Για όλους αυτούς τους λόγους που προανέφερα θα ψηφίσουμε «παρών».

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπιμπίλα.

Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ευχαριστώ πολύ, κύριε Πρόεδρε.

Τι διακρίνει έναν πολιτικό από έναν πολιτικάντη; Η εντιμότητα και κυρίως η παραδοχή βασικών αρχών και κανόνων της πολιτικής. Ποιος είναι ο κανόνας της πολιτικής; Όταν κάνεις ένα λάθος να αποδέχεσαι ότι έκανες λάθος. Όταν έχεις κάνει ένα εκούσιο ή ακούσιο λάθος να βγεις δημοσίως και να το αποδεχθείς, να το παραδεχτείς. Δυστυχώς, το πολιτικό προσωπικό της χώρας, διακατεχόμενο από εμμονές και ιδεοληψίες, προσπερνάει πάρα πολλές φορές τον βασικό κανόνα της πολιτικής και αυτό είναι η πολιτική ηθική.

Σήμερα το πρωί υπεγράφη η συμφωνία καταπαύσεως του πυρός στο Ισραήλ. Δεν άκουσα κανέναν να χαιρετίζει την ειρήνη, κυρίως από αυτούς που πήραν τις παλαιστινιακές σημαίες. Δεν άκουσα κανέναν να λέει «κάναμε λάθος». Βέβαια όταν η Νέα Δημοκρατία, ο Πρωθυπουργός, το ΠΑΣΟΚ, ο ΣΥΡΙΖΑ και τα υπόλοιπα κόμματα βρίζατε σκαιότατα τον Ντόναλντ Τραμπ και σήμερα το πρωί άκουσα τον υποκριτή Κοινοβουλευτικό Εκπρόσωπο της Νέας Δημοκρατίας, τον κ. Καιρίδη, να εκθειάζει τον Ντόναλντ Τραμπ στον φιλόξενο ΣΚΑΪ, τότε για ποια πολιτική ηθική μιλάμε;

Εμείς, από την πρώτη στιγμή είπαμε για κατάπαυση του πυρός. Από την πρώτη στιγμή είπαμε ότι πρέπει να αναγνωριστεί το παλαιστινιακό κράτος. Από την πρώτη στιγμή είπαμε ότι ο Τραμπ, μπράβο, επιχειρεί να φέρει την ειρήνη και είμαστε μαζί με την ειρήνη.

(Χειροκροτήματα από την πτέρυγα της Ελληνικής Λύσης)

Να γιατί αποδεικνύεται ότι η Ελληνική Λύση προτάσσει πάντοτε την πολιτική ηθική και στο Κοινοβούλιο και εκτός αυτής. Διά αυτού του λόγου είμεθα η πραγματική Αξιωματική Αντιπολίτευση, γιατί και επιχειρήματα διαθέτουμε και μπορούμε να προβλέψουμε τις εξελίξεις.

(Χειροκροτήματα από την πτέρυγα της Ελληνικής Λύσης)

Και αν ο Ντόναλτ Τραμπ πετύχει και ειρήνη στην Ουκρανία, τότε όχι ένα Νόμπελ Ειρήνης δέκα Νόμπελ Ειρήνης να πάρει.

(Χειροκροτήματα από την πτέρυγα της Ελληνικής Λύσης)

Να η διαφορά, λοιπόν, των πολιτικών που ασκούν πολιτική βία της ιδεοληψίας και η διαφορά η δική μας που ασκούμε πολιτική διά της ιδεολογίας και η ιδεολογία μας είναι η ειρήνη. Ιδεολογία μας είναι η ευημερία των λαών και των εθνών. Η ιδεολογία μας είναι να μπορεί ο πλανήτης να μακροημερεύσει με επιλογές ειρηνευτικές. Γιατί δεν είπε κανείς χαιρετίζουμε την ειρήνη; Γιατί κανείς δεν είπε μπράβο ρε στον Τραμπ; Τους έσυρε με το ζόρι, απαίτησε από τον Νετανιάχου ότι ή υπογράφεις ή σε αφήνω μόνο σου. Έτσι απλά. Αλλά και ειδικές επιλογές δεν χωρούν εδώ. Ξαναβρίστε τον Τραμπ εσείς. Ξαναβρίστε και τον Πούτιν, ξαναβρίστε και τους Κινέζους, βρίστε τους όλους. Το ζητούμενο ξέρετε ποιο είναι; Πόσο χρήσιμοι είστε για τον Έλληνα πολίτη, πόσο χρήσιμο είναι το ελληνικό πολιτικό προσωπικό για την ευημερία του ελληνικού λαού. Θα σας το πω ωμά. Δεν είστε χρήσιμοι όταν είστε ιδεοληπτικοί και όχι ιδεολογικοί στην αντιπαράθεση.

Πάμε στην κύρωση της σύμβασης. Εμείς, κύριε Υπουργέ, ως Ελληνική Λύση έχουμε μια διαφορετική και ουσιώδη, αν θέλετε, επιλογή σχετικά με το τι παίρνει το κράτος και τι δίνει. Ωνάσειο, Νιάρχος, είναι δύο ιδρύματα, οπαδοί του λοατκισμού και όλων αυτών των ξενόφερτων ιδεοληψιών που επιβλήθηκαν από τη Νέα Δημοκρατία τα προηγούμενα έτη. Όλες αυτές οι διαφημίσεις, κ.λπ., είναι οι ουσιώδεις διαφορές μας. Άρα και μόνο από αυτό, εμείς είμαστε απέναντι από την επιλογή αυτής της αδόκιμης αντιιδεοντολογικής, αντεθνικής συνεργασίας με το Ωνάσειο και το Νιάρχος, πέραν των αδυναμιών που έχει.

Θα μου πείτε, να μην πάρουμε λεφτά ή με μια ιδιωτική πρωτοβουλία-χορηγία να τα πάρουμε ή να μην τα πάρουμε; Δεν είναι δίλημμα αυτό. Με το ίδιο σκεπτικό μπορείτε να πάρετε και λεφτά από εμπόρους ναρκωτικών, μπορείτε να πάρετε λεφτά από λαθρεμπόρους πετρελαίου. Όχι! Στην πολιτική πρέπει να υπάρχει φραγή, πρέπει να υπάρχει και ηθική.

Η σύμβαση έχει σοβαρές αδυναμίες. Υπάρχει υπερβολική γραφειοκρατία. Βρίθει αλλεπάλληλων προθεσμιών, επιτροπών, υπογραφών και αποφάσεων. Δημιουργεί έναν κανονικό λαβύρινθο, κύριε Υπουργέ -εδώ ψάχνουμε να βρούμε τον Μινώταυρο, δεν μπορούμε να βρούμε τον Μινώταυρο- που οδηγεί σε καθυστερήσεις.

Η αδράνεια της διοίκησης μπορεί να χαρίσει την παραλαβή με κακοτεχνίες, δηλαδή αν η διοίκηση δεν τιμωρείται για την αδράνειά της, καθυστερήσει να πάρει αποφάσεις, μπορεί να παραλάβουμε το έργο με κακοτεχνίες. Αυτό δεν είναι προστασία του δημοσίου συμφέροντος. Γιατί; Διότι θα αναγκαστεί να πληρώσει το κράτος μετά. Εδώ, δεν μπορείς να λες «ο χορηγός πληρώνει, αλλά αν καθυστερήσουν τα έργα θα παραλάβω το έργο με κακοτεχνία και θα πληρώσει το κράτος μετά το υπόλοιπο ποσό». Αν εντοπιστούν προβλήματα το Δημόσιο και το Ωνάσειο πρέπει να τα αποκαταστήσουν από δικά τους ταμεία και μετά να κυνηγήσουν το ίδρυμα για να πάρουν πίσω τα χρήματα. Δηλαδή, πρώτα πληρώνει ο φορολογούμενος και μετά ίσως πάρουμε πίσω τα λεφτά.

Ναι, το έργο είναι πολύτιμο. Ναι, η δωρεά είναι σημαντική. Όμως η τροποποίηση αυτή δεν θωρακίζει το δημόσιο. Αφήνει παράθυρα. Δίνει υπερβολικά πλεονεκτήματα στον φορέα της υλοποίησης, εκθέτει τους πολίτες σε κινδύνους καθυστερήσεων, κακοτεχνιών και οικονομικών επιβαρύνσεων.

Εμείς λέμε, λοιπόν, το εξής: Αυτό που φέρατε εδώ πάλι είναι στο πλαίσιο του επιτελικού κράτους του κ. Μητσοτάκη. Ο Υπουργός Άδωνις Γεωργιάδης θα αποφασίζει διά όλα. Διά όλα! Την τελική υπογραφή για όλα την έχει ο Άδωνις Γεωργιάδης, ο Υπουργός Υγείας, γιατί μπορεί να είναι κάποιος άλλος.

Εμείς δεν θέλουμε τέτοιο κράτος. Εμείς θέλουμε μια ανάπτυξη περιφερειακή. Ναι, να πω ότι αποφασίζει ο Υπουργός, αλλά κάθε φορά που συμβαίνει μια «στραβή» σε ένα Υπουργείο, δεν φταίει ποτέ ο Υπουργός. Υπάρχει διάχυση ευθύνης. Φταίει ο καιρός, φταίει η πλημμύρα, φταίει ο παγετός, φταίει ο μηχανοδηγός, φταίει ο εισπράκτορας του λεωφορείου. Ποτέ ο Υπουργός ή ο Πρωθυπουργός. Αυτή είναι η διαφορά μιας σοβαρής Κυβέρνησης από μια ασόβαρη. Η σοβαρή αναλαμβάνει τις ευθύνες της και η ασόβαρη τις μεταθέτει.

(Χειροκροτήματα από την πτέρυγα της Ελληνικής Λύσης)

Και επειδή ο Πρωθυπουργός μπορεί να κοροϊδεύει όλα τα κόμματα εδώ μέσα αλλά όχι την Ελληνική Λύση και επειδή τον άκουσα με έκπληξη να λέει ότι είμαστε μια ισχυρή χώρα και ότι η Ελλάδα δανείζεται χαμηλότερα από ό,τι οι ισχυρές χώρες της Ευρώπης μιλάμε για την ύψιστη κοροϊδία. Να χαίρεται ένας Πρωθυπουργός του οποίου δανείζεται η χώρα του πρώτα, αντί να χαίρεται επειδή παράγει πλούτο και δεν δανείζεται.

Και το χειρότερο; Λέει ψέματα πάλι. Τα ψέματά του δεν έχουν όριο. Πρώτον, δανειζόμαστε χαμηλότερα γιατί μας στηρίζει η Ευρωπαϊκή Κεντρική Τράπεζα. Αν δεν μας στήριζε η Ευρωπαϊκή Κεντρική Τράπεζα δεν θα δανειζόμασταν από κανέναν εξωτερικό παράγοντα. Εκδίδουμε ομόλογα με Αγγλικό Δίκαιο. Τα ξεχνάει αυτά ο Πρωθυπουργός. Έχει υποθηκευτεί δημόσια περιουσία για ενενήντα εννέα χρόνια -δεν ξέρω, ο ΣΥΡΙΖΑ το έκανε αυτό; Ο κ. Τσίπρας; Όλοι μαζί- με την εξής υποχρέωση: Να ξεπουλάει τα πάντα από τον δημόσιο πλούτο της.

Πλειστηριάζει την ιδιωτική περιουσία όπως σε καμία άλλη χώρα στον κόσμο δεν γίνεται. Παράγει υπερπλεονάσματα η χώρα μας από υπερφορολόγηση. Το 75% των χρεών της Ελλάδος, κύριε Πρωθυπουργέ, ψεύτη, βαρόνε Μινχάουζεν, είναι σε θεσμικούς παράγοντες, στον ESM, στον FSF και διακρατικά. Διαπραγματευόμαστε στην αγορά μόνο το 25% σε ομόλογα.

Άρα, αποδεικνύεται ότι είστε και ψεύτες και επικίνδυνοι για την Κυβέρνηση αυτή και για την Ελλάδα.

(Χειροκροτήματα από την πτέρυγα της Ελληνικής Λύσης)

Και σας λέω ότι έρχεται ο Αρμαγεδδών. Προειδοποιούμε τον ελληνικό λαό όταν σταματήσουν πλέον να παίρνουμε τα λεφτά από εδώ που τα παίρνουμε, θα καταρρεύσει η χώρα και πάλι θα πάμε σε νέο μνημόνιο.

Και δεν ξέρω εάν υπάρχει κάτι άλλο να πουλήσει η Ελλάδα, κύριε Υπουργέ. Δεν έχει απομείνει τίποτε. Θα πουλήσουμε τα κορμιά μας στο τέλος. Θα φτάσουμε στο σημείο να πουλήσουμε το κορμί μας όλοι οι Έλληνες, εκτός αν πουλήσουμε στα Ζαγοροχώρια και τα σαράντα δύο ακίνητα του Πρωθυπουργού και βγάλουμε κάτι από το έλλειμμα. Είναι και αυτή μια πολιτική.

Αυτό που θέλω, όμως, να σας πω είναι ότι από βδομάδα έρχεται ένα νομοσχέδιο εργατοκτόνο. Έρχεται ένα νομοσχέδιο που μας γυρίζει στην εποχή της Ρώμης, στην εποχή του Μεσαίωνα, στην εποχή της δουλοκτητικής κοινωνίας. Όταν μου λέει εμένα ένας άεργος Υπουργός, εκατομμυριούχος ή Πρωθυπουργός ότι θα συμφωνήσει ο εργαζόμενος με τον εργοδότη εάν θέλει να δουλέψει δεκατρείς ώρες, σαν να μου λέει ότι θα συμφωνήσει ο λύκος με το πρόβατο πότε θα φάει το πρόβατο ο λύκος. Αυτά είναι αδιανόητα να λέγονται. Είναι απαράδεκτα. Δεν μπορείς τον εργαζόμενο να τον κάνεις δούλο. Εάν θέλουν δούλους, να κάνουν δούλους τους εαυτούς τους, τα παιδιά τους, τις οικογένειές τους και όχι τους Έλληνες.

(Χειροκροτήματα από την πτέρυγα της Ελληνικής Λύσης)

Εάν η οικονομία πηγαίνει καλά, όπως λέει η Νέα Δημοκρατία -δεν είναι εδώ κανένας από τους επιτελείς του οικονομικού Υπουργείου- δεν θα είχαμε ληξιπρόθεσμα χρέη για τέσσερα εκατομμύρια φορολογούμενους που, ακούστε, το 90% από αυτούς χρωστάει πάνω από 10.000 ευρώ.

Και εδώ, θα πω το εξής: Ο Πρωθυπουργός ξεχνάει κάτι βασικό. Άλλο η υπηρεσία στον φτωχό πολίτη και άλλο η παροχή υπηρεσίας στην πλουτοκρατία, στο κεφάλαιο, στον καπιταλισμό -με ήτα- και κυρίως, στους κολλητούς και φίλους του. Δεν είναι το ίδιο πράγμα.

(Χειροκροτήματα από την πτέρυγα της Ελληνικής Λύσης)

Η υπηρεσία στον πολίτη είναι η ύψιστη υπηρεσία που μπορεί να παρέχει ο πολιτικός, διότι ο πολιτικός είναι υπηρέτης του πολίτη. Και είναι αδιανόητο σε αυτή τη φρασεολογία, τη φρασεολογία της κερδοσκοπίας, της αισχροκέρδειας να βρίσκονται Βουλευτές της Νέας Δημοκρατίας, αυτοί που λένε ότι είναι λαϊκή Δεξιά ή λαϊκή ελαφροδεξιά και να συναινούν σε αυτές τις επιλογές. Διότι έχουμε έναν λαό και ένα πολιτικό προσωπικό που δεν αντιλαμβάνονται πού οφείλονται τα βασικά.

Ας πούμε, λοιπόν, πού οφείλεται η ακρίβεια, γιατί όλοι μιλούν για την ακρίβεια και την αισχροκέρδεια. Να υπενθυμίσω, λοιπόν, στους κυρίους Υπουργούς πού οφείλεται η ακρίβεια. Πρώτον, στην ακριβή ενέργεια την οποία υλοποίησε η Νέα Δημοκρατία, το ΠΑΣΟΚ και ο ΣΥΡΙΖΑ με το Χρηματιστήριο Ενέργειας και δεν υπάρχει καμία πραγματική παρέμβαση, γιατί δεν μπορεί να ακουμπήσει καμία πραγματική κυβέρνηση τους ολιγάρχες που υπηρετούν όλοι αυτοί. Και δεύτερον, στις τριγωνικές συναλλαγές.

Κανένας εδώ μέσα πολιτικός Αρχηγός δεν έβαλε το δάχτυλο στην πρίζα και να πει τι, πραγματικά, συμβαίνει με την ακρίβεια στην Ελλάδα. Να σας πω, λοιπόν, τι συμβαίνει, να ενημερώσω και την Κυβέρνηση που κάνει πως δεν ξέρει. Οι ιδιοκτήτες των σουπερμάρκετ έχουν δικιές τους άλλες εταιρείες προμηθευτικές. Τι κάνουν; Αυτές οι εταιρείες προμηθεύουν το σουπερμάρκετ. Παίρνουν τα προϊόντα τα παίρνουν στη μεσαία εταιρεία και η μεσαία τα πουλάει με κέρδος συγκεκριμένο στην τρίτη εταιρεία, η οποία τρίτη εταιρεία έχει ελάχιστο κέρδος και δεν μπορεί να μειώσει τις τιμές. Κερδίζει η δεύτερη εταιρεία, η εταιρεία της εταιρείας των σουπερμάρκετ και έτσι αισχροκερδούν, κύριε συνάδελφε. Δηλαδή, ανεβάζουν τα έξοδά τους και κάνουν -αν θέλετε- μικρό μερίδιο κέρδους για να μπορούν να λένε «δεν έχουμε κέρδη», «δεν βγάζουμε ως σουπερμάρκετ κέρδος», «βγάζουμε 1,5%». Ο άλλος είπε ότι βγάζουν 1,8%. Δεν μας λέει ότι η άλλη εταιρεία, όμως, έχει υπερκέρδη. Και τι γίνεται; Επειδή είναι offshore εταιρείες ή πολυεθνικές, δεν φορολογούνται κιόλας.

Υπάρχει και κάτι άλλο που δεν λέει κανένας εδώ μέσα. Πού να τα πουν αυτοί; Αφού είναι υπηρέτες τρώνε και πίνουν μαζί τους. Η δεύτερη εταιρεία -όχι η πρώτη που έχει το προϊόν- δανείζει με υπέρογκο επιτόκιο την τρίτη εταιρεία των σουπερμάρκετ με υπερδανεισμό, ώστε να φαίνεται ότι έχει πολλά έξοδα το σουπερμάρκετ με συνέπεια να μην έχει κέρδη. Απλά είναι τα πράγματα. Αλλά ποια είναι η διαφορά; Άλλο όλοι εσείς και άλλο εμείς εκεί πίσω. Εμείς γνωρίζουμε πώς κάνουν όλα όσα κάνουν γιατί δουλεύουμε και εργαζόμαστε.

(Χειροκροτήματα από την πτέρυγα της Ελληνικής Λύσης)

Υπάρχει και κάτι τρίτο και ακόμα ένα γιατί πραγματικά δεν ξέρετε βασικά πράγματα κάποιοι εδώ μέσα. Και η εταιρεία Lidl και η Praktiker και όλες αυτές οι εταιρείες έχουν και εταιρείες real estate. Τι κάνουν, λοιπόν; Ή νοικιάζουν τα ακίνητα από τον εαυτό τους με δεκαπλάσια τιμή ώστε να φαίνεται ότι το σουπερμάρκετ έχει πολλά έξοδα ή κατασκευάζουν και υπερκοστολογούν την κατασκευή ώστε να μπαίνουν στα έξοδα. Real estate έχουν, νοικιάζουν ακίνητα σε τιμές απίστευτες. Έτσι, λοιπόν, αισχροκερδούν τα σουπερμάρκετ και έτσι, λοιπόν, ληστεύουν τον ελληνικό λαό, αλλά δεν είναι ικανοί να δώσουν πραγματικές λύσεις.

Έρχεται σήμερα ο Υπουργός Ανάπτυξης και αντιγράφει την Ελληνική Λύση. Ενθυμούμαι τον Υπουργό εδώ, -να τος, ήταν παλαιότερα στο άλλο κόμμα- που τότε λέγαμε για τις λαϊκές αγορές. Στο πρόγραμμά μας είναι αυτό γραμμένο, να μπορούν οι παραγωγοί να έχουν ειδικούς χώρους για να μπορούν να κάνουν λαϊκές αγορές. Σήμερα το πρωί, αντιγράφοντας ο κ. Θεοδωρικάκος τη δική μας πρόταση από το πρόγραμμά μας, λέει ότι θα κάνουν οι δήμοι -αν θέλουν- λαϊκές αγορές παραγωγών. Το επιδοκιμάζουμε, το επικροτούμε, σας ευχαριστούμε που αντιγράψατε.

(Χειροκροτήματα από την πτέρυγα της Ελληνικής Λύσης)

Και δεύτερον σας λέγαμε και κάτι ακόμα και το κάνετε τώρα. Σας λέγαμε ότι πρέπει πάνω στο προϊόν μας να αναγράφεται η τιμή που φεύγει από τον παραγωγό, ώστε να βλέπουμε τη διαφοροποίηση. Το ανακοίνωσε τώρα ο Θεοδωρικάκος και μπράβο και εύγε και σας ευχαριστούμε που αντιγράφετε τις προτάσεις μας. Δεν είναι κακό, καλό είναι.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Δεν θα πω τι μυρίζει το σκάνδαλο του ΟΠΕΚΕΠΕ. Κατά την άποψή μας, επειδή ήμασταν οι πρώτοι που το αποκαλύψαμε, θέλω να πω και κάνω μια έκκληση σε όλους σας. Δεν είναι κακό να αντιγράφεις τον άλλον. Δεν είναι κακό να αναπαράγεις αυτό που κάνει ο άλλος. Κακό είναι να σκυλεύεις. Και για τον ΟΠΕΚΕΠΕ και για τα Τέμπη και για μία σειρά άλλων σκανδάλων η Ελληνική Λύση άνοιξε δρόμους, άνοιξε δρόμους αποκάλυψης, άνοιξε δρόμους ανακάλυψης, άνοιξε δρόμους πάταξης της διαφθοράς και είμαστε υπερήφανοι γι’ αυτό. Αλλά έχω να πω τούτο: Βγαίνει ο Νίκος Κακαβάς, Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων Νομού Τρικάλων και λέει: «Συγγενείς Βουλευτών της Κυβέρνησης δήλωναν εξακόσια βοοειδή από εκατό και έπαιρναν 360.000 ευρώ τον χρόνο». Ο άνθρωπος το είπε. Ούτε ένας εισαγγελέας δεν τον κάλεσε. «Έλα εδώ αγόρι μου, έλα εδώ λεβέντη μου δώσε τα στοιχεία να τους πάω φυλακή». Ούτε ένας εισαγγελέας! Και μου μιλάνε για δικαιοσύνη οι κύριοι, οι κύριοι που δίνουν εντολές στη δικαιοσύνη τι να κάνει.

Το πρωί βγαίνει ο Άδωνις και λέει: «Κάντε, θα βρεθεί ένας τρόπος για τα Τέμπη». Τυχαίο αυτό έτσι; Σε τρεις ώρες μετά βρέθηκε η λύση για να βγει ο Πάνος Ρούτσι από το Σύνταγμα. Μας περνάνε πραγματικά για αφελείς. Αλλά έχουμε να τους πούμε ένα πράγμα: Μπορεί να κάνουμε υπομονή έναν χρόνο, δύο χρόνια, τρία χρόνια, τέσσερα χρόνια, οι Έλληνες και εμείς. Κάποια στιγμή θα σπάσει η υπομονή του Έλληνα και θα σκάσει ο Έλληνας. Και άμα σκάσει ο Έλληνας, κύριοι, τα ελικόπτερα δεν σώζουν κανέναν. Δεν θα φύγετε τρέχοντας. Θα φύγετε με τα ελικόπτερα με αυτά που κάνετε και δεν φτάνουν τα ελικόπτερα για να φύγετε όλοι.

(Χειροκροτήματα από την πτέρυγα της Ελληνικής Λύσης)

Πρώην Πρόεδρος του ΟΠΕΚΕΠΕ, Σαλάτας: «Υπάρχει σκάνδαλο και των εισαγγελέων» -το είπε εδώ στην επιτροπή, ο ίδιος το είπε- «που δεν το διερεύνησαν». Βγαίνει ένας εισαγγελικός λειτουργός -δεν είναι ένα τυχαίο πρόσωπο ο Σαλάτας, εισαγγελικός λειτουργός ήταν- και λέει: «Άφησαν έξω τα σκάνδαλα του ΟΠΕΚΕΠΕ του 2022 και του 2023». Το είπε εδώ στην επιτροπή! Για ποια δικαιοσύνη μιλάτε; Για ποια δικαιοσύνη;

Κι εγώ θα σας πω το εξής για τον κ. Βάρρα: Η υπόθεση Βάρρα αποδεικνύει ότι είστε Κυβέρνηση «βαράτε με και ας κλαίω». Πραγματικά. Έχω σύμβουλο τον Βάρρα εγώ και δεν μου λέει ο σύμβουλός μου ότι δεν υπάρχει σκάνδαλο στον ΟΠΕΚΕΠΕ! Απλά έφυγα από τον ΟΠΕΚΕΠΕ που εγώ κατήγγειλα το σκάνδαλο και πήγα στο Μαξίμου, άραξα εκεί φίλος του Πρωθυπουργού από την πρώτη φορά που κατέβηκε στις εκλογές στη δυτική Αττική -ο κ. Βάρρας, οικογενειακώς-, αλλά δεν τον ενημέρωσε. Κοιτάξτε, μπορεί να είστε Κυβέρνηση «βαράτε με και ας κλαίω», αλλά αυτός που κλαίει είναι ο κτηνοτρόφος, ο αγρότης, ο συνταξιούχος, ο ιδιωτικός υπάλληλος οι οποίοι κλαίνε νυχθημερόν για την κατάντια.

(Χειροκροτήματα από την πτέρυγα της Ελληνικής Λύσης)

Επίσης, χθες κατήγγειλε ο κ. Χαρδαλιάς άλλο σκάνδαλο δικό τους για την ανακύκλωση. Και άλλο σκάνδαλο! Ο Χαρδαλιάς είναι δικός τους, δεν είναι δικός μου. Υπουργός της Νέας Δημοκρατίας ήταν. Τι είπε; «Καταπέλτης κατά της κυβερνητικής προτάσεως για τη διαχείριση απορριμμάτων ο Χαρδαλιάς. Την επιστρέφει ως απαράδεκτη. Μιλά για οικονομικά συμφέροντα που κρύβονται από πίσω με μελέτες εκατομμυρίων. Δαπανήθηκαν 78 εκατομμύρια ευρώ που πήγαν στα σκουπίδια». Τα λέει ο Χαρδαλιάς, όχι ο Βελόπουλος. Ο Χαρδαλιάς τα λέει αυτά! Και υπονόησε διαπλοκή κυβερνητικών στελεχών με εταιρείες.

Αντί ο εισαγγελέας να φέρει τον Χαρδαλιά και να του πει «έλα εδώ, ρε λεβέντη, έλα εδώ ρε Χαρδαλιά, Περιφερειάρχης είσαι τι καταγγέλλεις εδώ, έλα εδώ ποιοι είναι αυτοί μέσα, φυλακή και βραχιολάκια», τίποτα, δεν κουνιέται φύλλο. Μιθριδατισμός στη διαφθορά και στη διαπλοκή με την Κυβέρνηση της Νέας Δημοκρατίας. Έχουμε συνηθίσει να ακούμε κάθε μέρα για σκάνδαλα.

Και έρχεται και άλλο σκάνδαλο. Εδώ εμπλέκεται η Κοβέσι, κύριοι συνάδελφοι. Το ανακοινώνουμε και πάλι, το είχα πει πριν έξι μήνες, το ξαναλέω τώρα. Αφορά το Κτηματολόγιο. Στο Υπουργείο Ψηφιακής Μεταρρύθμισης πριν μερικούς μήνες υπάρχει ολόκληρη καταγγελία στην Κοβέσι είκοσι σελίδων. Μιλάει για συμμορία, για εγκληματική οργάνωση. Έρχεται, λοιπόν, και άλλο σκάνδαλο. Θα τα βρούμε όλα μπροστά μας. Τα λέμε τώρα εμείς, σε κάνα δίμηνο, τρίμηνο θα τα λένε οι υπόλοιποι εδώ μέσα. Αλλά ποια είναι η διαφορά; Στην πολιτική το προλαμβάνειν είναι το ζητούμενο και όχι το καταστέλλειν ή το θεραπεύειν. Εμείς είμαστε της πρόληψης και όχι της καταστολής και της θεραπείας. Προλαμβάνουμε, προτρέχουμε, τα λέμε.

(Χειροκροτήματα από την πτέρυγα της Ελληνικής Λύσης)

Αλλά θα μου πείτε για ποια δικαιοσύνη μιλάω. Ξέρω εδώ; Είναι μια δικαιοσύνη όπου λειτουργεί με περίεργο τρόπο.

Κύριοι συνάδελφοι, επαναλαμβάνω ότι λέτε ψέματα για την ευλογιά των αιγοπροβάτων. Λέτε ψέματα. Κύριοι της Νέας Δημοκρατίας και ο κ. Τσιάρας, λέτε ψέματα συνεχώς. Η «Καθημερινή» λέει: «Η Κομισιόν μας δίνει τετρακόσιες χιλιάδες εμβόλια αλλά δεν τα θέλει η Ελλάδα». Καταθέτω το άρθρο. Η «Καθημερινή» είναι της Νέας Δημοκρατίας δεν είναι δική μου.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί το κάνουν αυτό; Διότι -το επαναλαμβάνω- ο κλέφτης, ο εγκληματίας, ο δολοφόνος όταν δολοφονεί και θέλει να κρύψει τα αποτυπώματά του, το DNA του -λένε για τα Τέμπη- εξαφανίζει με ειδικό υγρό ό,τι έχει κάνει μέσα στο δωμάτιο. Αυτό κάνουν τώρα και αυτοί. Θανατώνουν εκατό ζώα αλλά ήταν χίλια για να κλείσουν την ψαλίδα των αιγοπροβάτων, των βοοειδών που θανατώνουν, γιατί ήταν τεράστια η ψαλίδα. Και οι γαλάζιες ακρίδες όχι μόνο ήπιαν, όχι μόνο έφαγαν, λεηλάτησαν, διασπάθισαν μαζί με τα στελέχη της Νέας Δημοκρατίας το κρατικό χρήμα.

(Χειροκροτήματα από την πτέρυγα της Ελληνικής Λύσης)

Και επειδή εδώ ο Υπουργός, ο κ. Γεωργιάδης, έχει μια ευαισθησία με τον Ελληνικό Στρατό, θα ήθελα να του πω κάτι για το Σάββατο. Κύριε Γεωργιάδη, πείτε του κ. Δένδια -που τον αγκαλιάσατε χθες ξαφνικά, δεν ξέρω τι έγινε, τα βρήκατε, βρήκατε νέο διάδοχο στη Νέα Δημοκρατία, συμβιβαστήκατε και εσείς, γιατί και σεις δελφίνος είστε, τουλάχιστον κατεβαίνατε σε κάθε εκλογική αναμέτρηση, παίρνατε ένα ευπρεπές ποσοστό, 10%, 12% και είστε και παράγοντας της Νέας Δημοκρατίας- ότι το Σάββατο στην Παλιά Βουλή θα κάνουν πορεία μετά το 2012 οι Έλληνες αξιωματικοί και υπαξιωματικοί. Δεν είναι δυνατόν, κύριε Γεωργιάδη -πείτε του κ. Δένδια, του κυρίου δελφίνου-, ο άνθρωπος που είναι στην παραμεθόριο να μην παίρνει λεφτά για την παραμεθόριο, ο υπαξιωματικός. Δεν είναι δυνατόν να βγάζει ο άνθρωπος μόνος του αποφάσεις, να κλείνει στρατόπεδα, να μη δίνει ειδική αποζημίωση πέραν του πενθημέρου, οι εν ενεργεία αξιωματικοί δεν θα εξελίσσονται βαθμολογικά σωστά.

Όλα αυτά είναι η καταστροφή του στρατού. Καταστρέφετε το στράτευμα που είναι η κολόνα της εθνικής άμυνας, πείτε του κ. Δένδια, του δελφίνου της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

Ήταν οπαδός και της λαθρομετανάστευσης και του «λοατκισμού» και κυρίως της μη εξόρυξης πετρελαίου και φυσικού αερίου.

Είπε και άλλα πολλά. Θα τα βρούμε μπροστά μας με τον κ. Δένδια όταν διαδεχθεί τον κ. Μητσοτάκη.

Σας το λέμε ευγενικά και με κάθε τρόπο. Φύγετε όσο είναι νωρίς. Πηγαίνετε σε εκλογές. Πηγαίνετε γρήγορα σε εκλογές γιατί δεν θα προλάβετε να φύγετε. Θα φύγετε με τα ελικόπτερα -σας το λέω ευθέως- και δεν θα χωράτε και στα ελικόπτερα, γιατί είστε και πολλοί Υπουργοί!

(Χειροκροτήματα από την πτέρυγα της Ελληνικής Λύσης)

Οι μισοί ΠΑΣΟΚ είναι εκεί μέσα!

Πάμε και στην πρόταση της Ελληνικής Λύσης για το ακριβό ρεύμα. Η κεντρική ιδέα είναι εδώ και η υπόλοιπη στο πρόγραμμά μας. Την καταθέτω στα Πρακτικά για ακόμη μια φορά, μπας και την αντιγράψουν και πληρώνει ο Έλληνας φθηνότερο ρεύμα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή πιέζει ο χρόνος για τα Τέμπη, την Τετάρτη 15 Οκτωβρίου στη Λάρισα γίνεται ένα δικαστήριο για τα fake βίντεο του Καπερνάρου, για τα βίντεο που έγιναν μοχλός προπαγάνδας, που ήταν από άλλη ημερομηνία, που έλεγαν ότι τα βίντεο δείχνουν ότι η αμαξοστοιχία δεν μετέφερε τίποτα. Στις 15 Οκτωβρίου, λοιπόν, θα γίνει το δικαστήριο. Καλώ όλους τους Θεσσαλούς να είναι εκεί. Να είναι εκεί γιατί είναι η αρχή για να διαλευκανθεί η συγκάλυψη για το έγκλημα των Τεμπών.

Αυτό το δικαστήριο έγινε με αφορμή την Ελληνική Λύση γιατί εμείς κάναμε τη μηνυτήρια αναφορά. Δεν κάνουμε θόρυβο, ούτε πηγαίνουμε στον Ρούτσι να κάνουμε χειραψίες, να τον αγκαλιάσουμε και να τον φιλήσουμε. Τον Ρούτσι τον γνώριζα πολύ πριν τον γνωρίσετε εσείς γιατί είναι από τη βόρεια Ελλάδα, όπως και όλους σχεδόν τους ανθρώπους και συγγενείς. Γιατί η Ελληνική Λύση την τρίτη ημέρα είχε μιλήσει για το έγκλημα των Τεμπών. Η Ελληνική Λύση είχε μιλήσει για τη Σύμβαση 717, αλλά είπε και ονόματα μέσα στη Βουλή που δεν τολμάει κανένας να πει. Ποια εταιρεία είναι πίσω από την 717; Γιατί δεν μιλάει κανείς σας; Να σας πω γιατί δεν μιλάτε; Γιατί έχουν κανάλι οι κύριοι αυτοί και δεν τολμάτε να πείτε το όνομα της εταιρείας και πηγαίνετε και φιλοξενείστε εκεί. Το είχα πει εδώ μέσα και έφαγα και αγωγή 500.000 ευρώ. Ο μοναδικός που υπέστη βλάβη από την υπόθεση των Τεμπών ήμουν εγώ σε προσωπικό επίπεδο. Έφαγα 500.000 ευρώ αγωγή από μία κυρία που ήταν υπεύθυνη για την καθυστέρηση της υλοποίησης της Σύμβασης 717. Ποιος υπέστη τέτοια βάσανο; Το είπα ποτέ, το ούρλιαξα, το φώναξα, κάναμε αυτό, κάναμε εκείνο; Όχι. Γιατί ο πολιτικός όταν μιλάει ορθώς, αναλαμβάνει και την ευθύνη των λεγομένων του και δεν καλύπτεται πίσω από ασυλίες και πίσω από δικαιολογίες.

(Χειροκροτήματα από την πτέρυγα της Ελληνικής Λύσης)

Ναι, κύριε Γεωργιάδη, εμείς μιλήσαμε για ξυλόλιο. Ναι, κύριε Γεωργιάδη, εμείς μιλήσαμε για ξεμπάζωμα και μπάζωμα. Ναι, κύριε Γεωργιάδη, εμείς μιλήσαμε για καταστροφή του DNA με εντολή του Μπακαΐμη. Εμείς μιλήσαμε για καταστροφή του βιολογικού υλικού που είναι στα παγκόσμια χρονικά πρωτοπόρο αυτό που έκανε, παράνομο να καταστρέψει το βιολογικό υλικό, να καταστρέψει το DNA. Εμείς τα καταγγείλαμε. Εμείς, η Ελληνική Λύση. Αλλά θα το ξαναπώ, δεν είναι εκδικητικός ο λόγος μας. Ούτε τιμωρητικός είναι ο λόγος μας εναντίον κανενός που δεν φταίει. Είναι τιμωρητικός για όλους τους ηθικούς και φυσικούς αυτουργούς του εγκλήματος των Τεμπών.

(Χειροκροτήματα από την πτέρυγα της Ελληνικής Λύσης)

Κι έγιναν πολλά λάθη. Τώρα, όμως, που έρχεται η μήνυση στην Bayer και τη Siemens, να δω τον κύριο Πρωθυπουργό που πήρε μεταχρονολογημένα τιμολόγια ως επιταγές για αγορές που έκανε από τη Siemens για φωτοτυπικά και τηλεφωνικά κέντρα. Να δω να κατηγορεί ένας Πρωθυπουργός τη Siemens και τι στον κόσμο. Γιατί αφού η Κυβέρνηση επέμενε ότι τα έλαια σιλικόνης ήταν το πρόβλημα, τα έλαια σιλικόνης τα κάνει η Bayer και η Siemens. Τώρα που έγινε η μήνυση, λοιπόν, στη Θεσσαλονίκη, να πάει μάρτυρας και ο Πρωθυπουργός και αυτό που έλεγαν οι Υπουργοί του ότι τα έλαια σιλικόνης ήταν και κανένα άλλο φορτίο να το δικαιολογήσει. Τώρα αρχίζουν τα ζόρια. Γι’ αυτό και τώρα έδωσαν εντολή να γίνουν οι εκταφές.

Τι σας ζήτησαν, ρε παιδιά; Τι σας ζήτησαν; Παιδιά έχουμε όλοι. Τι ζήτησαν οι άνθρωποι; Να δουν από τι πέθαναν τα παιδιά τους. Τόσο απλά ήταν τα πράγματα και το κάνατε ολόκληρο θέμα.

Έβγαινε ο Φλωρίδης κάθε μέρα έλεγε ανοησίες, βλακείες, δικονομικές ακροβασίες. Έβγαινε ο Άδωνις εδώ έλεγε τα δικά του. Τη μια μέρα αυτό, την επόμενη μέρα κάτι άλλο. Δεν πάει έτσι. Δεν πάμε πουθενά έτσι. Το αυτονόητο δικαίωμα ενός ανθρώπου να ξέρει από τι σκοτώθηκε το παιδί του το θεωρήσατε πολυτέλεια. Δεν είναι πολυτέλεια! Είναι αδήριτη ανάγκη, είναι αυτονόητο, είναι νόμιμο, είναι και ηθικό και πρέπει να υλοποιηθεί!

(Χειροκροτήματα από την πτέρυγα της Ελληνικής Λύσης)

Και κάνετε όπισθεν. Καλό είναι αυτό. Δεν είναι κακό. Καλό είναι. Και επειδή το σύστημα έχει αμορτισέρ, να πω κάτι. Ακούω για νέα κόμματα. Νέα κόμματα με παλαιά υλικά κατεδάφισης. Και εγώ ερωτώ: Ο κ. Σαμαράς, ο κ. Τσίπρας δεν ήταν αυτοί που ψήφιζαν τα μνημόνια δέκα, δέκα; Δεν ήταν αυτοί που πήραν όλα τα αντιλαϊκά, αντεργατικά μέτρα; Δεν ήταν αυτοί που πήραν όλα τα αντισυνταξιοδοτικά μέτρα; Δεν θα πω για την προδοσία της Μακεδονίας. Εκεί μπορεί άλλοι να λένε ότι δεν είναι προδοσία. Δικαίωμά τους. Εγώ πιστεύω ότι είναι προδοσία και επιμένω σε αυτό. Ήταν προδοσία η Συμφωνία των Πρεσπών. Πάμε στα απλά. Δεν ήταν αυτοί που, ουσιαστικά, εντέλλονταν και εκτελούσαν εντολές ό,τι έλεγε η τρόικα;

Τι διαφορετικό έχουν να προσφέρουν σήμερα; Θα σας πω εγώ. Πού απευθύνονται οι δύο; Στους αναποφάσιστους. Εκεί θέλουν να πάρουν ένα μικρό ποσοστό για να μπορούν να γίνουν τα δεκανίκια της επόμενης μέρας που θα έρθει η συγκυβέρνηση, όποτε και αν έρθει αν η Νέα Δημοκρατία είναι πρώτο κόμμα να συγκυβερνήσουν είτε με το ΠΑΣΟΚ είτε με αυτούς. Σαμαράς και Τσίπρας, λοιπόν, υπηρετούν και εξυπηρετούν τις ανάγκες του συστήματος ως αμορτισέρ, ανακλαστήρας για να μη γίνει αυτό που λέει η Ελληνική Λύση να ανυψωθεί επιτέλους ο πατριωτικός, κοινωνικός, λαϊκός, εθνικός χώρος για να αποκτήσει οντότητα!

(Χειροκροτήματα από την πτέρυγα της Ελληνικής Λύσης)

Αυτή είναι η ιστορία. Οι επαναστάτες των μνημονίων από το Ζάππειο 1, Ζάππειο 2, Ζάππειο 3, Ζάππειο 4, Ζάππειο 5, μαζί με τον άλλο «με έναν νόμο και ένα άρθρο» θα ξανασώσουν την Ελλάδα. Μα και οι δύο υπηρέτησαν τους δανειστές. Αυτή είναι η πραγματικότητα.

Όλοι, λοιπόν, είστε και το λέω ευθέως κομμάτι από τη σάρκα του συστήματος. Και να σας πω και κάτι, κύριε Γεωργιάδη, γιατί έχετε υποστεί κι εσείς τη βάσανο αυτή, τη βάσανο δηλαδή και της λοιδορίας, της συκοφαντίας και της παραποίησης ειδήσεων. Πώς γίνεται να υπάρχουν sites τα οποία ευνοούν τη Νέα Δημοκρατία συνεχώς και -ακούστε με λίγο, κύριε Γεωργιάδη, μετά από επώνυμες καταγγελίες που έχουν γίνει στο διαδίκτυο από δημοσιογράφους εκδότες, ότι αυτοί που εσείς χρησιμοποιείτε -δεν ξέρω αν χρησιμοποιείτε αλλά σας ευλογούν τουλάχιστον- εκβιάζουν ανθρώπους από το διαδίκτυο. Πηγαίνουν σε άλλους εκδότες και τους λένε θα σας δώσω 200 χιλιάρικα. Υπάρχει ηχητικό στο διαδίκτυο που πήγε ένας ιδιοκτήτης ενός site και λέει σε έναν άλλο ιδιοκτήτη ενός site «σου δίνω 200 χιλιάρικα όχι εγώ αλλά τέσσερις συστημικές τράπεζες για να σταματήσεις να χτυπάς τον τάδε». Και εγώ αναρωτιέμαι, ένας εισαγγελέας; Προσπαθούν να φορολογήσουν άλλους εκδότες με sites να μη χτυπάνε -ξέρω εγώ- τον Πρωθυπουργό ή κάποιον άλλον. Ξέρουμε γιατί το κάνετε. Το ίδιο site βρίζει όλη μέρα την Ελληνική Λύση. Όλη μέρα. Είναι το site που σας είπα πού πήγε και είπε στον άλλον «μη μιλάς πολύ εναντίον αυτού, πάρε 200 χιλιάρικα και βούλωσέ το». Υπάρχει το ηχητικό βγαίνει στο διαδίκτυο, υπάρχει. Και δεν υπάρχει ένας εισαγγελέας να πει «έλα εδώ ρε παιδί μου, έλα εδώ ρε. Ποιος είσαι εσύ που δίνεις 200 χιλιάρικα;». Ξέρω γιατί τα κάνετε όμως. Βάζετε την ομάδα αναλήθειας να χτυπάει τους αντιπάλους σας. Αυτό ως ένα βαθμό μπορεί να είναι και θεμιτό για εσάς. Για εμάς είναι ανήθικο για την ίδια τη δημοκρατία και την πολιτική.

(Χειροκροτήματα από την πτέρυγα της Ελληνικής Λύσης)

Και ξέρετε γιατί το κάνετε αυτό; Φοβάστε και έχετε ξαμολήσει κάθε εκβιαστή δήθεν δημοσιογράφο να εκβιάζει ή να δωροδοκεί αν δεν μπορεί να εκβιάσει.

Στέλνουμε, λοιπόν, ένα μήνυμα. Αυτή η τράπεζα παραπληροφόρησης, και φωτογραφίζω τι εννοώ, θα κλείσει σύντομα. Ήδη έγινε μηνυτήρια αναφορά και θα εξαφανιστούν από εμάς όλα αυτά τα λαμόγια που ταΐζει η Νέα Δημοκρατία έμμεσα ή άμεσα με διαφημίσεις κρατικές, με διαφημίσεις από τράπεζες. Δεν είναι κακό να παίρνουν διαφημίσεις από τράπεζες κάποιοι ούτε από διαφημίσεις από κρατικούς φορείς. Δεν είναι κακό αυτό. Κακό είναι άλλο. Να χρησιμοποιούνται τα λεφτά αυτά για να εκβιάζουν κόσμο, να εκβιάζουν πολιτικούς, να εκβιάζουν δημοσιογράφους, να δωροδοκούν δημοσιογράφους, για να βρίζουν αντιπάλους. Αυτό είναι το κακό.

Αφού, λοιπόν, το θέλετε έτσι, η μηνυτήρια αναφορά θα κατατεθεί και θα πάει σιδηροδέσμιος και εκεί θα λαλήσει και θα πει ποιος Υπουργός του έδινε τα λεφτά. Ποιος του έδινε τα λεφτά από τις τέσσερις συστημικές τράπεζες.

Και κλείνοντας και επιμένω σε αυτό -μπορεί οι συνάδελφοι της Νέας Δημοκρατίας να νυστάζουν- περνούν οι νεοδημοκράτες τους Έλληνες για πρόβατα. Περνούν τον Έλληνα για πρόβατο. Συνεχής πλύση, τη μία μέρα έτσι την άλλη αλλιώς, τη μία γιουβέτσι την άλλη κοκορέτσι, και συνεχώς πλύση εγκεφάλου από τα μέσα ενημέρωσης. Βγαίνουν και λένε ό,τι ανοησία μπορεί να φανταστεί ο καθένας, με ψέματα, με ιδεολογήματα αλλά και με τα επιδόματα δωροδοκούν. Επιχειρούν, λοιπόν, να κάνουν τον Έλληνα νεοέλληνα, επιχειρούν να κάνουν τον Έλληνα, πρόβατο προς σφαγή.

Σας ενημερώνουμε στη Νέα Δημοκρατία ότι ο Έλληνας δεν βελάζει, ο Έλληνας βρυχάται. Ο Έλληνας δεν είναι πρόβατο, ο Έλληνας είναι λιοντάρι. Σας το ξαναλέμε.

(Χειροκροτήματα από την πτέρυγα της Ελληνικής Λύσης)

Η Ελλάδα θα ζήσει, ό,τι κι αν κάνετε εσείς, με την Ελληνική Λύση στο τιμόνι της χώρας. Γιατί; Γιατί υπάρχει λύση και είναι ελληνική και θα οδηγήσουμε τους Έλληνες εκεί που τους αξίζει, σε μια περήφανη Ελλάδα, σε έναν περήφανο Έλληνα, σε μια Ελλάδα που αξίζει στον φτωχό Έλληνα πολίτη που πεινάει. Έναν Έλληνα φτωχό που δεν έχει να φάει, αυτόν στηρίζει η Ελληνική Λύση και σε αυτόν απευθύνεται.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Έχει ζητήσει τον λόγο ο Υπουργός Υγείας για μία σύντομη παρέμβαση.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πολύ, κύριε Πρόεδρε.

Θα δώσω μερικές οφειλόμενες απαντήσεις στον κύριο Αρχηγό της Ελληνικής Λύσης.

Πρώτον, όσον αφορά τον Πρόεδρο Τραμπ και το τι λένε ή τι έλεγαν τα διάφορα στελέχη της Νέας Δημοκρατίας, σίγουρα στο κινητό σας έχετε Google search, μπορείτε να βάλετε «Άδωνις Γεωργιάδης: Θα ψήφιζα Τραμπ και με τα δύο χέρια». Είναι δήλωσή μου το 2015, πριν την πρώτη εκλογή του στην προεδρία των Ηνωμένων Πολιτειών. Άρα δεν περιμένω από κανέναν να μου πει για τον Πρόεδρο Τραμπ.

Είναι και καλή μέρα δε η σημερινή, γιατί φαντάζομαι ότι όλες οι πολιτικές δυνάμεις της χώρας θα εξάρουν το σχέδιο του Προέδρου Τραμπ που φέρνει ειρήνη στη Γάζα, επιστρέφει τους ομήρους στο Ισραήλ και σταματάει όσα κατήγγειλε η Αριστερά ότι συμβαίνουν στην περιοχή αυτή. Άρα φαντάζομαι ότι από σήμερα όλα τα κόμματα της Αριστεράς θα πουν ένα μεγάλο μπράβο στον Πρόεδρο Τραμπ.

(Θόρυβος στην Αίθουσα)

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Φάντασμα της Αριστεράς ήταν δηλαδή;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μη φωνάζετε. Θα πάρετε τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριοι συνάδελφοι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Στον κ. Βελόπουλο απαντάω.

**ΘΕΟΠΙΣΤΗ (ΠΕΤΗ) ΠΕΡΚΑ:** Είπατε ότι η Αριστερά τα έλεγε ότι δεν συνέβαιναν αυτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Αυτά θα τα πείτε όταν ζητήσετε τον λόγο.

Κυρία Πέρκα, να πάρετε τον λόγο για να μας πείτε την εμπειρία σας από το ταξίδι στη θάλασσα.

**ΘΕΟΠΙΣΤΗ (ΠΕΤΗ) ΠΕΡΚΑ:** Βεβαίως, θα τα πω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Από την επιστροφή εννοώ, όχι το ταξίδι.

Πάω, λοιπόν, τώρα στα επόμενα.

Αγαπητέ κύριε Πρόεδρε, πρώτα απ’ όλα είπατε για το Ωνάσειο και τι υποστηρίζει. Εδώ είμαστε για να αποδεχθούμε μια πολύ μεγάλη δωρεά που σε είκοσι μέρες ξεκινάει τη λειτουργία ενός μεγάλου νέου μεταμοσχευτικού κέντρου που θα σώζει ζωές. Με συγχωρείτε, αλλά γι’ αυτό δεν άκουσα απολύτως τίποτα να λέτε και μου έκανε μεγάλη εντύπωση. Εννοώ για το μεταμοσχευτικό, όχι για το τι λέει το Ωνάσειο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπα. Δεν άκουσες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μπορεί. Επειδή ήμουν στη μηχανή μέχρι να έρθω, μπορεί και να μην το άκουσα. Αν σε έχω αδικήσει, σου ζητώ συγγνώμη.

Για να φύγουμε λίγο από τη συνήθη και ασταμάτητη γκρίνια, η οποία μπορεί να φέρνει ψήφους αλλά δεν αφορά την πραγματικότητα, ακούστε, κύριε Βελόπουλε, σημερινή ανακοίνωση της ΕΛΣΤΑΤ: Το πρώτο οκτάμηνο του 2025 δημιουργήθηκαν τριακόσιες δεκαεπτά χιλιάδες τριακόσιες μία καινούργιες θέσεις εργασίας. Είναι η καλύτερη επίδοση οκταμήνου από την πρώτη μέρα που μετράμε τον δείκτη, δηλαδή από το έτος 2000.

Το πρώτο οκτάμηνο του 2025 -επειδή έχετε δίπλα τον κ. Βιλιάρδο και του αρέσουν οι αριθμοί- η ελληνική οικονομία στην παραγωγή νέων θέσεων εργασίας παρουσιάζει την καλύτερή της επίδοση απ’ όσα χρόνια μετράμε τον δείκτη. Αυτή είναι η πραγματικότητα έξω από εδώ, χωρίς να μπαίνουν μέσα τα κόμματα, η ανάγκη να τσακωνόμαστε, τα παραμύθια μεταξύ μας. Είναι πραγματικοί άνθρωποι που βρήκαν πραγματική δουλειά. Ό,τι και να λέτε τώρα εσείς και ό,τι και να λένε τα κόμματα της Αντιπολιτεύσεως δεν αλλάζει το γεγονός ότι το πρώτο εξάμηνο του 2025 η ελληνική οικονομία έχει την καλύτερη επίδοση νέων θέσεων εργασίας στη σύγχρονη ιστορία της.

Δεύτερον, θα αναφερθώ στο χρέος και τα επιτόκια. Ό,τι και να λέτε, κύριε Πρόεδρε, για τα επιτόκια δανεισμού του ελληνικού κράτους, όταν αναλάβαμε την εξουσία το 2019 είχαμε το υψηλότερο επιτόκιο δανεισμού. Και στο διετές και στο πενταετές και στο δεκαετές ομόλογο απ’ όλα τα είκοσι κράτη της Ευρωπαϊκής Ένωσης σήμερα η Ελλάδα δανείζεται με χαμηλότερο επιτόκιο δανεισμού από την Ιταλία, από τη Γαλλία και κάποιες μέρες στο διετές ακόμα και από τη Γερμανία.

Όταν λοιπόν ένας Πρωθυπουργός και μία Κυβέρνηση έχουν παραλάβει μία χώρα τελευταία και την έχουν πάει στις πρώτες θέσεις ως προς τη βαθμολόγηση των αγορών, κάτι καλό έχουμε κάνει.

Πρέπει δε να σας πω ότι ως προς τη διάρθρωση του χρέους, ότι το 25% είναι στις αγορές ενώ το υπόλοιπο στους θεσμικούς επενδυτές, σωστό είναι αυτό που είπατε. Το μεγάλο κομμάτι του χρέους μας ανήκει στον ESM και στα κράτη, το μικρό κομμάτι στις αγορές. Όμως, το ίδιο ίσχυε και το 2019. Δεν έχει αλλάξει η διάρθρωση του χρέους. Άρα, η βάση που συγκρινόμαστε είναι η ίδια. Με το 25% του χρέους μας στις αγορές το 2019 είχαμε επιτόκιο 4%, με το 25% του χρέους μας στις αγορές σήμερα έχουμε επιτόκιο 2% και όταν οι άλλοι έχουν πάει στο 3%, στο 3,5% και κάποιοι ακόμα και στο 4%.

Άρα, λοιπόν, -για να καταλάβετε λέω τα νούμερα-, ως προς τις θέσεις εργασίας των πραγματικών ανθρώπων, είναι το καλύτερο οκτάμηνο σε όλη την ιστορία που μετράμε. Ως προς το επιτόκιο δανεισμού, από την τελευταία θέση στην Ευρώπη έχουμε πάει στις πρώτες, σύμφωνα με την ρύθμιση των αγορών.

Ως προς την Ευρωπαϊκή Εισαγγελία και τα σκάνδαλα που ερευνά, που είναι το άλλο παραμύθι το οποίο ακούμε συνέχεια, ακούστε, κύριε Πρόεδρε της Ελληνικής Λύσης, πόσες ενεργές υποθέσεις ερευνά σήμερα που μιλάμε η Ευρωπαϊκή Εισαγγελία: Ρουμανία, τριακόσιες ογδόντα. Ιταλία, επτακόσιες εξήντα τέσσερις. Βουλγαρία, διακόσιες πενήντα τέσσερις. Τσεχία, εκατό πέντε. Σλοβακία, ενενήντα οκτώ. Ελλάδα, ογδόντα τέσσερις.

Δεν είναι, κύριε Πρόεδρε, όπως παρουσιάζεται από τα κανάλια κι από εσάς, η Ελλάδα μία χώρα διεφθαρμένη που γίνεται ο χαμός και η Κυβέρνηση Μητσοτάκη και εδώ η Ευρωπαϊκή Εισαγγελία δεν ασχολείται με τίποτα άλλο παρά μόνο με την Ελλάδα. Στην πραγματικότητα, η Ελλάδα στον πίνακα των χωρών που ερευνά η Ευρωπαϊκή Εισαγγελία είναι από τις χαμηλότερες χώρες, από τις χώρες δηλαδή με τη μικρότερη, όχι με τη μεγαλύτερη διαφθορά.

Πάμε τώρα και στο τελευταίο, στο οποίο δεν μπορώ να μην αφιερώσω δύο λεπτά, στο δυστύχημα στα Τέμπη.

Κατ’ αρχάς, εγώ σας συγχαίρω. Πολιτικά σάς συγχαίρω. Δεν συμφωνώ με αυτό που κάνετε, αλλά σας συγχαίρω. Δεν υπάρχει καμία αμφιβολία ότι η Ελληνική Λύση και εσείς προσωπικά σύρατε το σύνολο της Αντιπολίτευσης -κυρίως λυπούμαι για το ΠΑΣΟΚ, αλλά αυτό είναι δικό τους θέμα- σε όλα αυτά που, κατά τη γνώμη μου, αποτελούν φρικώδη πολιτική και κομματική εκμετάλλευση του ανθρώπινου πόνου και της πραγματικής τραγωδίας.

Θα μου επιτρέψετε να θυμίσω μόνο για λόγους ιστορίας ότι στη χώρα αυτή υπήρχε κατά το παρελθόν το ναυάγιο του «Σάμινα». Είπε κανένας τότε να μπει φυλακή ο τότε Υπουργός Ναυτιλίας Χρήστος Παπουτσής, να παραιτηθεί όλη η κυβέρνηση, ότι είναι διεφθαρμένη η δικαιοσύνη, ότι πρέπει όλοι να μπουν φυλακή;

Όχι.

Επίσης, στα Τέμπη είχαμε δυστύχημα το 2003, αν θυμάστε, με εκείνο το φορτηγό με τα ξύλα επί κυβέρνησης Σημίτη. Είπε κανείς τότε ότι πρέπει να μπει κανείς Υπουργός στη φυλακή; Ζήτησε τότε η Νέα Δημοκρατία εξεταστική επιτροπή. Είπε τότε ο Σημίτης «όχι». Τελείωσε. Κανείς δεν είπε ότι είναι όλοι διεφθαρμένοι, ότι πρέπει να καταστραφεί η χώρα, ότι πρέπει να έρθει χάος, ότι θα έρθουν ελικόπτερα, όπως λέγατε. Τίποτα από όλα αυτά.

Πάμε και λίγο στην Ευρώπη. Πριν από λίγες εβδομάδες στην Πορτογαλία έγινε ένα φοβερό δυστύχημα με ένα τελεφερίκ. Από τους σαράντα επιβαίνοντες σκοτώθηκαν οι δεκαέξι. Σε ένα τελεφερίκ, το πιο ασφαλές μέσο στον κόσμο! Πράγματι, γίνονται έρευνες στην Πορτογαλία, θα γίνουν δικαστήρια. Έχετε δει στην Πορτογαλία κανέναν να ζητάει να παραιτηθεί η κυβέρνηση, να μπουν όλοι φυλακή, να σκοτώνεται η χώρα, να διχάζεται, να λένε ότι όλα είναι κατεστραμμένα γιατί έπεσε το τελεφερίκ και σκοτώθηκαν δεκαέξι άνθρωποι;

Τα έχετε δει αυτά σε άλλη χώρα ή σε άλλο δυστύχημα; Στην Ελλάδα έγιναν το Μάτι και η Μάνδρα. Πήγε η Νέα Δημοκρατία να βρει τους συγγενείς των νεκρών και να αρχίσει να κάνει κομματική εκμετάλλευση για να αξιοποιήσει τον ανθρώπινο πόνο; Τίποτα απ’ όλα αυτά δεν έχει γίνει.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Έγινε η τοξικολογική;

**ΣΠΥΡΙΔΩΝ ΜΠΙΜΠΙΛΑΣ:** Στη Σερβία τι έγινε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Επανέρχομαι. Όποιος θέλει, θα πάρει τον λόγο μετά.

Αυτά που γίνονται στην Ελλάδα είναι απολύτως πρωτοφανή. Και είναι απολύτως πρωτοφανή γιατί; Γιατί συνέπεσε, πρώτον, σε εσάς, που έχετε μεγάλο πολιτικό ταλέντο και σας το αναγνωρίζω και στην κ. Ζωή Κωνσταντοπούλου, που έχει επίσης μεγάλο ταλέντο και της το αναγνωρίζω, και που δυστυχώς τα υπόλοιπα κόμματα της Αντιπολιτεύσεως, πεπλανημένα, νομίζοντας ότι με αυτό κερδίζουν, έχουν πάει σε όλη αυτή την ιστορία και προφανώς και εκείνοι χάνουν και καταστρέφονται. Καλά τα είπε η κ. Διαμαντοπούλου για το ΠΑΣΟΚ, αλλά το ΠΑΣΟΚ προφανώς δεν έχει μυαλό. Και αυτό θα το πληρώσει το ΠΑΣΟΚ και ελπίζω όχι η χώρα.

Πάμε τώρα τελευταία στην περίπτωση Ρούτσι. Είπατε, είπε ο Άδωνις, είπατε, λέει, εσείς το πρωί, να κάνει αυτό η δικαιοσύνη και το έκανε το απόγευμα. Απολύτως τίποτα. Τι είπατε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπα σύμπτωση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ναι, θα ήταν σύμπτωση αν ήταν αλήθεια.

Εγώ είπα από το Βήμα της Βουλής δύο εβδομάδες πριν στην κ. Κωνσταντοπούλου -τα Πρακτικά είναι στη διάθεσή σας- ότι βεβαίως να γίνουν τοξικολογικές, χωρίς αυτό να προκαλέσει καθυστέρηση στην έναρξη της δίκης. Και εξήγησα από εδώ ότι ο πραγματικός στόχος της κ. Κωνσταντοπούλου, ως συνηγόρου του κ. Ρούτσι, δεν ήταν οι τοξικολογικές αλλά ήταν η αναβολή της έναρξης της δίκης.

Δεν το είπα το πρωί στον «ΣΚΑΪ», που το αποφάσισε το μεσημέρι η δικαιοσύνη, ήταν η αρχική μου πολιτική θέση. Το έχω γράψει στο Twitter πεντακόσιες φορές, το είπα σε διακόσιες τηλεοπτικές εκπομπές και πράγματι τη διακοσιοστή πρώτη συνέπεσε να πάρει η δικαιοσύνη αυτήν την απόφαση. Αυτό σημαίνει ότι εγώ ελέγχω τη δικαιοσύνη; Σημαίνει απλώς, κύριε Πρόεδρε της Ελληνικής Λύσης, ότι κάποιοι δικαστές συνειδητοποίησαν ότι πρέπει να ικανοποιήσουν και το δίκαιο αίτημα του πατέρα. Εγώ έχω την άποψη ότι οι τοξικολογικές δεν θα δείξουν απολύτως τίποτα, γιατί δεν υπήρχε ξυλόλιο, ούτε ινδόλιο, ούτε βενζόλιο, ούτε τίποτα απ’ όλα αυτά. Αυτό πιστεύω εγώ. Δεν σημαίνει, όμως, ότι επειδή εγώ το πιστεύω, δεν μπορούν να γίνουν τοξικολογικές. Ας γίνουν τοξικολογικές για να φανεί αν αυτό που πιστεύω εγώ είναι αλήθεια ή ψέματα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Τι έλεγα, όμως, εδώ από την αρχή; Δεν πρέπει αυτό το αίτημα του ενός πατέρα να πλήξει τα αιτήματα των άλλων γονέων που θέλουν να ξεκινήσει η δίκη. Αυτό είπα και τελικά αυτό έγινε. Το πανηγυρίζει τώρα η κ. Κωνσταντοπούλου, γιατί κάτι πρέπει να πει. Απέτυχε η κ. Κωνσταντοπούλου. Όλο το σχέδιο απέτυχε, ευτυχώς, για την Ελλάδα, γιατί ο μόνος χώρος για να φανεί η αλήθεια και να επέλθει η κάθαρση είναι το δικαστήριο. Ούτε οι δρόμοι, ούτε τα ελικόπτερα, που από ό,τι κατάλαβα, εσχάτως ονειρεύεστε, το είπατε εφτά, οχτώ φορές το «θα φύγετε με ελικόπτερα». Οι τελευταίοι που είδα να φεύγουν με ελικόπτερα, ήταν κάποιοι κομμουνιστές ηγέτες του Νεπάλ. Εμείς δεν είμαστε κομμουνιστές, μπερδεύεστε. Εμείς είμαστε εκλεγμένοι, έχουμε εκλογές στη χώρα και ο κόσμος μας ψηφίζει. Και σε δύο χρόνια θα ξαναέχουμε εκλογές και αν δεν μας θέλει ο ελληνικός λαός, δεν θα επανεκλεγούμε. Ούτε ελικόπτερα χρειάζονται ούτε αεροπλάνα. Μία κάλπη είναι που κάνει τη διαφορά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κλείνω.

Εάν, όμως, ο ελληνικός λαός, κύριε Βελόπουλε, μας εκλέγει, τότε δεν μπορείτε να λέτε την άλλη μέρα «γιατί κυβερνάτε». Κυβερνάμε, γιατί μας εκλέγουν. Και εδώ είμαστε, σε αυτές τις θέσεις, επειδή μας έχουν εκλέξει. Δεν είμαστε τύραννοι, όπως μας παρουσιάζετε. Άρα, τα ελικόπτερα δεν ξέρω γιατί τα είπατε δύο και τρεις φορές, ένα εύρημα ακραίου λαϊκισμού.

Άρα, λοιπόν, για να το κλείσω. Σήμερα, κύριε Πρόεδρε της Ελληνικής Λύσης, αφού για άλλη μια φορά σας συγχαρώ, που πράγματι τα επιχειρήματα -πρώτος είπατε στη Βουλή για το ξυλόλιο, στο οποίο το ΠΑΣΟΚ προσκύνησε- είναι εφεύρεση Βελόπουλου. Πράγματι, ο Βελόπουλος επέβαλε στο ΠΑΣΟΚ και στον ΣΥΡΙΖΑ την άποψή του. Την πρώτη μέρα, που το είπατε, ήμουν εδώ -γέλαγαν αυτοί, γέλαγαν-Το είπε ο Βελόπουλος και αυτοί γέλαγαν. Κι έχουν έρθει τώρα δύο χρόνια μετά και σας προσκυνάνε. Καλά να πάθουν! Τέτοιο μυαλό έχουν. Εγώ, όπως γέλαγα τότε, γελάω και σήμερα. Και λέω τίποτα από αυτά δεν υπάρχει. Ένα τραγικό δυστύχημα ήταν, ένα τραγικό δυστύχημα που μακάρι να μην είχε συμβεί, που να τιμωρηθούν οι πραγματικά υπεύθυνοι, αλλά που δεν προσφέρεται για άλλη τυμβωρυχία και για άλλη χυδαία πολιτική εκμετάλλευση. Και ευτυχώς θα ξεκινήσει οσονούπω η δίκη, για να φανούν όλα εκεί, να ικανοποιηθεί το κοινό «περί δικαίου» αίσθημα και να προχωρήσει η χώρα την πορεία της, χωρίς περαιτέρω διχασμούς. Οι διχασμοί, κύριε Βελόπουλε, έχουν κοστίσει στον ελληνικό λαό πολύ και δεν χρειάζονται, ούτε αυτό είναι προσφορά προς την πατρίδα κάποιος πολιτικός Αρχηγός να το κάνει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω τον λόγο στον κ. Βελόπουλο.

Συγγνώμη λίγο, κύριε Πρόεδρε. Μετά μου έχουν ζητήσει δύο Κοινοβουλευτικοί τον λόγο και αναπόφευκτα θα κλείσει ο Υπουργός. Παρακαλώ όλους στον αυτοπεριορισμό, που νομίζω τον αντιλαμβάνονται.

Κύριε Πρόεδρε, παρακαλώ έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Γεωργιάδη, κατ’ αρχάς, πρέπει να σας πω -επειδή σας αρέσουν πάρα πολύ τα αποφθέγματα, κυρίως τα ρητά της Αρχαίας Ελλάδος- τι λένε οι νεοέλληνες: «Γελάει καλύτερα, όποιος γελάει τελευταίος». Συνεχίστε να γελάτε εσείς τώρα. Τελευταίοι θα γελάσουμε εμείς. Αλλά και θα κλαίμε ταυτόχρονα για τους νεκρούς. Για τα Τέμπη αυτό και τίποτε άλλο.

Πάμε στα υπόλοιπα. Διαφοροποιηθήκατε από τον κ. Μητσοτάκη. Είπατε ότι το είπατε για τον Τραμπ εσείς πολύ νωρίτερα, άρα, έχετε διαφορετική άποψη από τον Πρωθυπουργό που μιλούσε για τραμπισμό εδώ στον ΣΥΡΙΖΑ.

Κύριε Γεωργιάδη, επειδή έχουν γίνει κατ’ επανάληψη δηλώσεις αμφίσημες και για τον Τραμπ κ.λπ., δεν τα παίρνω στα σοβαρά αυτά που μου λέτε, γιατί κάθε φορά λέτε και κάτι άλλο. Οπότε επαναλαμβάνω, εγώ έκανα έκκληση σε αυτούς, επιτέλους να πουν ότι μπράβο στον Τραμπ που θέλει την ειρήνη. Δεν είπα κάτι άλλο. Το ότι εμείς ήμασταν από την αρχή με τον Τραμπ είναι δεδομένο. Γιατί ήμασταν με τον Τραμπ; Γιατί έλεγε ότι θα επιβάλει ειρήνη στην Ουκρανία και στο Ισραήλ. Άρα, λοιπόν, είμαστε με την ειρήνη.

Επίσης, όσον αφορά για τη δωρεά, είπα ότι είναι μια αξιόλογη προσπάθεια. Πρέπει να γίνει αυτό, αλλά, ξέρετε, έχω μια διαφοροποίηση από εσάς. Ξεχνάτε τι έλεγε ο Πλάτωνας για την ηθική: «Όταν από την πολιτική λείπει η ηθική, υπάρχει ένα θέμα». Δεν μπορώ να πάρω λεφτά από λοατκιστές εγώ, όπως δεν μπορώ να πάρω και από εμπόρους ναρκωτικών. Ο Νιάρχος και ο Ωνάσης, το ίδρυμά τους, είναι οπαδοί, είναι προαγωγοί του λοατκισμού και όλων αυτών των εννοιών που είναι ασύμβατες με την ίδια την υπόσταση του έθνους και του γένους, όπως εσείς λέτε.

Τώρα να πάω κάπου, κάτι είπατε για τα οικονομικά. Μισό λεπτό. Θα πάμε, λοιπόν, στα αυτονόητα, κύριε Γεωργιάδη, γιατί είπατε για την ανεργία. Έχω μπροστά μου μια άλλη κάρτα, ξέρετε, που σας εκθέτει, για την αγοραστική δύναμη των Ελλήνων. Ξέρετε τι λέει αυτή η κάρτα; Εδώ, θα σας τη στείλω στα γραφεία, αν θέλετε. Οι Έλληνες πλέον είναι κάτω και από τη Βουλγαρία στην αγοραστική δύναμη. Αν εσείς μετράτε, λοιπόν, ό,τι σας βολεύει. Μάλλον κάνετε λάθος. Γιατί η αγοραστική δύναμη παίζει έναν ιδιαίτερο ρόλο. Δεν έχει λεφτά ο Έλληνας να αγοράσει τα αυτονόητα. Ο φτωχός δεν μπορεί να πάρει ένα κιλό τυρί που κάνει 15, 20 ευρώ. Αυτά έλεγα εγώ στην ομιλία μου.

Και να πω και το εξής: Είστε στο πνεύμα του Λένιν, δηλαδή, στην πολιτική δεν υπάρχει ηθική, μόνο σκοπιμότητα. Αυτό μας είπατε. Δεν είναι έτσι. Τα λεφτά από το Ωνάσειο και τον Νιάρχο δεν τα θέλουμε εμείς. Το ξαναλέω, δεν τα θέλουμε, δεν τα θέλουμε. Θέλουμε λεφτά από αυτούς που πραγματικά θέλουν να βοηθήσουν το έθνος. Εθνικούς ευεργέτες χρειάζεται η Ελλάδα, αλλά εθνικούς ευεργέτες λαοτκιστές δεν χρειαζόμαστε.

Σας είπα, λοιπόν, γιατί δανειζόμαστε χαμηλότοκα. Είπατε το ίδιο πράγμα και εσείς. Δανειζόμαστε χαμηλότοκα όσο ισχύουν αυτά που η Ευρωπαϊκή Ένωση επέβαλε. Θα έρθει η ώρα που θα βγούμε στις αγορές και δεν θα μπορούμε να δανειστούμε, γιατί εγγυάται η Ευρωπαϊκή Τράπεζα, κύριε Βορίδη, κύριε Γεωργιάδη, σας μπέρδεψα με τον φίλο σας. Εγγυάται η Ευρωπαϊκή Κεντρική Τράπεζα, αυτή είναι η ουσία. Τα υπόλοιπα σας τα είπα. Ό,τι και να μου λέτε, επιλεκτικά παίρνετε νούμερα και τα τοποθετείτε.

Μισό λεπτό, να σας πω κάτι. Θέσεις εργασίας: Στην Κύπρο ο μέσος μισθός είναι 2.500 ευρώ και ο μέσος μηνιαίος μισθός στην Ελλάδα 1.342 ευρώ. Η βενζίνη στην Κύπρο είναι 1.40-1.50 ευρώ, στην Ελλάδα είναι 2.00 ευρώ. Σας λέω τα απλά πράγματα τώρα. Μην κάνετε τη σοφιστεία, αυτή που κάνετε συνήθως στους άλλους, παίρνετε ένα νούμερο που σας βολεύει και το πετάτε εδώ μέσα για να κάνετε εντυπώσεις και να παίξει στα κανάλια. Δεν είναι έτσι, κύριε Υπουργέ. Εσείς κάνατε συγκρίσεις για το πόσο λιγότερη είναι η διαφθορά. Μας απαριθμήσατε πέντε, έξι χώρες, όλες είναι των Βαλκανίων, βέβαια. Μία είναι, η Σλοβακία, αν δεν κάνω λάθος, στην Κεντρική Ευρώπη. Εσείς, λοιπόν, μου κάνετε τη σύγκριση για το πόσο λιγότερο διεφθαρμένοι είστε...

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Για την Ιταλία, για τη Γαλλία. Σας είπα Ιταλία και Γαλλία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γατί πού είναι η μαφία; Στην Ιταλία είναι η μαφία. Μισό λεπτό να σας απαντήσω. Δεν σας διέκοψα. Σας άκουσα πρακτικά.

Τα πρόστιμα που επιβλήθηκαν στην Ελλάδα είναι πολλαπλάσια των υπολοίπων χωρών. Αυτό σας λέμε εμείς. Δεν σας λέμε μόνο αν ελέγχονται. Το ότι ελέγχεται ο Άδωνις Γεωργιάδης ή οποιοσδήποτε Βελόπουλος για κάτι που είχε γίνει, δεν σημαίνει ότι είναι και ένοχος. Άλλο σε ελέγχω και άλλο επιβάλλω 500 εκατομμύρια πρόστιμο για κομπίνα που έκανες στον ΟΠΕΚΕΠΕ. Δεν είναι το ίδιο πράγμα.

(Χειροκροτήματα από την πτέρυγα της Ελληνικής Λύσης)

Και κλείνοντας, εδώ με πήγατε πίσω στο 1821, ξέρω εγώ στο 1900 τόσο με τον Παπουτσή; Που δεν τιμωρήθηκε ο Παπουτσής; Ο Παπουτσής δεν τιμωρήθηκε. Η Κυβέρνησή σας τον έστειλε στην Παγκόσμια Τράπεζα. Όχι μόνο δεν τον τιμωρήσατε. Η Νέα Δημοκρατία με το ΠΑΣΟΚ τον έστειλε στην Παγκόσμια Τράπεζα να κάνει το αγροτικό του αντί να είναι φυλακή. Σοβαρά μιλάμε τώρα; Είναι συγκρίσεις αυτές; Δεν μπήκαν φυλακή. Κανένας δεν μπήκε φυλακή. Και ο Παπαντωνίου έχει θέα στον Νίγηρα. Τι να κάνουμε τώρα. Αυτό θα δικαιολογείτε; Τη διαφθορά;

Πορτογαλία: Είπατε για την Πορτογαλία και το τραμ, έτσι δεν είπατε; Δεν έγινε χαμός; Τι λέτε, κύριε Γεωργιάδη; Τι λέτε; Στην Πορτογαλία δεν έγινε ούτε ξεμπάζωμα ούτε μπάζωμα. Στην Πορτογαλία έκλεισε ο χώρος για έναν μήνα. Δεν μπορούσε να περάσει κανείς, επειδή μίλησα και εγώ. Έγιναν οι απαραίτητες εξετάσεις DNA, βιολογικό υλικό. Δεν ξεμπάζωσαν και μπάζωσαν. Δεν έκαναν την επόμενη μέρα αυτό που κάνετε εσείς. Αυτό σας καταγγέλλω εγώ, ότι κάνατε ό,τι περνούσε από το χέρι σας, όπως ο δολοφόνος για να καλύψει το έγκλημά του, να κρύψετε όλα τα στοιχεία. Αυτό σας είπα.

Δεν λέω ότι το κάνατε εκούσια, μπορεί ακούσια στη βιασύνη σας για να μην πάρετε πρόστιμο για την ΕΡΓΟΣΕ να βιαστήκατε για να κλείσετε ό,τι κλείσατε. Όμως, έχετε ευθύνη ως Κυβέρνηση. Τον χώρο του εγκλήματος δεν τον καλύπτεις. Αφήνεις την Αστυνομία να κάνει τη δουλειά της.

Είμαστε περήφανοι, κύριε Γεωργιάδη. Σας ευχαριστώ, είναι έντιμο αυτό που κάνατε. Είπατε ότι εμείς μιλήσαμε πρώτοι για ξυλόλιο, εμείς μιλήσαμε για έκρηξη. Όμως, ξέρετε, και ο φίλος σας ο Πορτοσάλτε σας άδειασε χθες το πρωί. Ξέρετε τι είπε; «Κατά τη σύγκρουση στα Τέμπη σίγουρα θα κάηκε από τα αντικείμενα ξυλόλιο και τουλόλιο και άλλα». Ο φίλος σας, ο κολλητός σας…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Υπάρχουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Υπάρχουν, αλλά θα σας πω και το εξής, κάτι πολύ απλό, κύριε Γεωργιάδη. Η έκρηξη που είδαμε όλοι, ήταν έκρηξη, κύριε Γεωργιάδη. Ήταν έκρηξη. Και δεν είναι δυνατόν ο Άδωνις Γεωργιάδης και ο όποιος Γεωργιάδης -και θα σας υπενθυμίσω κάτι που κάνατε και ήταν τουλάχιστον, δεν θα πω απάνθρωπο, αλλά ήταν τρομακτικό λάθος ενός πολιτικού που θέλει να τον σέβεται ο κόσμος- αφήσατε υπονοούμενα για τον Ρούτσι. Γελώντας σας άκουσα ο ίδιος σε ραδιόφωνο να λέτε ότι έχει γερή κράση, για την απεργία πείνας. Αυτά δεν τα ξεχνάω. Αρχή άνδρα δείκνυσι. Κάποιος κάνει απεργία πείνας και βγαίνει ο Υπουργός Υγείας και λέει ότι μάλλον έχει γερή κράση, γιατί αντέξει στην απεργία πείνας. Εδώ πρέπει να πείτε μια συγγνώμη. Ήταν μια ατυχής έκφραση, ένα λάθος ενός πολιτικού. Λάθη κάνουμε όλοι μας. Κι εγώ κάνω λάθη. Όμως, ήταν λάθος. Δεν ήταν ανθρώπινα σωστό.

Και να σας υπενθυμίσω τα εξής:

Άδωνις Γεωργιάδης, 25 Σεπτεμβρίου 2025: «Εμείς δεν κάνουμε υποδείξεις στη δικαιοσύνη».

Άδωνις Γεωργιάδης, 6 Οκτωβρίου 2025: «Να ικανοποιηθούν όλα τα αιτήματα του Πάνου Ρούτσι».

Αυτό δεν είναι υπόδειξη στη δικαιοσύνη; Αυτά που έκανε ο Φλωρίδης εδώ μέσα δεν είναι υπόδειξη στη δικαιοσύνη; Μπορεί να μου πείτε ότι είναι η άποψή σας γιατί είστε Υπουργός Υγείας. Συγγνώμη, ο Υπουργός Δικαιοσύνης ήταν εδώ και κορόιδευε, ο οποίος και εξαφανίστηκε εδώ και μια εβδομάδα. Δεν βγαίνει πουθενά. Δεν τον βλέπω τον Φλωρίδη. Κάνει τον φλώρο, κελαηδάει τώρα, σιώπησε. Ξέρετε γιατί σιώπησε; Ίσως γιατί έχει ενοχές. Καλό είναι αυτό, ανθρώπινο. Όμως, ο ομιλών εκτίθεται, ο πίνων μεθά και ο παίζων χάνει.

Δεν είστε κομμουνιστές, ναι, αλλά με επιδόματα δυστυχώς ασκείτε οικονομική πολιτική που είναι κομμουνιστική τοποθέτηση, ιδέα, και επιλογή.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Θα πάρουν τον λόγο από τρία λεπτά οι δύο Κοινοβουλευτικοί Εκπρόσωποι που το έχουν ζητήσει και θα απαντήσει συνολικά ο Υπουργός, γιατί δεν μπορεί να γίνεται συνέχεια αυτό.

Ο κ. Γιαννούλης από τον ΣΥΡΙΖΑ έχει τον λόγο παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Θα αποφύγω να μπω στη διαμάχη της «δεξιάς πολυκατοικίας» ή των παλιών συντρόφων του Λαϊκού Ορθόδοξου Συναγερμού γιατί τα ζητήματα που μας απασχολούν είναι πολύ πιο σημαντικά και για τη χώρα και για τη γεωπολιτική κατάσταση σε όλον τον κόσμο.

Δεν ξέρω γιατί μπαίνουν σε διαγωνισμό για το ποιος θα δώσει τα καλύτερα διαπιστευτήρια στον Αμερικανό Πρόεδρο, αυτό που ξέρω είναι ότι στην Ελλάδα η κοινωνική πλειοψηφία, η οποία εκφράζεται μέσα από τις μετρήσεις που όλοι αποδέχονται πλέον, η αντίληψη που υπάρχει είναι ότι συντελείται μια γενοκτονία ενός λαού.

Κύριε Γεωργιάδη, θα ζητούσα την προσοχή σας, πέρα από το κινητό, γιατί σε εσάς απευθύνομαι και όχι σε σχέση με τη διαμάχη που είχατε με τον Πρόεδρο της Ελληνικής Λύσης.

Ο κ. Τραμπ μπορεί να ονειρεύεται μια νέα ριβιέρα στον κρανίου τόπο που λέγεται σήμερα Γάζα. Ένα, σε ό,τι αφορά αυτό.

Κύριε Γεωργιάδη, μην μπαίνουμε στη διαμάχη των αριθμών. Δεν είμαι της άποψης να στεναχωριέμαι αν έχει μια θετική επίδοση η Κυβέρνηση στην ανεργία, αλλά έχω και την απαίτηση από μια κυβέρνηση, που όντως διέπεται από γενναιότητα και εντιμότητα, να θυμάται ότι είμαστε στην τρίτη θέση, στην πρώτη τριάδα, με βάση τα αποτελέσματα της Eurostat και όχι της «Αυγής» ή κάποιου άλλου αριστερού ή κομμουνιστικού εντύπου με το οποίο φαίνεται ότι έχετε μια συμπλεγματική ιδεολογική τοποθέτηση. Είμαστε στην τριάδα της φτώχειας με βάση τη Eurostat με τα νεότερα στοιχεία για την προηγούμενη χρονιά. Είμαστε στις τρεις χώρες με τα υψηλότερα ποσοστά σοβαρής υλικής και κοινωνικής στέρησης. Τι σημαίνει αυτό; Και θα σας το καταθέσω να το διαβάσετε. Σημαίνει ότι σε πολλές κατηγορίες ενεργών πολιτών υπάρχει δυσκολία, που με απλά ελληνικά είναι: Δεν μπορούν να ζήσουν οι άνθρωποι.

Τώρα αν εσείς είστε περήφανος μόνο για τον δείκτη της ανεργίας, αλλά προσπαθείτε να υπεκφύγετε για το βιοτικό επίπεδο των Ελλήνων, είναι αναφαίρετο δικαίωμά σας να το εντάξετε μέσα στην επικοινωνιακή σας πολιτική που έχει πολύ έντονο το στοιχείο -και αυτό το αναγνωρίζουν πλέον και οι συνάδελφοί σας στη Νέα Δημοκρατία- όχι της τοξικότητας, του εμπρηστικού κλίματος σε περιόδους και θέματα που δεν έχουμε το δικαίωμα να ακολουθήσουμε αυτήν την πρακτική.

Μιλήσατε για το ναυάγιο του «Σάμινα». Θέλω να σας θυμίσω, έτσι, για την ιστορία, ότι λίγες μέρες μετά από το ναυάγιο του «Σάμινα», και δεν κάνω καμία σύγκριση, κανέναν παραλληλισμό, γιατί είστε και ευεπίφορος στο να διαστρεβλώνετε πολλές φορές τα λεγόμενά μας, λίγες μέρες μετά ο ιδιοκτήτης της εταιρείας αυτοκτόνησε στον Πειραιά, ο μακαρίτης Σφηνιάς, αν δεν κάνω λάθος, με αυτό το βαρύ, το έντονο φορτίο εκείνης της ναυτικής τραγωδίας.

Είστε όμως φειδωλός έως σιωπηλός, κύριε Γεωργιάδη. Εμείς θα συμφωνήσουμε με ό,τι καλό συμβαίνει σε αυτήν τη χώρα γιατί κι εμείς εκλεγόμαστε, ξέρετε, δεν διοριζόμαστε, στη βάσανο της εκλογικής επιβράβευσης ή της ανάδειξης μπαίνουμε κι εμείς, δεν έχετε την αυθεντική δημοκρατική νομιμοποίηση.

Είστε, βέβαια, σαφώς μια εκλεγμένη Κυβέρνηση με την πλειοψηφία, ο λαός σας έδωσε την πλειοψηφία, αλλά δεν σας έδωσε και λευκή επιταγή, ώστε και όλοι οι υπόλοιποι που επίσης εκλέγονται να μην σας ασκούν κριτική. Η κριτική έχει σχέση με πολύ σοβαρές αξιακές και θεμελιώδεις αρχές της δημοκρατίας, που είναι η διαφάνεια, που είναι το κράτος δικαίου και η αποτελεσματικότητα. Κι έρχονται οι αγαπημένες σας μετρήσεις, πολλές φορές τις φέρνετε στο προσκήνιο της συζήτησης, και στα τρία αυτά ζητήματα. Πέραν του 70% των Ελλήνων πολιτών αναγνωρίζουν την Κυβέρνησή σας ως μια κυβέρνηση διαφθοράς κατά 70%, συγκάλυψης κατά 70% και αναποτελεσματικότητας κατά 60%. Είναι πρόσφατη δημοσκόπηση της ALCO.

Κλείνω με τον ΟΠΕΚΕΠΕ. Με το θάρρος της γνώμης και την παλικαριά που συμμετέχετε στον δημόσιο διάλογο και αυτήν την ανεξαρτησία ότι εσείς υπηρετείτε την ευθύνη και το καθήκον και όχι την επικοινωνία, θέλετε να μου εξηγήσετε αν αντέχει στη λογική αυτό που βλέπουμε και παρατηρούμε στην Εξεταστική Επιτροπή για το σκάνδαλο του ΟΠΕΚΕΠΕ τις τελευταίες μέρες; Θέλετε να μου πείτε αν εσείς ήσασταν στη θέση ή του κ. Μητσοτάκη ή του κ. Βάρρα και βλέπατε ότι μπροστά σας παρελαύνουν οι ανομίες, οι παρατυπίες και οι παρανομίες, υπογράφονται αποφάσεις που παράγουν έννομο συμφέρον και ζήτημα, θα ήσασταν φίλος του Πρωθυπουργού και δεν θα τον πιάνατε απλά ανθρώπινα και λαϊκά να του πείτε: Αγαπητέ μου φίλε, σεβαστέ Πρωθυπουργέ, στον ΟΠΕΚΕΠΕ, από τον οποίο με απέλυσε ο κ. Βορίδης, συμβαίνει αυτό κι αυτό κι αυτό, δηλαδή το μεγάλο πλιάτσικο κατά των κοινοτικών πόρων και η μεγάλη αδικία κατά έντιμων αγροτών οι οποίοι στερήθηκαν πόρους ανάπτυξης για να έρχεστε εδώ πέρα μετά με καλύτερους δείκτες παραγωγικότητας και ανάπτυξης; Αυτό δεν σας προκάλεσε εντύπωση στη δημόσια συζήτηση και το αποφεύγετε;

Θέλω σας παρακαλώ πάρα πολύ να συμβάλετε, κι εσείς και ο κ. Φλωρίδης, γιατί φαίνεται ότι πρωταγωνιστείτε σε αυτήν τη δημόσια αντιπαράθεση με πολλές δυσερμήνευτες συμπεριφορές, αλλά και όλοι στη Νέα Δημοκρατία να καταλάβετε ότι είναι η ώρα της μεγάλης κρίσης όπου έχετε πάρει όλοι σας και όλοι μας μαθήματα…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Κλείνω, κύριε Πρόεδρε.

Έχετε πάρει όλοι σας και όλοι μας μαθήματα για το πώς η έλλειψη αλαζονείας, η σεμνότητα και η κατάδυση στην ουσία των προβλημάτων οδηγεί σε αποτελέσματα και όχι σε εντυπώσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο έχει ο κ. Χρηστίδης από το ΠΑΣΟΚ - Κίνημα Αλλαγής. Θα κλείσει ο κύκλος των παρεμβάσεων και μετά θα γίνουν οι ομιλίες.

**ΠΑΥΛΟΣ ΧΡΗΣΤΙΔΗΣ:** Σας ευχαριστώ πάρα πολύ.

Γι’ ακόμα μια φορά έχουμε το φαινόμενο κατά το οποίο ο κ. Γεωργιάδης, κατά την προσφιλή του συνήθεια, επιχειρεί να διαστρεβλώσει την πραγματικότητα και εκεί που η παράταξή του, η Νέα Δημοκρατία, βρίσκεται απολογούμενη στα ζητήματα, να επιχειρήσει να ζητήσει και τον λόγο.

Είναι προφανές ότι αυτά τα οποία λέει ο κ. Γεωργιάδης, τα οποία τα έχει ξαναπεί πάρα πολλές φορές, και γι’ αυτόν ακριβώς τον λόγο για ένα πολύ μεγάλο χρονικό διάστημα ή ο ίδιος αυτοαποσύρθηκε από τους τηλεοπτικούς σταθμούς, είτε τον απέσυραν από το Μέγαρο Μαξίμου κατά την περίοδο της συζήτησης λίγο μετά τα συλλαλητήρια, εκείνα τα συλλαλητήρια στα οποία το Μέγαρο Μαξίμου, διά του κ. Σκέρτσου, έλεγε ότι αν δεν ήταν Υπουργοί θα ήταν παρόντες.

Ο κ. Γεωργιάδης, λοιπόν, έρχεται πάλι σήμερα -προφανώς με έναν στόχο να υποτιμήσει την Αντιπολίτευση και αναφέρεται σε ζητήματα, τα οποία αφορούν το ξυλόλιο, ότι εμείς υιοθετήσαμε τις επιλογές του ξυλολίου και λοιπά.

Επειδή, κύριε Υπουργέ, ξέρετε να διαβάζετε -και το γνωρίζω πάρα πολύ καλά- όπως επίσης ξέρετε να ερμηνεύετε κιόλας, έχετε καταλήξει εάν το πόρισμα του ΕΟΔΑΣΑΑΜ, όπως έλεγε ο κ. Σκέρτσος, αποτελεί «Ευαγγέλιο αυτογνωσίας»; Και επίσης, εάν το άγνωστο καύσιμο, το οποίο δεν απέκλεισε λίγες ημέρες μετά το πόρισμα του ΕΟΔΑΣΑΑΜ ο κ. Μητσοτάκης κατά τη συνέντευξή του στον κ. Σρόιτερ ότι μπορεί να υπάρχει, έχετε καταλήξει εάν ήταν στο πόρισμα αυτό;

Και έχετε καταλήξει, εάν ο Πρόεδρος του ΠΑΣΟΚ και οποιοσδήποτε από όλους εμάς έχει αναφερθεί ποτέ σε οτιδήποτε διαφορετικό απ’ αυτό, το οποίο τότε περιέγραψε το πόρισμα του αρμόδιου οργανισμού, τον οποίο εσείς στελεχώσατε -ο κ. Παπαδημητρίου ήταν ένας απολύτως δικός σας άνθρωπος- και το οποίο ακούστηκε από το στόμα του Υφυπουργού παρά τω Πρωθυπουργώ, τον κ. Σκέρτσο, το είχατε πλήρως υιοθετήσει.

Το σοβαρό ζήτημα το οποίο υπάρχει, όμως, είναι και το ζήτημα το οποίο αφορά τη δικαιοσύνη. Είναι το ζήτημα το οποίο ανέφερε η κ. Κοβέσι, κατά την επίσκεψή της πριν από λίγες ημέρες στην πατρίδα μας, όταν είπε ότι η διαφθορά σκοτώνει. Ποιο είναι το σύμπτωμα, το οποίο άκουσα από μία σειρά Βουλευτών της Νέας Δημοκρατίας να βγαίνουν και να πανηγυρίζουν; Το σύμπτωμα είναι ότι δεν είναι η διαφθορά μόνο στην Ελλάδα, αλλά η διαφθορά υπάρχει και αλλού. Και αναρωτιέμαι, εάν αυτό είναι κάτι το οποίο μπορεί να κάνει την Κυβέρνηση της Νέας Δημοκρατίας και εσάς προσωπικά να βγαίνετε και να πανηγυρίζετε ότι η δήλωση της κ. Κοβέσι είναι μία δήλωση η οποία σας δίνει συγχαρητήρια ή, εν πάση περιπτώσει, είναι μία δήλωση που μπορείτε να τη χρησιμοποιείτε στη δημόσια σφαίρα.

Επειδή η συζήτηση επίσης, κύριε Υπουργέ, για την υπόθεση του ΟΠΕΚΕΠΕ σχετίζεται και με όσα είπε η κ. Κοβέσι, αλλά και με το γεγονός ότι έχετε υπάρξει πρωταγωνιστής μίας δήλωσης η οποία λέει ότι μας δίνει το Σύνταγμα το δικαίωμα να έχουμε εκατόν πενήντα επτά Βουλευτές, άρα, εμείς θεωρούμε ότι πρέπει να ψηφίσουμε εναντίον της προανακριτικής επιτροπής και αυτό κάναμε, μπορείτε να μου πείτε εάν θεωρείτε ότι με αυτόν τον τρόπο προσφέρετε δικαιοσύνη και απόδοση δικαιοσύνης με την έννοια, την οποία οφείλουμε όλοι να ψάξουμε, της διερεύνησης μιας υπόθεσης, η οποία κοστίζει πολύ ακριβά στον ελληνικό λαό.

Και κλείνω, κύριε Υπουργέ, διαβάζοντάς σας κάτι, το οποίο θέλω να το ακούσετε με προσοχή και να μου πείτε την άποψή σας ως Υπουργός Υγείας και ως ένα δημόσιο πρόσωπο, το οποίο έχει τοποθετηθεί για το συγκεκριμένο ζήτημα πολλές φορές.

«Μετά από είκοσι τρεις ημέρες απεργίας πείνας θα έπρεπε, λογικά, να νοσηλευτεί για λίγες ημέρες, ώστε να ξεκινήσει σταδιακά τη σίτιση με συγκεκριμένο διαιτολόγιο. Αντ’ αυτού πηγαίνει σπίτι του. Θα ακολουθήσει συγκεκριμένο διαιτολόγιο «για να χάσει τα κιλά που πήρε». Στο σημείο αυτό να υπενθυμίσω ότι ο Μαχάτμα Γκάντι μετά από είκοσι ημέρες μέρες απεργίας πείνας βρισκόταν σε κατάσταση ημιπαράλυσης, μη μπορώντας να σταθεί στα πόδια του. Συγγνώμη, αλλά δεν είμαστε ηλίθιοι!».

Αυτή η αναρτημένη δήλωση είναι του πρώην προέδρου της τοπικής οργάνωσης της Νέας Δημοκρατίας της Νάξου και προέδρου της κοινότητας της Νάξου. Την έχει κάνει από χθες το πρωί και την καταθέτω στα Πρακτικά, για να δω τα αντανακλαστικά της Νέας Δημοκρατίας σε ένα συγκεκριμένο ζήτημα, το οποίο έχει απασχολήσει όλη την Ελλάδα. Και για αυτό το ζήτημα διαρκώς, κύριε Υπουργέ, εδώ και πάνω από δύο χρόνια αυτό το οποίο όλοι μας ζητάμε -φαντάζομαι και εσείς και η κυβερνητική πλειοψηφία, καθώς και πολλοί Βουλευτές που άκουσα να διαφοροποιούνται και από το Βήμα της Βουλής και από το βήμα των μέσων ενημέρωσης- είναι δικαιοσύνη.

Δεν θέλουμε τίποτα παραπάνω και τίποτα λιγότερο. Να μάθουμε τι ακριβώς συνέβη, ποιος έχει τις ευθύνες και να αποδοθεί δικαιοσύνη. Και αυτό διότι, όπως φαίνεται, η ηγεσία της δικαιοσύνης, η δικαιοσύνη, αυτοί που αποφασίζουν δεν πείστηκαν από τα επιχειρήματα του κυβερνητικού εκπροσώπου -τα οποία πολλές φορές χρησιμοποιήσατε και εσείς- ότι το ενδεχόμενο αποδοχής του αιτήματος Ρούτσι είναι ένα ενδεχόμενο το οποίο θα καθυστερήσει την έναρξη της δίκης, την οποία κάποιοι δεν θέλουν.

Εμείς θέλουμε απόδοση δικαιοσύνης, θέλουμε να υπάρξει φως και θέλουμε τέτοιου είδους κατάπτυστες λογικές να αποτελέσουν το χθες. Δηλαδή, υπονοούμενα τα οποία αφορούν τον κ. Ρούτσι, ο οποίος το μόνο πράγμα το οποίο κάνει είκοσι τρεις μέρες τώρα είναι να διεκδικεί να μάθει τι συνέβη στο παιδί του. Αυτό είναι το οποίο πρέπει να υπερασπιστούμε. Και να σεβαστούμε και τη λειτουργία της Βουλής και τη λειτουργία της δικαιοσύνης και όλων των θεσμών.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Κλείνω, κύριε Πρόεδρε και λέω ότι την έντασή σας την καταλαβαίνουμε, την έχουμε ακούσει πάρα πολλές φορές. Είναι συγκεκριμένα τα ερωτήματα. Είναι πάνω από δώδεκα ώρες αυτή η ανάρτηση στον αέρα. Περιμένουμε να δούμε τις αντιδράσεις σας.

Σας ευχαριστώ.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, θα σας δοθεί ο λόγος για συνολική απάντηση. Παρακαλώ ό,τι έχει ειπωθεί, να μην επαναλαμβάνεται. Παράκληση.

Παρακαλώ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Θα έρθω λίγο στο τελευταίο. Θα μιλήσω στον κ. Χρηστίδη, στον οποίο δεν έχω κρύψει πρώτα απ’ όλα την προσωπική μου συμπάθεια, αλλά και την εκτίμηση στον πολιτικό χώρο που εκπροσωπεί -που, κατά τη γνώμη μου, τον έχει πάει σε τελείως λάθος πορεία.

Πρώτα απ’ όλα, πάω λίγο στο τελευταίο. Μου ζητάτε εμένα να σχολιάσω τη δήλωση πρώην προέδρου τοπικής και νυν προέδρου κοινότητας; Δεν έχω να σχολιάσω τίποτα. Πάρτε τον τηλέφωνο να σας πει.

**ΠΑΥΛΟΣ ΧΡΗΣΤΙΔΗΣ:** Δεν πρέπει να τον διαγράψετε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν εκφράζει τη Νέα Δημοκρατία. Δεν εκφράζει τη Νέα Δημοκρατία αυτή η δήλωση. Τελεία.

**ΧΡΗΣΤΟΣ ΓΙΑΝΝΟΥΛΗΣ:** Αντιπρόεδρος είστε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πρώην πρόεδρος είπε. Πρώην πρόεδρος.

**ΧΡΗΣΤΟΣ ΓΙΑΝΝΟΥΛΗΣ:** Εσείς είστε Αντιπρόεδρος.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Εντάξει. Δεν τον ξέρω τον κύριο, μου είναι τελείως άγνωστος. Δεν τον άκουσα. Αλλά ξαναλέω, δεν είναι αυτή η θέση της Νέας Δημοκρατίας. Τελεία.

Επειδή έχω δεχθεί και δέχθηκα και πριν κριτική ως προς την απεργία πείνας, εγώ είμαι Υπουργός Υγείας και έβαλα σταθμό του ΕΚΑΒ απέναντι, είκοσι τέσσερις ώρες, για να μην πάθει κάτι ο κ. Ρούτσι και πηγαίναμε και τον βλέπαμε τρεις φορές τη μέρα. Κλείνει αυτό.

Πάω λίγο τώρα στα σοβαρά, γιατί αυτά δεν είναι τα σοβαρά. Εάν αυτό θέλει να κάνει το ΠΑΣΟΚ, αυτά δεν είναι τα σοβαρά. Πάμε λίγο στον ΕΟΔΑΣΑΑΜ. Προσπαθήσατε να κάνετε ένα παιχνίδι εκεί ότι ο κ. Σκέρτσος είχε πει ότι είναι το Ευαγγέλιο. Ξέρετε, οι δηλώσεις των πολιτικών και γενικά η ζωή, δεν σταματάει σε μία μέρα. Ναι, ο κ. Σκέρτσος όταν βγήκε τη μέρα εκείνη το πόρισμα, έκανε αυτήν τη δήλωση που είπατε. Ξέρετε ότι μετά από εκείνη την ημέρα έχει προκληθεί εισαγγελική έρευνα για το πόρισμα του ΕΟΔΑΣΑΑΜ, για το πώς συντάχθηκε το τμήμα της πυρόσφαιρας και ο κ. Παπαδημητρίου, ο πρώην Πρόεδρος, έχει κληθεί από την Εισαγγελία ως ύποπτος. Το ξέρετε;

**ΔΗΜΗΤΡΙΟΣ ΜΑΝΤΖΟΣ:** Εσείς το ξέρετε;

**ΠΑΥΛΟΣ ΧΡΗΣΤΙΔΗΣ:** Ο κ. Σκέρτσος είναι το θέμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Άρα, παίρνετε τη δήλωση του κ. Σκέρτσου πριν από τα επόμενα γεγονότα, ενώ έχουν ακολουθήσει επόμενα γεγονότα.

**ΠΑΥΛΟΣ ΧΡΗΣΤΙΔΗΣ:** Γιατί, για τον Ανδρουλάκη εσείς τι κάνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ποια είναι, λοιπόν, τα επόμενα γεγονότα; Τα επόμενα γεγονότα είναι ότι η ελληνική δικαιοσύνη, κατόπιν πορισμάτων από το Εθνικό Μετσόβιο Πολυτεχνείο -δύο διαφορετικών πορισμάτων, ένα από καθηγητή σχετικό με την πυρόσφαιρα και ένα που έκανε τον έλεγχο των υλικών στα βαγόνια της εμπορικής αμαξοστοιχίας- και μετά από σχετική μελέτη του σχετικού βίντεο που έγινε φασαρία- κατέληξε σε ορισμένα συμπεράσματα. Και προφανώς, οι αποφάσεις της δικαιοσύνης είναι υπεράνω κάθε άλλης αρχής σε αυτήν τη χώρα που ζούμε; Έτσι δεν είναι;

Άρα, τι συζητάμε τώρα; Συζητάμε για το πόρισμα της πυρόσφαιρας του ΕΟΔΑΣΑΑΜ που έχει ήδη ακυρωθεί από την πορεία των γεγονότων -ως προς την πυρόσφαιρα εννοώ. Άρα, δεν καταλαβαίνω όλη την κουβέντα, την οποία κάνετε.

Το ότι το ΠΑΣΟΚ, όμως, εξακολουθεί να σιγοντάρει τον Βελόπουλο ή τη Ζωή Κωνσταντόπουλου, γιατί αυτό κάνετε και αυτό σας είπε και η κ. Διαμαντοπούλου, τότε, εκεί στην Κοζάνη. Αυτό κάνετε. Σιγοντάρετε τον Βελόπουλο και την Κωνσταντοπούλου και νομίζετε ότι θα κερδίσετε και ψήφους, ενώ στην ουσία καταστρέφετε έναν σεβαστό πολιτικό χώρο που σας έλαχε η μοίρα να εκπροσωπήσετε.

Και πάω στο συγκεκριμένο γιατί, πραγματικά λυπούμαι που θα σας το πω αυτό, αλλά δεν μπορεί να σας πάρει κανένας στα σοβαρά -όπως καταλαβαίνω, τουλάχιστον. Παίρνετε τη δήλωσή μου για το πώς συστήνεται εκ των πραγμάτων η προκαταρκτική επιτροπή στη Βουλή. Τι είπα εγώ σε εκείνη την εκπομπή; Είπα ότι στα κοινοβούλια υπάρχει η αρχή της πλειοψηφίας. Υπάρχει κάποιος στην Αίθουσα ή από το ΠΑΣΟΚ που αμφισβητεί την αρχή της πλειοψηφίας; Έχει να προτείνει το ΠΑΣΟΚ κάποια άλλη αρχή να πούμε; Θέλετε να το αλλάξουμε, να μην ισχύει αυτή η πλειοψηφία στη δημοκρατία; Γιατί εγώ απ’ ότι ξέρω, κύριε Μάντζο -που με κοιτάτε και περίεργα- στη δημοκρατία η βασική αρχή είναι η αρχή της πλειοψηφίας.

Είπα καμία μεγάλη σοφία εκείνη την ημέρα, κύριε Χρηστίδη, όταν είπα ότι η πλειοψηφία αποφασίζει εάν θα γίνει προκαταρκτική επιτροπή ή όχι; Εσείς, όμως -ειδικά εσείς- εκπροσωπώντας το ΠΑΣΟΚ -οι άλλοι, άντε να πω ότι θα πουν ό,τι θέλουν, αλλά εσείς, το ΠΑΣΟΚ- μπορείτε να κάνετε σε μένα αυτό το ερώτημα;

Το άρθρο του Συντάγματος, κύριε Χρηστίδη, που όρισε την αρχή της πλειοψηφίας για τη σύσταση προκαταρκτικής επιτροπής στη Βουλή, ξέρετε ποιο κόμμα το εισηγήθηκε και το ψήφισε στην Αναθεώρηση του 2000; Το ΠΑΣΟΚ με εισηγητή τον Ευάγγελο Βενιζέλο. Δηλαδή, έρχεστε εσείς και μου λέτε το 2025 ότι εγώ πρέπει να απολογηθώ γιατί ισχυρίστηκα σε μία τηλεοπτική εκπομπή και εξήγησα τη διαδικασία του άρθρου 86 του Συντάγματος, που το ΠΑΣΟΚ ψήφισε στη Βουλή.

(Θόρυβος από την πτέρυγα του ΠΑΣΟΚ – Κινήματος Αλλαγής)

**ΙΩΑΝΝΗΣ ΤΣΙΜΑΡΗΣ:** Ως «πλυντήριο» το είπατε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Με συγχωρείτε. Ακούστε και η υποκρισία, κύριε Χρηστίδη, έχει κάποια όρια.

Ναι, λοιπόν, σύμφωνα με το άρθρο 86, που ψηφίσατε ως ΠΑΣΟΚ το 2000 και στο οποίο έχουμε ορκιστεί πίστη όταν δώσαμε όρκο στο Σύνταγμα της χώρας -είναι κομμάτι του Συντάγματος στο οποίο ορκιστήκαμε πίστη- έχουμε ορίσει για τη σύσταση προκαταρκτικής επιτροπής ως υπεύθυνη την πλειοψηφία της Βουλής. Μεγάλη σοφία είπε ο Άδωνις Γεωργιάδης. Τεράστια.

**ΙΩΑΝΝΗΣ ΤΣΙΜΑΡΗΣ:** Ως πλυντήριο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, προχωράμε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Έκανα μεγάλη αποκάλυψη. Άμα σας πω -φανταστείτε, τώρα- ότι η γη είναι στρογγυλή, θα πάθετε σοκ.

Άρα, λοιπόν, κύριε Χρηστίδη, με τέτοια κωμικά επιχειρήματα -γι’ αυτό σας λέω Βελόπουλος, Κωνσταντοπούλου- κάνετε το ΠΑΣΟΚ από μεγάλο κόμμα, μικρό. Αντί να κάνετε σοβαρή αντιπολίτευση.

Τα κάνουμε όλα τέλεια ως Κυβέρνηση; Όχι. Πολλά λάθη γίνονται. Έχετε βρει κανένα σοβαρό μας λάθος; Κανένα. Δεν έχετε ιδέα. Ξέρετε για ποιον λόγο δεν έχετε κάνει μια σοβαρή κριτική σε ένα θέμα; Γιατί όλη τη μέρα ασχολείστε με ανούσια πράγματα, για να μην πω τη λέξη που μου έρχεται και είμαστε μέσα στη Βουλή. Αντί να κάτσετε και να ασχοληθείτε σοβαρά σαν κόμμα αντιπολίτευσης και να κάνετε την πραγματική κριτική εκεί που πρέπει.

Πάμε, τώρα, στους υπόλοιπους. Ελπίζω κάποτε να σοβαρευτείτε. Είναι κρίμα για τη χώρα να μην έχει αντιπολίτευση της προκοπής. Είναι κρίμα.

**ΠΑΥΛΟΣ ΧΡΗΣΤΙΔΗΣ:** Ο ΟΠΕΚΕΠΕ και τα Τέμπη δεν είναι σοβαρά θέματα; Τι είναι αυτά που λέτε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

Κύριε Υπουργέ, επί της ουσίας, παρακαλώ.

**ΔΗΜΗΤΡΙΟΣ ΜΑΝΤΖΟΣ:** Αυτό είναι το πρόβλημα της χώρα μας; Στην εξεταστική επιτροπή εξευτελίζεστε κάθε μέρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Οι κυβερνήσεις στην κοινοβουλευτική δημοκρατία γίνονται καλύτερες όταν υπάρχει σοβαρή Αντιπολίτευση. Είναι πρόβλημα για τη χώρα ότι η αντιπολίτευση έχει αυτά τα μαύρα χάλια και ασχολείστε όλη μέρα με χαζομάρες, αντί να ασχολείστε με σοβαρά θέματα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, είναι παρεμβάσεις. Παρακαλώ, επί της ουσίας. Δεν είναι ομιλίες. Είναι παρεμβάσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πάμε τώρα να απαντήσω και στον κ. Βελόπουλο, που έχει πει δύο πράγματα που πρέπει να απαντηθούν και στον κ. Γιαννούλη.

Ο κ. Βελόπουλος είπε ότι δεν θέλει η Ελληνική Λύση τα χρήματα του Ιδρύματος Σταύρος Νιάρχος και του Ωνασείου. Καταγράφεται ως πολιτική δήλωση, αλλά να το κάνω λίγο σαφές στους ψηφοφόρους της Ελληνικής Λύσης τώρα.

Φέτος το καλοκαίρι έχουν σωθεί δεκάδες ανθρώπινες ζωές από τα αεροσκάφη που μας χάρισε το Ίδρυμα Σταύρος Νιάρχος και πηγαίνουν στο Αιγαίο από νησί σε νησί και μεταφέρουν ασθενείς, με πιο διάσημη περίπτωση αυτήν του παιδιού από το Μέτσοβο που το πήγαμε στην Ιταλία και μεταμοσχεύθηκε.

Σύμφωνα με τη δήλωση του Κυριάκου Βελόπουλου, κακώς τα παιδιά αυτά και οι άνθρωποι αυτοί σώζουν τη ζωή τους γιατί δεν θέλετε να κάνετε αποδοχή των χρημάτων του Ιδρύματος Σταύρος Νιάρχος.

Για να το πω και λίγο τοπικά για τον φίλο μου τον Κυριάκο: Κοντά στο σπίτι του στη Θεσσαλονίκη, φτιάχνεται το μεγαλύτερο Παιδιατρικό Νοσοκομείο Των Βαλκανίων από το Ίδρυμα Σταύρος Νιάρχος. Σύμφωνα με τη δήλωση που κάνατε, κύριοι της Ελληνικής Λύσης, να ξέρουν οι ψηφοφόροι σας στη Θεσσαλονίκη ότι δεν θέλετε να πάρουμε αυτό το νοσοκομείο. Να μην έχει η Θεσσαλονίκη παιδιατρικό νοσοκομείο, γιατί δεν θέλει η Ελληνική Λύση τα χρήματα του Σταύρος Νιάρχος.

Με συγχωρείτε, αλλά με τέτοιες επιδερμικές αναλύσεις, νομίζω ότι, μπροστά αυτός ο τόπος δεν μπορεί να πάει και δεν σας τιμά καθόλου η δήλωση που έκανε προηγουμένως ο κ. Βελόπουλος.

Όσον αφορά εσάς, κύριε Γιαννούλη, θέλω να είμαι ειλικρινής. Μιλήσατε, μιλήσατε, μιλήσατε, δεν κατάλαβα ακριβώς γιατί μας κατηγορήσατε αυτήν τη φορά. Ειλικρινά, δεν το κατάλαβα. Πήρατε τον λόγο. Μιλήσατε πέντε λεπτά. Αν μου πείτε τι είναι αυτό που σας πείραξε απ’ αυτά που λέμε, εγώ δεν κατάλαβα τι μας είπατε.

**ΧΡΗΣΤΟΣ ΓΙΑΝΝΟΥΛΗΣ:** Αυτά που δεν λέτε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν μπορώ να σας πω γι’ αυτά που δεν λέμε, κύριε Γιαννούλη.

Μπορείτε να με ρωτήσετε γι’ αυτά που λέμε. Γι’ αυτά που δεν λέμε, δεν ξέρω ο καθένας σας τι μπορεί να φαντάζεται για το ποια θα έπρεπε να πούμε και δεν είπαμε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Για τη γενοκτονία δεν θα πείτε;

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μπορώ, πραγματικά, να σας απαντήσω για αυτά που λέμε.

**ΧΡΗΣΤΟΣ ΓΙΑΝΝΟΥΛΗΣ:** Το θέτετε προσωπικά τώρα. Να σας εξηγήσω τι ρώτησα;

**ΠΡΟΕΔΡΕΥΩΝ (Γεώργιος Γεωργαντάς):** Θα έχουμε και συνέχεια, οπότε θα τα πείτε και μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Όσον αφορά τον εαυτό μου, καμία καθοδήγηση και καμία παρέμβαση στη δικαιοσύνη δεν έχουμε κάνει -σίγουρα όχι εγώ και κανένας μας. Προηγουμένως ακούστηκε στην Αίθουσα -γι’ αυτό αναφέρομαι, κύριε Πρόεδρε- «δεν είναι παρέμβαση στη δικαιοσύνη ότι είπατε, κύριε Γεωργιάδη, σε μία εκπομπή ότι πρέπει να γίνουν δεκτά όλα τα αιτήματα του Ρούτσι, αλλά χωρίς να υπάρχει αναβολή της δίκης»;

Ακούστε, κύριε Πρόεδρε, τον τραγέλαφο που ζούσαμε όλο αυτό το διάστημα. Σε όποια εκπομπή βγαίναμε, μας ρωτούσαν οι δημοσιογράφοι -και τα άλλα κόμματα ήταν παρόντα- «δεν έχετε γνώμη;» «καλά, είναι θέμα δικαιοσύνης, δεν έχετε γνώμη;». Σε κάποιες εκπομπές, κάποιοι από εμάς είπαν τη γνώμη τους, προφανώς. Αφού είπαν τη γνώμη τους: «Καλά, τώρα που είπατε τη γνώμη σας, δεν κάνετε παρέμβαση στη δικαιοσύνη;». Θα μας τρελάνετε;

Ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Για τον ΟΠΕΚΕΠΕ σας ρώτησα.

**ΠΡΟΕΔΡΕΥΩΝ (Γεώργιος Γεωργαντάς):** Θα έχουμε και συνέχεια.

Κύριε Γιαννούλη, δεν φεύγει ο Υπουργός. Παρακαλώ, απάντησε αυτά που έκρινε αυτός ότι θέλει να απαντήσει.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, για ένα δευτερόλεπτο, παρακαλώ να πάρω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, παρακαλώ θα έχουμε και συνέχεια. Θα έχετε τον λόγο και οι Κοινοβουλευτικοί και ο Υπουργός.

Λοιπόν, από τον κατάλογο των ομιλητών θα μιλήσει τώρα μόνο η ανεξάρτητη Βουλευτής, η κ. Λινού, γιατί πρέπει μετά να αποχωρήσει και αμέσως μετά η κ. Πέρκα. Στη συνέχεια θα πάρουν τον λόγο όποιοι άλλοι Κοινοβουλευτικοί θέλουν.

Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Θα προσπαθήσω να είμαι σύντομη.

Αυτό που στοχεύει αυτή η τροπολογία, είναι να επισπεύσει τη λειτουργία του Μεταμοσχευτικού Κέντρου του Ιδρύματος Ωνάση, για το οποίο θα μπορούσαμε να είχαμε πει πολλά, αλλά αυτήν τη στιγμή -νομίζω- αυτό που προέχει είναι να λειτουργήσει το κέντρο, γιατί με τις μεταμοσχεύσεις έχουμε μια τεράστια εξέλιξη στην επιστήμη. Προσφέρουν ζωή, βελτιώνουν την ποιότητα ζωής ανθρώπων που μπορούν να επιβιώσουν και με άλλους τρόπους, βελτιώνουν την οικονομία, γιατί το κόστος ενός νεφροπαθούς που είναι σε τεχνητό νεφρό είναι πολύ μεγαλύτερο από μεταμόσχευση και βεβαίως για πολλούς είναι, όχι απλώς η ιδανική λύση, αλλά η μοναδική λύση που μπορεί να υπάρξει. Και βεβαίως, είναι πάρα πολύ ευχάριστο το γεγονός ότι επεκτείνονται οι μεταμοσχεύσεις στα παιδιά, κάτι που δεν έχουμε ακόμα στη χώρα μας και αποτελεί πρωτοπορία.

Το άλλο που θέλω να σημειώσω, επειδή έχουν υπάρξει κατά καιρούς ενστάσεις και φόβοι στους ανθρώπους για το αν πρέπει να δηλώσουν δωρητές στερεών οργάνων, είναι ότι η μεταμόσχευση έχει γίνει αποδεκτή από όλες τις θρησκείες και όλα τα δόγματα και είναι η μοναδική λύση μέχρι να μπορέσουμε να έχουμε βιολογικά παραγόμενα τεχνητά όργανα.

Αυτήν τη στιγμή βέβαια -για λόγους για τους οποίους ευθύνεται η Κυβέρνηση- ένα πρόγραμμα το οποίο θα μπορούσε να λειτουργήσει πριν από τρία-τέσσερα χρόνια, έχει πάρει οκτώ χρόνια, μετά από την αρχική υπογραφή της σύμβασης και ελπίζουμε ότι η παράκαμψη μερικών διαδικασιών -νομικών διαδικασιών- που προτείνετε με την τροπολογία που θα υπογράψουμε και θα παρακαμφθεί δηλαδή ο χρόνος μεταξύ αρχικής και τελικής κρίσης για την παράδοση, δεν θα οδηγήσει σε τεχνικά προβλήματα που θα θέσουν σε κίνδυνο είτε αυτή καθαυτή τη λειτουργία είτε και τη ζωή των ανθρώπων.

Όντως, αυτό το πρόγραμμα είναι πρωτοποριακό και είναι πρωτοποριακό και σε γνώση και εμπειρία, αλλά θα υπάρχει βασική ανάγκη να υπάρξει γενική διάδοση της γνώσης και επέκτασης στα δημόσια κέντρα και εκτός Αθηνών.

Αυτήν τη στιγμή, δυστυχώς, η ανάγκη για μεταμοσχεύσεις, κυρίως στα παιδιά αλλά και στους ενήλικες, άλλων οργάνων πλην των νεφρών δεν είναι γνωστή. Καλό θα ήταν να υπάρξουν μελέτες που να μας πουν πόση είναι η ανάγκη, πόσο έγκαιρα πρέπει να γίνουν, ώστε να μην υπάρξουν παρενέργειες και προβλήματα υγείας από την καθυστέρηση και πώς είναι δυνατόν να εγκαταστήσουμε και άλλα κέντρα τα οποία θα βρίσκονται όσο γίνεται πιο κοντά στη μόνιμη κατοικία των ανθρώπων που χρειάζονται τη μεταμόσχευση.

Έχουμε κλασικό παράδειγμα, το παράδειγμα της μεταμόσχευσης των νεφρών, που είναι επαρκές σε αριθμούς, αλλά νομίζω ότι δεν θα πάμε μπροστά και δεν θα μπορέσουμε να προχωρήσουμε σαν χώρα στις μεταμοσχεύσεις εάν δεν αναβαθμιστούν και οι αμοιβές και οι συνθήκες εργασίας και οι υποδομές, για όλους τους λειτουργούς υγείας, και ειδικά για τη μεταμόσχευση μήπως χρειάζεται, εγκαίρως ή για μια περίοδο, να χρησιμοποιήσουμε μια διαδικασία και λειτουργία αντίστοιχη με τη μεθοδολογία που έχει εφαρμοστεί για καρδιοχειρουργικές επεμβάσεις.

Εν τω μεταξύ, χρειάζεται σημαντική αναβάθμιση στις υπηρεσίες υγείας, στο ΚΕΣΥ δηλαδή, στο ΕΣΥ -αν συνεχίσουμε να έχουμε το Εθνικό Σύστημα Υγείας- ώστε οι βασικές ανάγκες, για να το πω απλά οι υπηρεσίες ρουτίνας, όπως παραδείγματος χάριν, ένα εμβόλιο, η αντιμετώπιση μιας γαστρεντερίτιδας, μιας αμυγδαλίτιδας, να μην οδηγείται σε ένα μαρτύριο για τους ασθενείς ενώ είναι μια υπηρεσία ρουτίνας που οφείλει να την προσφέρει η πρωτοβάθμια φροντίδα υγείας.

Σαν Ελληνίδα βεβαίως και σαν μέλος του Κοινοβουλίου, πρέπει να εκφράσω τις ευχαριστίες μου στο Ωνάσειο Ίδρυμα, που συνεχίζει να προσφέρει και να πρωτοπορεί σε θέματα υγείας στη χώρα μας. Αλλά, θα ήθελα ταυτόχρονα να ευχηθώ σύντομα σαν χώρα να μην χρειαζόμαστε να λύνουμε τα βασικά μας προβλήματα υγείας με δωρεές. Άλλωστε, για τα ιδρύματα -για να εκφράσουν, ίσως, τον ανθρωπισμό τους- υπάρχουν πολλοί άλλοι τομείς όπου θα μπορούν να συνεισφέρουν και δεν θα λείψει ποτέ αυτή η εποχή.

Κύριε Υπουργέ, θα ήθελα να σχολιάσω αυτό που είπατε ότι «καλύφθηκαν περίπου τριακόσιες πενήντα χιλιάδες καινούργιες θέσεις εργασίας». Αν αυτό ήταν αλήθεια, κύριε Υπουργέ, και με βάση την ΕΛΣΤΑΤ, αυτήν τη στιγμή δεν θα έπρεπε να έχουμε παραπάνω από εκατό χιλιάδες ανέργους στη χώρα. Αλλά, σύμφωνα με τα τελευταία δεδομένα, έχουμε περίπου οκτακόσιες χιλιάδες.

Προφανώς δεν ακούσατε αυτό που είπα, θα προσπαθήσω να το μεταφέρω με άλλον τρόπο.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε. Τον λόγο, με τη σύμφωνη γνώμη της κ. Πέρκα, έχει ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος, που ζήτησε να μιλήσει για λίγα λεπτά.

Παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε και ευχαριστώ και την κ. Πέρκα.

Βεβαίως, για τη συζήτηση σε σχέση με την εκεχειρία, το πρώτο σχόλιο είναι «ας κρατήσουν οι χοροί». Βεβαίως ο κ. Βελόπουλος το έφτασε ακόμη παραπέρα το ζήτημα, να αποδοθεί το Νόμπελ Ειρήνης στον κ. Τραμπ για τη συγκεκριμένη συμφωνία-εκεχειρία, που είναι αβέβαιη και η οποία, μάλιστα, αναβαθμίζει τον ρόλο της Τουρκίας. Καθότι ο κ. Βελόπουλος είναι και τουρκοφάγος, το πώς συμβιβάζονται αυτό είναι ένα ερώτημα.

Αλλά, από την άλλη μεριά, να απαντήσω και στην αγωνία του κυρίου Υπουργού, ο οποίος ρώτησε τα κόμματα της Αριστεράς αν πανηγυρίζουν για τη συγκεκριμένη έκβαση. Εμείς λέμε το εξής: Ότι είναι μια προσωρινή και αβέβαιη εκεχειρία και μέχρι στιγμής το περιεχόμενό της αφορά την απελευθέρωση των ομήρων, αλλά και των παλαιστινίων κρατουμένων. Δεν υπάρχει σε αυτήν τη συμφωνία σαφές χρονοδιάγραμμα για την αποχώρηση των ισραηλινών στρατευμάτων, που εδώ και δύο χρόνια διαπράττουν πραγματική γενοκτονία σε βάρος του παλαιστινιακού λαού, και βεβαίως, δεν αντιμετωπίζει και τις αιτίες του προβλήματος. Δηλαδή, ποιο είναι το πρόβλημα; Ότι παραμένει η ισραηλινή κατοχή επί παλαιστινιακών εδαφών τόσο στη λωρίδα της Γάζας όσο και στη δυτική όχθη.

Ως Κομμουνιστικό Κόμμα Ελλάδας, κύριε Υπουργέ, να σας θυμίσω -τα παρακολουθείτε από κοντά αυτά τα πράγματα- ότι από την πρώτη στιγμή χαρακτηρίσαμε ως άθλο το σχέδιο του Τραμπ-Νετανιάχου για τη Γάζα, το οποίο επιχειρεί να ενταφιάσει το δικαίωμα του παλαιστινιακού λαού σε ένα πραγματικά ανεξάρτητο παλαιστινιακό κράτος, στα σύνορα του ’67 και με πρωτεύουσα την Ανατολική Ιερουσαλήμ, όπως είναι και τα ψηφίσματα του ΟΗΕ και την επιστροφή των προσφύγων.

Περιλαμβάνει, μεταξύ άλλων, τη διαιώνιση της παρουσίας του ισραηλινού κατοχικού στρατού στη Γάζα, δήθεν, δια της λεγόμενης σταδιακής αποχώρησής του. Επιδιώκει χωρίς προσχήματα τη μετατροπή της Γάζας σε προτεκτοράτο υπό τον έλεγχο των ΗΠΑ, μέσω αυτού του λεγόμενου Συμβούλιο Ειρήνης και υπό την προεδρία του Τραμπ και προς όφελος των πολυεθνικών οι οποίοι θα αλώσουν την περιοχή. Με δυο λόγια, δηλαδή, αν πρόκειται για ειρήνη, είναι μια ειρήνη με το πιστόλι στον κρόταφο του παλαιστινιακού λαού, με διαιώνιση της κατοχής και χωρίς ανεξάρτητο παλαιστινιακό κράτος.

Γι’ αυτό το ΚΚΕ, κύριε Υπουργέ, επιμένει ότι πρέπει η Ελληνική Κυβέρνηση να καταγγείλει τη συμφωνία με το Ισραήλ, τη στρατηγική τους σχέση και να προχωρήσει άμεσα στην υλοποίηση της ομόφωνης απόφασης της Βουλής για αναγνώριση παλαιστινιακού κράτους στα σύνορα του 1967 και με πρωτεύουσα την ανατολική Ιερουσαλήμ.

Τέλος, κύριε Πρόεδρε, η Κοινοβουλευτική Ομάδα και το ΚΚΕ συνολικά καταγγέλλει την απρόκλητη βία και καταστολή της Τρίτης το βράδυ σε ανθρώπους που διαδήλωναν ενάντια στη γενοκτονία του παλαιστινιακού λαού. Και μάλιστα η Ελληνική Αστυνομία προχώρησε και σε δεκαοκτώ συλλήψεις. Είναι απαράδεκτα περιστατικά αυτά και βεβαίως ανοίγουν τον ασκό του Αιόλου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα ένας μαθήτριες και μαθητές και δύο συνοδοί εκπαιδευτικοί από το 6ο Γυμνάσιο Λαμίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η Κοινοβουλευτική Εκπρόσωπος της Νέας Αριστεράς, η κ. Θεοπίστη Πέρκα, για δώδεκα λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Μόλις ακούσαμε τον Κοινοβουλευτικό Εκπρόσωπο του Κομμουνιστικού Κόμματος Ελλάδας και μπορώ να πω ότι συμφωνώ απολύτως. Τα ίδια θα έλεγα κι εγώ. Ωστόσο, θα συμπληρώσω ότι έστω αυτό το στάδιο της εκεχειρίας, αυτής της συμφωνίας, δίνει μια ανακούφιση -για πόσο δεν ξέρω- στον παλαιστινιακό λαό. Δεν θα έχει δηλαδή δέκα νεκρούς την ημέρα και θα έχει και λίγο φαΐ για τα παιδιά που λιμοκτονούν. Θα δούμε πώς θα πάει. Όμως, προφανώς, αυτό που είναι η τελική λύση, που είναι το ανεξάρτητο παλαιστινιακό κράτος όπως έχει περιγραφεί, δεν έχουμε καμία ελπίδα ότι μπορεί να λυθεί με αυτή τη συμφωνία. Να δούμε πώς θα εξελιχθεί, βεβαίως.

Αγαπητοί συνάδελφοι, γνωρίζετε ότι έχω επιστρέψει πριν λίγες μέρες από ένα υπέροχο ταξίδι ανθρωπιάς και αλληλεγγύης, στο πλαίσιο του Global Sumud Flotilla, ενός παγκόσμιου, ειρηνικού, ανθρωπιστικού κινήματος, όπου μαζί με εκατοντάδες διεθνείς ακτιβιστές και ακτιβίστριες πλέαμε σε διεθνή ύδατα με στόχο να σπάσουμε τον παράνομο αποκλεισμό της Γάζας και να μεταφέρουμε ανθρωπιστική βοήθεια.

Μεταφέραμε συγχρόνως κι ένα μήνυμα αλληλεγγύης προς τον παλαιστινιακό λαό ότι δεν το ξεχνάμε και πάντα θα επιστρέφουμε ώσπου να έχουμε τη λύση, τη δικαίωση του παλαιστινιακού λαού. Συγχρόνως, ζητήσαμε παγκοσμίως από όλους τους λαούς να έχουν όλα τα μάτια στη Γάζα και αυτό είχε ως αποτέλεσμα μεγαλειώδεις συγκεντρώσεις παντού. Όχι μόνο με τη δική μας παρότρυνση προφανώς, βάλαμε όμως κι εμείς ένα λιθαράκι σε αυτό το μεγαλειώδες κίνημα που σηκώνονται οι λαοί. Γιατί οι λαοί αλλάζουν τον ρου της ιστορίας, όχι η ελίτ.

Επέστρεψα, λοιπόν, έχοντας όμως και μια εμπειρία που δεν χωρά στα όρια της λογικής και του δικαίου. Αρπαχθήκαμε βίαια, οδηγηθήκαμε σε φυλακές του Ισραήλ -τα έχω πει και αναλύσει για τις απάνθρωπες συνθήκες- χωρίς νομική υποστήριξη, χωρίς διπλωματική προστασία, χωρίς καν την αναγνώριση ότι ήμασταν θύματα μιας διεθνούς παρανομίας, μιας πειρατείας. Το κράτος-απαρτχάιντ του Ισραήλ παραβίασε για άλλη μια φορά κάθε έννοια Διεθνούς Δικαίου, Ναυτικού Δικαίου, ανθρωπίνων δικαιωμάτων και το έκανε χωρίς καμία συνέπεια, καμία αντίδραση από τους διεθνείς θεσμούς που ορκίζονται στην προστασία αυτών των αρχών.

Δεν θέλω να επεκταθώ, θα μου δοθεί κι άλλη ευκαιρία, στο τι περάσαμε εμείς και τα οποία εδώ που τα λέμε, μπροστά σε αυτό που ζει ο λαός της Παλαιστίνης και στη Γάζα, αλλά και στη Δυτική Όχθη που συνεχίζονται οι εποικισμοί, ή οι Παλαιστίνιοι κρατούμενοι σε αυτές τις φυλακές, είναι τίποτα.

Αυτό, όμως, που θεωρώ επείγον και θέλω να μοιραστώ μαζί σας είναι ένας κίνδυνος που μας απειλεί και αυτό ήταν το πιο έντονο συναίσθημα που έζησα. Ποιο; Πόσο απλό είναι να απλωθεί βαθύ σκοτάδι στον κόσμο και ειδικότερα στην ευρύτερη περιοχή μας. Πόσο απλά καταλύονται κανόνες, Διεθνές Δίκαιο, αρχές του Διαφωτισμού και του ανθρωπισμού, αυτές που θεωρούμε δεδομένες.

Κύριε Γεωργιάδη, ο στρατηγικός σύμμαχος της χώρας, το κράτος του Ισραήλ, όχι μόνο δεν είναι το δυτικό δημοκρατικό κράτος στη Μέση Ανατολή, αλλά είναι ένα κράτος-απαρτχάιντ, όπως -δεν το λέμε εμείς- έχει αναγνωριστεί από διεθνείς οργανισμούς, όπως είναι η Διεθνής Αμνηστία, το Human Rights Watch και πρόσφατα αποφάσεις του Διεθνούς Δικαστηρίου της Χάγης. Αυτό το κράτος έχει πάρει διαζύγιο από κάθε έννοια δικαίου, διεθνών κανόνων, δεσμεύσεων, δημοκρατικών θεσμών.

Αυτός ο στρατηγικός σύμμαχος της χώρας απήγαγε πεντακόσιους πολίτες σε διεθνή ύδατα που εκτελούσαν την εντολή του ΟΗΕ, τις προσταγές του Δικαίου της Θάλασσας για σπάσιμο του παράνομου αποκλεισμού και μεταφορά ανθρωπιστικής βοήθειας στον παλαιστινιακό λαό της Γάζας που λιμοκτονεί. Το ίδιο δεν έκαναν τα δυτικά κράτη; Η Ελληνική Πολεμική Αεροπορία δεν έδειξε ανθρωπιστική βοήθεια στη Γάζα; Έσπασε τον αποκλεισμό; Συνελήφθη κανείς; Έγινε πόλεμος; Η απαγωγή των διεθνών ακτιβιστών στα διεθνή ύδατα δεν είναι απλό περιστατικό. Είναι έγκλημα διεθνούς τρομοκρατίας και πρέπει να καταδικαστεί ρητά, καθαρά από αυτήν εδώ τη Βουλή και από την Κυβέρνηση.

Κύριε Γεωργιάδη, θέλω να σας πω ποιες ήταν οι πρώτες κινήσεις του στρατηγικού σας συμμάχου όταν συλληφθήκαμε στο λιμάνι της Ασντόν. Το πρώτο ήταν να σκίσουν τα σύμβολα της γαλλικής εθνοσυνέλευσης που έφερε ο Γάλλος Βουλευτής. Σε λίγο ήρθε μπροστά μου ο φασίστας Υπουργός Εθνικής Ασφαλείας του Ισραήλ, ο καταζητούμενος εγκληματίας πολέμου από το Διεθνές Ποινικό Δικαστήριο. Το αναγνωρίζουμε αυτό; Κι άρχισε με ένα παραλήρημα απίστευτο να μας κατηγορεί για τρομοκρατία. Απίστευτο.

Όταν έγινε το ρεσάλτο και μπήκαν στο σκάφος που επέβαινα εγώ, το «Οξυγόνο», ξέρετε τι έκαναν οι Ισραηλινοί στρατιώτες, κύριε Υπουργέ; Η πρώτη κίνηση ήταν να μας ακινητοποιήσουν κ.λπ.. Η δεύτερη ήταν να κατεβάσουν την ελληνική σημαία, πριν την παλαιστινιακή, την οποία δεν κατάφεραν να κατεβάσουν και μπήκαμε στο λιμάνι με παλαιστινιακή. Και τι να την κάνουν; Στην αρχή τέντα για να μην τους καίει ο ήλιος, μετά τραπεζομάντιλο γιατί έπρεπε να φάνε και κάπου την είδα ως πατσαβούρα.

Αγαπητοί συνάδελφοι, εγώ σήμερα δεν ήλθα να καταγγείλω. Αντιθέτως, θέλω να ευχαριστήσω τους συναδέλφους απ’ όλες τις πτέρυγες που πραγματικά είτε με δηλώσεις, είτε με στάσεις, είτε με ενέργειες βοήθησαν στο να γυρίσουμε όλοι σώοι κι αβλαβείς. Υπήρξαν πολλοί που πραγματικά υποστήριξαν αυτή την έκφραση αλληλεγγύης προς τον παλαιστινιακό λαό. Ήρθε, όμως, και για να μιλήσω ως μάρτυρας μιας ιστορικής στιγμής, μιας στιγμής όπου η ισχύς υπερνικά το δίκαιο, η βαρβαρότητα επισκιάζει τον ορθό λόγο και η σιωπή των κρατών προδίδει τις αρχές του πολιτισμού μας.

Ως μέλος του Ελληνικού Κοινοβουλίου διαθέτω διπλωματική ασυλία. Δεν θα τη χρησιμοποιούσα ποτέ για τον εαυτό μου, παρά για ολόκληρη την ελληνική αποστολή. Άλλωστε, είχα δηλώσει και πριν φύγω ότι εγώ θα φύγω τελευταία, όταν φύγει ο τελευταίος Έλληνας πολίτης. Δυστυχώς, κύριε Υπουργέ, καμία διπλωματική ασυλία, καμία δέσμευση σε διπλωματικές σχέσεις κρατών. Οι ισραηλινές αρχές άφησαν την πρέσβη, τον πρόξενο, τους διπλωμάτες ώρες επί ωρών, ενώ ξέραμε ότι ήταν εκεί, μας το είπαν οι ίδιοι, μέσα στον ήλιο. Την ίδια στιγμή εγώ φώναζα από τα κελιά χρησιμοποιώντας και αυτή την ιδιότητα την βουλευτική ότι θέλω να δω την πρεσβεία μου. Καψώνια. Την είδαμε κάποια στιγμή.

Και βεβαίως, περνούσαμε και κάποιες δίκες. Πριν φύγουμε είχαμε εξουσιοδοτήσει δικηγόρους να μας εκπροσωπήσουν σε αυτή την περίπτωση, που ήταν βέβαια ελαφρώς αναμενόμενη. Είχαμε και μια ελπίδα ότι μπορούσε να μην συμβεί αυτό. Πήγαμε στο λιμάνι του Ασντόν και περάσαμε την πρώτη δίκη. Δεν θέλει να τα ακούσει ο κύριος Υπουργός αυτά. Γιατί, ξέρετε, όταν πιστεύεις σε ένα αφήγημα και σου καταρρέει με αποδείξεις και μαρτυρίες, είναι λίγο δύσκολη η θέση του. Θα έρθω, όμως, μετά και στα υπόλοιπα. Σε αυτή την υποτιθέμενη δίκη, λοιπόν, μας βάζανε να υπογράψουμε ένα χαρτί λέγοντας ότι μπήκαμε παράνομα στο κράτος του Ισραήλ, το οποίο προφανώς δεν υπογράψαμε. Κι όταν μου είπαν «δεν ξέρετε τον νόμο του Ισραήλ», εγώ είπα ότι ξέρω το Διεθνές Δίκαιο. Ύστερα είπαν «βοηθάτε τους τρομοκράτες», απάντησα «ο μόνος τρομοκράτης είναι το κράτος σας» κ.λπ.. Ωστόσο, οι Παλαιστίνιοι δικηγόροι ήταν εκεί και δεν τους είδαμε ποτέ. Ούτε μετά όταν πήγαμε στις φυλακές. Ήταν πάλι εκεί οι δικηγόροι οι Παλαιστίνιοι και δεν μας τους φέρανε ποτέ. Αυτή είναι η δημοκρατία της Δύσης, το δημοκρατικό κράτος, όπως λέτε.

Τι λέω και τι μοιράζομαι σήμερα; Πόσο απλά διαλύεται η έννοια των διπλωματικών σχέσεων των κρατών. Πώς απλά εξαφανίζεται και το κεκτημένο δικαίωμα της νομικής υποστήριξης. Πώς απλά εξαφανίζεται κάθε ανθρώπινο δικαίωμα και εν τέλει, η ίδια η δημοκρατία, αυτή η εύθραυστη δημοκρατία που φαίνεται ότι θέλει συνεχή επαγρύπνηση.

Συνήθως, και μόνο η επίκληση του εθνικού συμφέροντος αρκεί ως άλλοθι για την ανοχή σε εγκλήματα κατά της ανθρωπότητας. Όταν Υπουργοί της Κυβέρνησης αμφισβητούν τη δικαιοδοσία του Διεθνούς Ποινικού Δικαστηρίου, νομίζω εσείς, κύριε Γεωργιάδη, να κρίνει ότι ο Νετανιάχου είναι εγκληματίας πολέμου και να περνά ανενόχλητος από τη χώρα μας με το αεροσκάφος του. Όταν η λέξη «γενοκτονία» φαίνεται πολύ βαριά στον Πρωθυπουργό, παρόλο που υπάρχει το πόρισμα του ΟΗΕ και των διεθνών οργανισμών και της επιστήμης.

Ακούστε συνάδελφοι, μιλάμε για την υπεράσπιση του δυτικού πολιτισμού την ίδια στιγμή που καταπατούμε τις αρχές που τον γέννησαν. Αυτός είναι ο μεγάλος κίνδυνος. Η ίδια η ανθρωπότητα και εμείς η Ελλάδα, να συνηθίσουμε στην βαρβαρότητα, να μάθουμε να ζούμε με τον κυνισμό, να θεωρούμε ότι το δίκαιο του ισχυρού είναι φυσικός νόμος. Και στο σημείο αυτό, εφιστώ την προσοχή σας γιατί την ώρα που πράγματι κάποιοι συνάδελφοι κάνουν διαβήματα και προσπαθούσαν με ενέργειες ώστε να αφεθούμε ελεύθεροι, η ακροδεξιά οργίαζε. Κατάρες, ύβρεις, «καλά να πάθουν είναι ακτιβιστές», «να πάνε στον πάτο», θα τα έχετε παρακολουθήσει.

Η ακροδεξιά, εντός και εκτός της Νέας Δημοκρατίας, μολύνει τους δημοκρατικούς θεσμούς της χώρας και αμβλύνει τα αντανακλαστικά της κοινωνίας. Ο Κυβερνητικός Εκπρόσωπος θεώρησε εύλογο το ερώτημα του δημοσιογράφου της ΕΡΤ για τον καταλογισμό των εξόδων της πτήσης στους ακτιβιστές. Τη σκυτάλη, όμως, πήρε ο πιο ακραίος και πιο ειλικρινής, ο Υπουργός Μετανάστευσης. Κάναμε, λέει, κρουαζιέρα, υπερασπιζόμαστε τη Χαμάς. Οι αρνητές του ολοκαυτώματος, οι αντισημίτες διαχρονικά, σήμερα υπερασπίζονται το κράτος του Ισραήλ ό,τι και να κάνει ακόμη και το να δολοφονεί παιδιά, ενώ κατηγορεί την Αριστερά για αντισημιτισμό.

Η αποστολή, λοιπόν, αυτή -τον ενημερώνουμε- ήταν πράξη διεθνιστικής αλληλεγγύης, απέναντι σε έναν λαό υπό γενοκτονία. Δεν ήταν κρουαζιέρα. Αν το ισραηλινό Ναυτικό απήγαγε ή παρεμπόδισε πλοία σε διεθνή ύδατα, φέρει την ευθύνη και πρέπει να αποζημιώσει τα θύματα. Η Ελληνική Κυβέρνηση πρέπει: Να το καταγγείλει και να ενεργήσει νομικά και διπλωματικά και όχι να κατηγορεί τα θύματα. Να απαντήσει αν αναγνωρίζει παράνομη παρεμπόδιση, απαγωγή. Να διεκδικήσει αποζημιώσεις επιστροφής σκαφών και εξοπλισμό -έχουν κατασχεθεί περίπου σαράντα σκάφη στο Ισραήλ- και να ενεργοποιήσει την Ευρωπαϊκή Ένωση, τον ΟΗΕ, το Διεθνές Δικαστήριο και βεβαίως, να διακόψει κάθε συνεργασία με κράτος που παραβιάζει το Διεθνές Δίκαιο.

Ο Πρωθυπουργός, βεβαίως, δεν έχει μιλήσει ακόμα. Είναι άλλη μια από αυτές τις ακροβασίες, σε ρόλο ακροβάτη δηλαδή, που προσπαθεί να κρατήσει μια ισορροπία μεταξύ του απόλυτου σκοταδιού, αυταρχισμού, δημοκρατικής εκτροπής, πάντα με το κατεπείγον του εθνικού συμφέροντος, και από την άλλη μεριά, ενός σύγχρονου μεταρρυθμιστικού προφίλ, που σέβεται τα ανθρώπινα δικαιώματα, τους διεθνείς κανόνες, τη διεθνή διπλωματία και δημοκρατία.

Να είμαστε καθαροί. Κάθε φορά που τίθεται θέμα αξιών, η απάντηση είναι το εθνικό συμφέρον. Δεν πρέπει να αντιδράμε, να διαμαρτυρόμαστε, αλλά να το βουλώνουμε και να συμφωνούμε με ό,τι κάνει το Ισραήλ. Βεβαίως, μέχρι στιγμής, δεν έχω πάρει -ίσως πάρω σήμερα- μια απάντηση στο ερώτημα που θέτω εδώ και καιρό. Πώς εξυπηρετείται το εθνικό συμφέρον, όταν υποστηρίζετε αυτόν που καταλύει πλήρως το Διεθνές Δίκαιο, το οποίο συνεχώς επικαλείστε για να λύσετε τα εθνικά θέματα; Θα ήθελα μια απάντηση. Πώς αναβαθμίζεται ο γεωπολιτικός ρόλος της χώρας και βεβαίως, ποιο είναι αυτό το εθνικό συμφέρον που δικαιολογεί να δολοφονούνται άμαχοι και παιδιά; Γιατί στη Γάζα δεν γίνεται πόλεμος, γίνεται γενοκτονία. Δεν υπάρχουν δύο στρατοί, υπάρχει ένας στρατός που γενοκτονεί και λιμοκτονεί έναν λαό. Αυτός είναι ο πραγματικός κίνδυνος για την ανθρωπότητα, όχι μόνο η βία στη Γάζα, αλλά η σταδιακή υποχώρηση, απονεύρωση αξιών και θεσμών, που οικοδόμησαν τον σύγχρονο κόσμο.

Η αξία του ανθρώπου, η καθολικότητα των δικαιωμάτων, η πίστη ότι το δίκιο μπορεί να υπερισχύσει της ισχύος και ότι δεν υπάρχουν ανώτερα και κατώτερα έθνη. Αυτό μας δίδαξε ο Διαφωτισμός, κύριε Υπουργέ. Αυτές τις αξίες υπερασπιστήκαμε σε δύσκολες στιγμές της ιστορίας μας.

Εάν δεν σταθούμε σήμερα στον λαό της Παλαιστίνης, χάνουμε ένα κομμάτι του εαυτού μας, της ιστορίας μας, του πολιτισμού μας, της δημοκρατίας, της ίδιας της ανθρωπιάς μας. Γιατί ο Διαφωτισμός δεν είναι θεωρία, είναι πράξη αντίστασης απέναντι στο σκοτάδι. Και σήμερα που το σκοτάδι απλώνεται στη Γάζα, απλώνεται και πέρα από αυτή με τη συνενοχή όσων σιωπούν, όσων προτάσσουν το εθνικό συμφέρον πάνω από το πανανθρώπινο καθήκον.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία συνάδελφο και για τη συνέπεια στον χρόνο.

Κύριε Υπουργέ, έχετε τον λόγο για τρία λεπτά, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κυρία συνάδελφε, θα σας απαντήσω σε όσα και ονομαστικά με ρωτήσατε με σεβασμό, διότι σας εκτιμώ.

Πρώτα από όλα, ως προς το κόμμα και την ομιλία σας. Ο κυριότερος λόγος που το κόμμα σας έχει τα ποσοστά που έχει στις δημοσκοπήσεις, είναι γιατί δεν ασχολείσθε καθόλου με τα πραγματικά προβλήματα του ελληνικού λαού. Μιλήσατε δεκατρία λεπτά. Σήμερα κάνουμε αποδοχή μίας δωρεάς για να φτιάξουμε σε είκοσι μέρες ένα τεράστιο έργο για το ΕΣΥ, ένα Μεταμοσχευτικό Κέντρο που θα σώζει ζωές.

Δεν είχε η Κοινοβουλευτική Εκπρόσωπος της Νέας Αριστεράς, κύριε Πρόεδρε, να πει μία λέξη για τους ασθενείς, που θα σώζονται από είκοσι μέρες από τώρα και σήμερα, γι’ αυτό ψηφίζουμε εδώ.

Όταν, αγαπητή κυρία Πέρκα, μιλάτε μόνο για τους Παλαιστίνιους ή όποιους άλλους θέλετε να μιλάτε, αλλά καθόλου για τον ελληνικό λαό μην εκπλήσσεστε μετά που σας έχουν στο 1%.

Δεύτερον, επειδή εμένα δεν μου αρέσουν πολύ τα μισόλογα, είναι απολύτως προφανές ότι κάνατε λάθος που ήσασταν σε αυτό το πλοίο και κάνατε λάθος που πήγατε.

Πρώτα από όλα, κάνατε λάθος ως Ελληνίδα Βουλευτής, γιατί, ναι, η στρατηγική μας σχέση με το Ισραήλ είναι τεράστιο εθνικό συμφέρον. Πού είναι αυτή η στρατηγική σχέση που ρωτήσατε; Είναι στην Κύπρο και στα εξελιγμένα όπλα που έχουν δώσει στην Κύπρο, που η μισή Τουρκία τώρα προσπαθεί να βρει πώς θα αντιμετωπίσει τον εξοπλισμό που έδωσαν οι Εβραίοι φίλοι μας στην Κυπριακή Δημοκρατία για να αντιμετωπίσει την τουρκική απειλή; Είναι στις κοινές ασκήσεις με τις ελληνικές Ένοπλες Δυνάμεις, με τα F-15; Είναι στο αμερικανικό Κογκρέσο, που μπλοκάρουν τα F-15 στην Τουρκία, που μπορεί να απειλήσουνε την Ελλάδα με βομβαρδισμό, επειδή δεν τους πιάνουν τα ραντάρ…

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε).

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …Είναι στα διεθνή fora με κατεύθυνση την οικονομική κατοχή…

**ΠΡΟΕΔΡΕΥΩΝ (Γεώργιος Γεωργαντάς):** Θα ακουστείτε μετά κύριε Καζαμία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …Είναι στους πολλούς Εβραίους τουρίστες που έρχονται κάθε χρόνο στην Ελλάδα και ξοδεύουν τα λεφτά τους; Στους Εβραίους επενδυτές που κάνουν μεγάλες επενδύσεις στην Ελλάδα, σε συνεργασία με τα πανεπιστήμιά μας και με τα ερευνητικά μας κέντρα; Ναι, το Ισραήλ είναι μεγάλος φίλος της Ελλάδας. Και αν ένας Έλληνας Βουλευτής ο οποίος ξοδεύει όλη του την ενέργεια για το πώς θα βλάψει αυτή τη σχέση, την οποία «ειρήσθω εν παρόδω», όταν ήσασταν κυβέρνηση εσείς με τον ΣΥΡΙΖΑ, την είχατε ακολουθήσει και τιμήσει, γιατί την είχατε καταλάβει τότε. Ναι, αντιστρατεύετε τα μακροπρόθεσμα εθνικά συμφέροντα της Ελλάδας, του Ελληνικού Κοινοβουλίου το οποίο εκπροσωπείτε.

Άρα, απαντώ στο ερώτημά σας. Δεν το κάνατε λάθος αυτό το πλοίο επί της ουσίας. Γιατί κλαίγεστε και λέτε ότι σας απήγαγε το Ισραήλ. Κανένας δεν σας απήγαγε. Είχατε προειδοποιηθεί από ένα κυρίαρχο κράτος ότι αυτή είναι εμπόλεμη ζώνη. Με τη θέλησή σας πήγατε σε ένα καράβι για να κάνετε σόου, για κανέναν άλλο λόγο. Γιατί μη μου πείτε ότι πιστεύατε στα σοβαρά, ότι πενήντα κονσέρβες και τα οκτώ πακέτα μακαρόνια που είχατε πάνω στο σκάφος, θα έσωζαν τον λαό της Γάζας από τον λιμό; Για τις σέλφι πήγατε, για τα βιντεάκια στο ΤικΤοκ πήγατε, για τα διεθνή μίντια πήγατε. Όπως κάνει πάντα η Αριστερά. Όλα για το σόου και το θεαθήναι! Καμία ουσία δεν είχε αυτή σας η πράξη. Η σύγκριση, με αυτά που έκαναν τα κράτη και τη διανομή ανθρωπιστικής βοήθειας με την άδεια του Ισραήλ στη Γάζα πριν από μερικούς μήνες, είναι ατυχής. Τα κράτη δεν έδωσαν, κυρία Πέρκα, εκατό, ογδόντα πακέτα μακαρόνια και τριάντα κονσέρβες. Δώσανε χιλιάδες τόνους τρόφιμα. Άρα, λοιπόν, ναι, κατελήφθη αυτό το καράβι και για λόγους ουσίας. Δεν είχε να προσφέρει τίποτα αυτό το καράβι πλην του επικοινωνιακού θορύβου για την Αριστερά. Επαναλαμβάνω, όμως, με τη θέλησή σας ως ενήλικας άνθρωπος αποφασίσατε να μπείτε σε ένα καράβι για το οποίο έχετε προειδοποιηθεί από το Ισραήλ ότι αν φτάσετε στα χωρικά του ύδατα θα συλληφθείτε. Άρα, για ποια απαγωγή μιλάτε; Συλληφθήκατε σε μία περιοχή ναυτικού αποκλεισμού του Ισραήλ και προφανώς για να είστε εδώ μαζί μας σήμερα δεν υπήρξε καμία απαγωγή.

Γιατί αν σας είχαν απαγάγει, κυρία συνάδελφε, τώρα δεν θα μιλάγατε ωραία και χαρούμενα στη Βουλή. Ξέρετε αντίθετα ποιοι έχουν απαχθεί; Έχουν απαχθεί οι Εβραίοι που ήταν στα σπίτια τους στις 7 Οκτωβρίου του 2023 πριν από δύο χρόνια και είναι ακόμα όμηροι στη Γάζα και τους βάζουν να σκάβουν τον τάφο τους και που αν πετύχει -και που το εύχομαι πραγματικά- η συμφωνία του Προέδρου Τραμπ, θα μπορούν να απελευθερωθούν. Πραγματικοί απαχθέντες, κυρία Πέρκα, είναι αυτοί οι Εβραίοι που είναι δύο χρόνια στα λαγούμια της Γάζας. Δεν είστε εσείς, που ήρθατε εδώ με τα ωραία σας ρούχα, να μιλήσετε ωραία στη Βουλή, ελεύθερη. Γιατί το κράτος του Ισραήλ, σεβόμενο τα δικαιώματά σας, σας απήλασε πίσω την καθεμία και τον καθένα σας στη χώρα από την οποία ήρθατε.

Έρχομαι και στο τελευταίο, για να μην μας το παίζετε και ήρωες.

**ΠΡΟΕΔΡΕΥΩΝ (Γεώργιος Γεωργαντάς):** Και γρήγορα, παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κανέναν ηρωισμό δεν είχε η πράξη. Μια γελοιότητα ήταν της Αριστεράς, της παγκόσμιας Αριστεράς, δεν ξεχωρίζει, είστε διεθνιστές ούτως ή άλλως. Παρόμοιοι υπάρχουν σε κάθε χώρα.

**ΑΛΕΞΑΝΔΡΟΣ ΚΑΖΑΜΙΑΣ:** Γελοίος είσαι εσύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Και ένα τελευταίο.

Ως προς το κόστος επαναπατρισμού, θέλω να είμαι πολύ ειλικρινής. Εγώ με μεγάλη δυσκολία υπερασπίζομαι την απόφαση της Κυβερνήσεως να σας πληρώσει τα έξοδα. Κατά τη γνώμη θα έπρεπε να τα χρεωθείτε ο καθένας σας στον ατομικό σας λογαριασμό στην εφορία. Γιατί πήγατε εις γνώσιν σας εκεί, ξέρατε ότι θα συλληφθείτε και έπρεπε να έχετε προβλέψει για τα έξοδα της επιστροφής σας και όχι να τα φορτώσετε στον Έλληνα φορολογούμενο. Δεν έχει καμία δουλειά ο Έλληνας φορολογούμενος να πληρώνει εσάς να κάνετε την πλάκα σας.

Άρα, λοιπόν, όχι μόνο δεν έχω να καταδικάσω την πράξη του Ισραήλ, έχω να καταδικάσω εσάς που πήγατε πάνω στο καράβι, για να βάλετε τη χώρα σε περιπέτεια.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Θα δώσω τον λόγο στην κ. Πέρκα, η οποία είναι αναφερόμενο πρόσωπο από τον Υπουργό. Θα δώσει την απάντησή της. Δεν θα δώσω τον λόγο στον κύριο Υπουργό. Θα έχετε τη δυνατότητα μετά. Θα μιλήσετε όλοι οι κοινοβουλευτικοί. Δεν μπορούμε να κάνουμε έναν κύκλο κάθε φορά. Πρέπει να προχωρήσουμε.

Η κ. Πέρκα έχει τον λόγο για τρία μόνο λεπτά, κανένας άλλος παρακαλώ και θα προχωρήσουμε στην κ. Κουρουπάκη. Στη συνέχεια θα έχετε τη δυνατότητα όλοι, αλλά δεν μπορώ να κάνω έναν γύρο κάθε φορά που γίνεται μια τοποθέτηση. Επειδή αφορά την κ. Πέρκα, θα δώσω τον λόγο μόνο στην κ. Πέρκα.

Έχετε τον λόγο, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Αγαπητέ συνάδελφε, κύριε Υπουργέ, δεν περίμενα πραγματικά να καταλάβετε ακριβώς αυτά που διάβαζα περί Διαφωτισμού, Διεθνούς Δικαίου και «τρίχες κατσαρές» κατά τη γνώμη σας. Δεν είχα την ελπίδα. Είχα, όμως, μια μικρή ελπίδα ότι λίγο θα κάνετε πίσω σε αυτά τα ακραία, τον ακραίο ακροδεξιό λόγο, ο οποίος διακυβεύει -ποιο εθνικό συμφέρον- τα πάντα. Ξέρετε τι θα πει σε μια διεθνή κοινότητα να υπερισχύσει το δίκαιο του ισχυρού; Τι σημαίνει για τη χώρα μας αυτό; Πώς θα λύσετε το κυπριακό, όταν θα πάει ο Τραμπ με την Τουρκία να συνομιλήσει και θα μας φέρει την πρόταση; Πώς θα λυθούν αυτά τα θέματα;

Εν πάση περιπτώσει, όπως και να το κάνουμε, η ανθρωπότητα μετά τον Β΄ Παγκόσμιο Πόλεμο ειδικά έχει προχωρήσει. Έχει κανόνες, έχει δίκαιο, έχει αξιακό σύστημα το οποίο ό,τι και να πείτε και να φωνάξετε η Αριστερά θα το υπηρετεί πάντα. Αλλά θα σας πω ότι είμαι σίγουρη ότι δεν είναι μόνο της Αριστεράς. Υπάρχουν άνθρωποι σε όλες τις πτέρυγες της Βουλής που δεν μπορούν να τολμήσουν να πουν «έχουμε εθνικό συμφέρον», όπως αντιλαμβάνονται, «ας δολοφονούνται παιδιά»-, ότι αυτό το κράτος είναι το προπύργιο της δημοκρατίας.

Ξέρετε τι έλεγε ο Αραφάτ πριν μερικά χρόνια στους αραβικούς λαούς; Τους έλεγε ότι αν δεχτείτε την κατοχή της Κύπρου, θα πρέπει να δεχτείτε και την κατοχή της Παλαιστίνης. Για να το πάμε ανάποδα. Εάν δεχτούμε ότι είναι φυσικό να είναι ένα κράτος υπό κατοχή, πώς θα δικαιολογήσουμε και θα υπερασπιστούμε την Κύπρο;

**ΑΛΕΞΑΝΔΡΟΣ ΚΑΖΑΜΙΑΣ:** Ακριβώς.

**ΘΕΟΠΙΣΤΗ (ΠΕΤΗ) ΠΕΡΚΑ:** Άλλο η ακροδεξιά, με την χούντα; Ξυπνήσαμε ένα πρωί και χάθηκε η μισή Κύπρος. Μα τα ίδια είναι. Πραγματικά, όμως, δεν περίμενα τόσο ακραία πράγματα.

Κύριε Γεωργιάδη, προφανώς δεν είμαστε ήρωες -το έχουμε πει με χίλιους τόνους- μπροστά σε αυτό που συμβαίνει. Εγώ θεωρώ ότι έκανα το πολιτικό και ηθικό μου καθήκον, ύψιστο καθήκον. Η ιστορία γράφεται και η ιστορία θα είναι αμείλικτη με όσους δεν μίλησαν σε αυτό το έγκλημα. Τόσο έγκλημα έχει να γίνει από τον Β΄ Παγκόσμιο Πόλεμο, τέτοια εξόντωση λαού.

Είστε σήμερα εδώ και μου μιλάτε για τα όπλα του Αραφάτ; Αλήθεια λέτε; Από τι κινδυνεύουν οι λαοί και οι κοινωνίες, όταν χαθεί όλη αυτή η συνοχή, όλο το αξιακό σύστημα, όταν άνθρωποι σαν και εσάς θα μας κατηγορούν ότι κάνουμε κρουαζιέρα; Όχι, το πιστεύω και θα ξαναπάω στη Γάζα. Αυτός ο αγώνας αξίζει και είμαι συγκινημένη από τους λαούς όλου του κόσμου που το πήραν πάνω τους. Γιατί αν περίμεναν από τις κυβερνήσεις, δεν θα τελείωνε ποτέ. Γιατί ακόμα και αυτή η παρέμβαση που γίνεται τώρα, είδαμε όλοι τον Νετανιάχου να μιλάει στη Συνέλευση του ΟΗΕ και να αποχωρούν όλες οι αντιπροσωπείες. Είδαμε το ένα μετά το άλλο τα ευρωπαϊκά κράτη να πιέζονται. Και θα πιεστείτε και εσείς, γιατί είμαστε στη λάθος πλευρά της ιστορίας, αλλά δεν θα γίνει αυτό στο όνομά μας. Θα δείτε πώς θα φουντώνει αυτό το κίνημα, γιατί είναι για το δίκαιο, γιατί αυτά έχουν γραφτεί στην ιστορία. Η Δεξιά έχει άλλη πλευρά, ειδικά η ακροδεξιά, γιατί εσάς σας τοποθετώ ευθέως στην ακροδεξιά.

Μπήκα στο πλοίο, λοιπόν -δεν σας ρώτησα, με συγχωρείτε πολύ- και είναι κάτι για το οποίο είμαι υπερήφανη. Όχι ότι συνέβαλα. Η ανθρωπιστική βοήθεια ήταν συμβολική, όπως και αυτό που έκανε η Ελληνική Κυβέρνηση και οι κυβερνήσεις. Δεν μπορείς να ζήσεις έναν ολόκληρο λαό με κάποια βοήθεια. Το μήνυμα, όμως, της αλληλεγγύης, της ελπίδας στον παλαιστινιακό λαό ότι είμαστε εδώ, αλλά και το μήνυμα προς όλους τους λαούς του κόσμου ότι τολμάμε, πάμε, τα μάτια σας στη Γάζα, έπιασε τόπο και θα δείτε και τη συνέχεια.

Έτσι γράφεται η ιστορία, όχι με τις ελίτ, όχι με τις συμφωνίες κάτω από το τραπέζι, όχι με τους εγκληματίες πολέμου και όχι με την αμφισβήτηση των διεθνών θεσμών.

Εσείς αμφισβητείτε το Διεθνές Ποινικό Δικαστήριο. Πώς μπορούμε να συνομιλήσουμε; Πώς να βρούμε την άκρη; Εγώ θα λέω ότι πιστεύω στο Διεθνές Δικαστήριο, που λέει «είναι εγκληματίας πολέμου», εσείς θα λέτε «λέει βλακείες το Διεθνές Δικαστήριο». Άρα, ποιος τα λέει σωστά; Εσείς.

Τέλος πάντων, δεν θέλω να καταχραστώ τον χρόνο. Είναι κρίμα. Εγώ πιστεύω ότι πραγματικά από όλες τις πτέρυγες της Βουλής συνάδελφοι και βοήθησαν και καταλαβαίνουν αυτά που λέω, όσο και από όποια πλευρά ο καθένας. Αυτός ο ακραίος λόγος του κ. Γεωργιάδη, τον έχουμε συνηθίσει, θα τον υφιστάμεθα πού και πού, αλλά εμείς θα κάνουμε αυτό που έχουμε ευθύνη, που είναι χρέος μας στην ανθρωπότητα.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Η κοινοβουλευτική τάξη υποχρεώνει να δώσω για ένα λεπτό τον λόγο στον κύριο Υπουργό. Όλοι οι άλλοι Κοινοβουλευτικοί θα έχετε την ευκαιρία της δικής σας αντιπαράθεσης σε λίγο, γιατί πρέπει να προχωρήσουμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο, με βάση τον Κανονισμό, για μια τρίλεπτη παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Πρέπει οι Κοινοβουλευτικοί Εκπρόσωποι να πάνε σε άλλες υποχρεώσεις τους. Ο κ. Καζαμίας πρέπει να ανέβει στην εξεταστική. Θα σας δώσω την ευκαιρία, κύριε Γιαννούλη, αμέσως μετά.

Τον λόγο έχει ο κύριος Υπουργός για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μάλλον με παρεξηγήσατε. Να πάτε όσες φορές θέλετε, όπου θέλετε. Απλώς αν αυτό χρεώνει τον Έλληνα φορολογούμενο, παρακαλώ πολύ τις ευθύνες σας μόνοι σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ξέχασα να πω για τα δάνεια της Νέας Δημοκρατίας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, όμως, ακουστήκατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεύτερον, να ξαναπάτε στη Γάζα. Αν όλα πάνε καλά, θα ξαναπάμε όλοι στη Γάζα, γιατί χάρις στο σχέδιο του Προέδρου Τράμπ και του Πρωθυπουργού Νετανιάχου σε λίγο θα έχει απελευθερωθεί από την τρομοκρατική οργάνωση Χαμάς και θα μπορεί και ο παλαιστινιακός λαός να ζει επιτέλους μια καλύτερη ζωή.

Και κάτι τελευταίο. Κάνατε δεκατρία λεπτά ομιλία για τη Γάζα -και τονίζω το «δήθεν»-, γιατί το μόνο που σας ενδιέφερε ήταν το σόου. Και δεν είχατε ένα λεπτό να πείτε για τη σημερινή παγκόσμια είδηση ότι έγινε δεκτό το σχέδιο του Προέδρου Τραμπ, ξεκινάει η επιστροφή των ομήρων των Εβραίων από τη Χαμάς και σταματάει ο πόλεμος.

**ΑΛΕΞΑΝΔΡΟΣ ΚΑΖΑΜΙΑΣ:** Και χιλιάδες Παλαιστίνιοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν είχατε για αυτό να πείτε. Είχατε μόνο να μας περιγράψετε τις αναμνήσεις από την κρουαζιέρα σας στη Μεσόγειο.

Ευχαριστώ πολύ.

**ΚΥΡΙΑΚΗ ΜΑΛΑΜΑ:** Ντροπή σας! Ντροπή σας!

**ΘΕΟΠΙΣΤΗ (ΠΕΤΗ) ΠΕΡΚΑ:** Ντροπή!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η Κοινοβουλευτική Εκπρόσωπος της Νίκης, η κ. Κουρουπάκη.

Κυρία Κουρουπάκη, έχετε τον λόγο.

**ΚΥΡΙΑΚΗ ΜΑΛΑΜΑ:** Γελάει!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν ξέρω να σας ρωτήσω αν θα γελάσω τώρα.

**ΠΡΟΕΔΡΕΥΩΝ (Γεώργιος Γεωργαντάς):** Ο καθένας δικαιούται να εκφράζεται όπως θέλει εδώ κατά την ομιλία του μόνο. Παρακαλώ.

Έχετε τον λόγο, κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα ξεκινήσω τη σημερινή μου τοποθέτηση όχι με νομικά άρθρα, αλλά με ένα γεγονός που συγκλονίζει ολόκληρη την ελληνική κοινωνία, την υπόθεση του Πάνου Ρούτσι.

Τις τελευταίες ημέρες όλοι παρακολουθούμε τον αγώνα ενός πατέρα που αναγκάστηκε να δώσει μάχη για το αυτονόητο. Μια υπόθεση που δεν είναι απλώς οικογενειακή τραγωδία, αλλά κραυγή για θεσμική διαφάνεια, δικαιοσύνη και εμπιστοσύνη στους θεσμούς. Μετά από αυτήν την επίμονη και επίπονη πορεία, η Εισαγγελία Πρωτοδικών Λάρισας τού χορήγησε άδεια εκταφής, προκειμένου να διενεργηθούν όχι μόνο εξετάσεις DNA, αλλά και τοξικολογικές εξετάσεις για τη διερεύνηση των αιτιών θανάτου του παιδιού του. Ήταν μια δικαστική απόφαση που ήρθε όχι ως χάρη, αλλά ως κατοχύρωση ενός συνταγματικού δικαιώματος, του δικαιώματος κάθε πολίτη στην αλήθεια, στη δικαιοσύνη και στην ανθρώπινη αξιοπρέπεια.

Η υπόθεση αυτή δεν είναι αποκομμένη από την σημερινή συζήτηση. Είναι ένα ζωντανό παράδειγμα του τι σημαίνει να χρειάζεται ένας πολίτης να παλέψει για κάτι που το κράτος θα έπρεπε να του παρέχει αυτονόητα. Δείχνει τι συμβαίνει όταν οι θεσμοί καθυστερούν, όταν οι διαδικασίες μπλέκονται, όταν η πολιτεία απουσιάζει. Εντός του θετικού πλαισίου που δημιουργείται από το νομοσχέδιο, κρίνεται αναγκαίο να διερευνήσουμε με προσοχή μια ουσιώδη παρατήρηση στην αιτιολογική έκθεση του παρόντος νομοσχεδίου, σύμφωνα με την οποία απαλείφεται η πρόβλεψη περί έκδοσης άδειας λειτουργίας από τον Υπουργό Υγείας, καθώς αυτή υπερακοντίζει τον συστατικό νόμο του Ωνασείου Νοσοκομείου και εμπλέκει τον Υπουργό Υγείας σε αδειοδοτημένες διαδικασίες που υπερβαίνουν τις αρμοδιότητές του. Η αιτιολογία υποστηρίζει ότι η διαδικασία αυτή υπερβαίνει τις αρμοδιότητες του Υπουργού και καθυστερεί την ολοκλήρωση της νέας πτέρυγας.

Ωστόσο, η συγκεκριμένη απαλοιφή εγείρει σοβαρά ζητήματα συνταγματικότητας και νομιμότητας. Και τούτο, διότι η χορήγηση άδειας λειτουργίας υγειονομικής μονάδας, ακόμη και όταν πρόκειται για κοινωφελές ίδρυμα ιδιωτικού δικαίου, αποτελεί πυρήνα της κανονιστικής και εποπτικής αρμοδιότητας του κράτους στον τομέα της δημόσιας υγείας, όπως αυτή κατοχυρώνεται στο άρθρο 21 παράγραφος 3 του Συντάγματος, που επιβάλλει στο κράτος την υποχρέωση να μεριμνά για την προστασία της υγείας των πολιτών.

Η απαλοιφή αυτής της αρμοδιότητας από τον Υπουργό Υγείας δεν μπορεί να δικαιολογηθεί με το επιχείρημα ότι η αδειοδοτική διαδικασία υπερακοντίζει τον συστατικό νόμο του ιδρύματος. Αντιθέτως, η νομοθετική παρέμβαση που καταργεί τον έλεγχο νομιμότητας του κράτους, θα μπορούσε να θεωρηθεί αντίθετη προς την αρχή της νομιμότητας της διοίκησης και ενδεχομένως προσβλητέα ως αντισυνταγματική.

Η ύπαρξη άδειας λειτουργίας εκδιδόμενης από τον Υπουργό Υγείας ή από άλλη αρμόδια κρατική αρχή, αποτελεί προϋπόθεση για την εξασφάλιση ότι η υγειονομική δομή πληροί τους όρους ασφάλειας στελέχωσης υποδομών και ιατρικού εξοπλισμού που προβλέπει η κείμενη νομοθεσία. Επομένως, η πλήρης απαλλαγή του Υπουργείου από τη διαδικασία αυτή, χωρίς ρητή πρόβλεψη ελέγχου από ισοδύναμο θεσμικό όργανο, δημιουργεί θεσμικό κενό εποπτείας, το οποίο μπορεί να θίγει όχι μόνο την αρχή του κράτους δικαίου, αλλά και το δημόσιο συμφέρον που επικαλείται η αιτιολογική έκθεση.

Συνεπώς, η συγκεκριμένη απαλοιφή δεν φαίνεται να στηρίζεται νομικά με επάρκεια και θα ήταν σκόπιμο να επανεξεταστεί, ώστε να διασφαλιστεί ότι η εποπτεία του Υπουργείου Υγείας, έστω και σε περιορισμένο ή συμβολικό βαθμό παραμένει άκαιρη και σύμφωνη με τις συνταγματικές επιταγές περί προστασίας της δημόσιας υγείας.

Η προστασία της υγείας των πολιτών δεν είναι ούτε ζήτημα διακριτικής ευχέρειας ούτε αποτέλεσμα συμβατικής ρύθμισης. Είναι συνταγματική υποχρέωση του κράτους, που δεν μπορεί να αναστέλλεται ή να υποκαθίσταται, έστω και στο όνομα της ταχύτητας ή της ικανοποίησης στη βούληση του δωρητή. Γι’ αυτό και η Βουλή οφείλει με σεβασμό προς την δωρεά να διασφαλίσει τη νομιμότητα και τη διαφάνεια, προβλέποντας ότι η εποπτεία του Υπουργείου Υγείας παραμένει ακέραια προς όφελος του δημόσιου συμφέροντος και της εμπιστοσύνης των πολιτών προς τους θεσμούς.

Θα ήταν, λοιπόν, σκόπιμο το νομοσχέδιο να συμπληρωθεί με ρητή διάταξη που να διευκρινίζει ότι η απαλλαγή αφορά μόνο τη διοικητική διαδικασία έκδοσης άδειας στο πλαίσιο της συγκεκριμένης σύμβασης, χωρίς να θίγονται οι ρυθμιστικές και εποπτικές αρμοδιότητες του Υπουργείου Υγείας.

Η Κυβέρνηση προσπαθεί να εμφανίσει αυτή την τροποποίηση ως πράξη διευκόλυνσης και ευελιξίας. Όμως, στην πραγματικότητα αποδυναμώνει τον ίδιο τον ρυθμιστικό ρόλο του Υπουργείου Υγείας από θεματοφύλακα της δημόσιας υγείας, σε θεατή της. Η ίδια η επικαιρότητα μας διδάσκει πως όταν οι θεσμοί αδρανούν, η κοινωνία χάνει την εμπιστοσύνη της. Όταν οι αρμοδιότητες μεταφέρονται ή απαλείφονται, το αποτέλεσμα είναι ένα κράτος αδύναμο, άφωνο και αδρανές. Και αυτό είναι πολιτική επιλογή. Μία επιλογή που οδηγεί σε κράτος θεατή και σε πολίτες χωρίς εγγυήσεις.

Σε μία εποχή ψηφιακής παρακολούθησης των πάντων από το Predator και τις νόμιμες ή λιγότερο νόμιμες επισυνδέσεις της Κυβέρνησης, την προσεχή ένταξη του προσωπικού αριθμού και της ψηφιακής ταυτότητας για μεγαλύτερο έλεγχο των πολιτών, η πρόβλεψη για μη έκδοση άδειας από το αρμόδιο Υπουργείο εγείρει σοβαρά ερωτηματικά. Υπαναχωρεί το κράτος σε απαιτήσεις ιδιωτικών συμφερόντων και δεν προβαίνει ούτε στον απαιτούμενο έλεγχο αδειοδότησης;

Ανεξέλεγκτοι μέχρι τώρα ήταν οι υπεύθυνοι της τραγωδίας των Τεμπών και της υπόθεσης του ΟΠΕΚΕΠΕ. Ας μην είναι και τα νοσοκομειακά ιδρύματα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε, και για την οικονομία στον χρόνο.

Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας για την ομιλία του.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Να καλωσορίσω και εγώ με τη σειρά μου τα παιδιά και ευχαριστώ τον κ Γιαννούλη που μου παραχώρησε τη θέση του, γιατί έχω πράγματι εργασία στην Εξεταστική Επιτροπή για το σκάνδαλο του ΟΠΕΚΕΠΕ.

**ΧΡΗΣΤΟΣ ΓΙΑΝΝΟΥΛΗΣ:** Το σκάνδαλο που δεν αναγνωρίζει η Κυβέρνηση και ο Υπουργός Υγείας.

**ΑΛΕΞΑΝΔΡΟΣ ΚΑΖΑΜΙΑΣ:** Ακριβώς. Το σκάνδαλο που δεν αναγνωρίζει ο κ. Γεωργιάδης. Και θα μιλήσω και γι’ αυτό σε λίγο.

Θα ήθελα να ξεκινήσω με τα απαράδεκτα που ακούσαμε από τον κ. Γεωργιάδη, ο οποίος φαίνεται ότι είτε δεν γνωρίζει τι γίνεται στη Μέση Ανατολή, είτε παριστάνει ότι δεν γνωρίζει τι γίνεται στη Μέση Ανατολή και λέει, λέει, λέει, λέει… με τον γνωστό ακροδεξιό και χυδαίο λόγο του, με την ελπίδα ότι κάποιοι που δεν είναι επαρκώς ενημερωμένοι θα νομίζουν ότι αρθρώνει και επιχειρήματα.

Κύριε Γεωργιάδη, προσβάλατε πριν με πραγματικά απαράδεκτο τρόπο την κ. Πέρκα για το ότι κάνει δήθεν τον ήρωα και ότι δεν ήταν όμηρος, γιατί έχει γυρίσει με τα ρούχα της. Είπατε ότι όμηροι είναι μόνο οι Ισραηλινοί όμηροι που απήγαγε η Χαμάς. Αναφερθήκατε και στο σχέδιο Τραμπ. Και να μιλήσουμε για το σχέδιο Τραμπ, που είπατε ότι δεν μιλάμε.

Να σας πω για το σχέδιο Τραμπ. Το ξέρετε, κύριε Γεωργιάδη, ότι το σχέδιο Τραμπ περιλαμβάνει την επιστροφή δύο χιλιάδων Παλαιστινίων ομήρων, τους οποίους κρατά η ισραηλινή κυβέρνηση; Αυτοί δεν είναι όμηροι; Όμηροι δεν είναι μόνο αυτοί που απήγαγε η Χαμάς. Και το γεγονός ότι και αυτοί και οι άλλοι θα επιστρέψουν με τα ρούχα τους δεν τους κάνει λιγότερο ομήρους. Η ομηρία είναι μια παράνομη συνθήκη, στην οποία το κράτος του Ισραήλ υπέβαλε τους ακτιβιστές που πήγαιναν να δώσουν ανθρωπιστική βοήθεια. Και βεβαίως, κύριε Γεωργιάδη, εσείς υποτίθεται ότι έχετε κάποια όρια στην αντίληψή σας και δεν μπορείτε να καταλάβετε αυτό που όλος ο κόσμος και ο ΟΗΕ αποκαλεί γενοκτονία. Μιλάτε για ανθρωπιστική κρίση. Έχουμε εδώ έναν στολίσκο που πάει να δώσει αυτήν την ανθρωπιστική βοήθεια. Πάει να κάνει κάτι, το οποίο κάνετε πως δεν βλέπετε γιατί είστε εξ επαγγέλματος άσχετος όταν τα γεγονότα πάνε κόντρα σε αυτά που θέλετε να πείτε, κάνει μια συμβολική κίνηση. Και η συμβολική κίνηση είναι να σπάσει ο αποκλεισμός της Γάζας από το Ισραήλ, που είναι παράνομος και κατά του Διεθνούς Δικαίου. Εσείς, που θεωρείτε ότι υπάρχει ανθρωπιστική κρίση, γιατί δεν υποστηρίζετε έναν ειρηνικό στολίσκο, ο όποιος πάει να σπάσει τον αποκλεισμό και να επιτρέψει στην ανθρωπιστική βοήθεια να επιστρέψει στους Παλαιστίνιους, που δεν μπορούν να τη δεχτούν, αυτήν την ανθρωπιστική βοήθεια, για έξι μήνες; Αλλά εκεί κάνετε πως δεν καταλαβαίνετε. Εξ επαγγέλματος άσχετος.

Και, βεβαίως, υπάρχουν και τα θέματα για την κατοχή. Το Ισραήλ είναι μία δύναμη κατοχής. Αυτό πότε θα το πείτε; Δεν ξεκίνησε το παλαιστινιακό στις 7 Οκτωβρίου του 2023. Δεν είναι οι όμηροι το μόνο θέμα που αφορά το παλαιστινιακό. Υπάρχει κατοχή. Υπάρχουν όμηροι για δεκαετίες στις ισραηλινές φυλακές, χωρίς δίκη. Γι’ αυτούς ποτέ δεν λένε τίποτα. Σας απασχολεί μόνο αυτό.

Τέλος, θα πω ότι οι επενδύσεις, στις οποίες αναφερθήκατε σε σχέση με το Ισραήλ, και οι τουρίστες δεν θα μας λύνουν τα εθνικά μας θέματα, κύριε Γεωργιάδη. Ούτε ο τουρισμός από το Ισραήλ θα μας λύσει το Κυπριακό, ούτε οι επενδύσεις των 300 εκατομμυρίων από το Ισραήλ θα μας λύσουν το Κυπριακό. Αυτό που κάνουν, όμως, είναι ότι υπονομεύουν τα επιχειρήματα της Ελλάδας, τα οποία βασίζονται στο Διεθνές Δίκαιο όσον αφορά το Κυπριακό. Όταν ταυτίζεστε με κυβερνήσεις οι οποίες κατάφωρα παραβιάζουν το Διεθνές Δίκαιο, χάνετε κάθε δικαίωμα να διεκδικείτε την εφαρμογή του Διεθνούς Δικαίου στην Κύπρο και στο Αιγαίο. Και κάνετε πως δεν το ακούτε αυτό το επιχείρημα και δεν σας συμφέρει. Μόνο τα φράγκα σας ενδιαφέρουν, οι Ισραηλινοί τουρίστες και οι επενδύσεις.

Αυτό δεν είναι, ούτε εθνική πολιτική ούτε εξυπηρέτηση του εθνικού συμφέροντος. Αυτό ξέρετε τι είναι; Είναι εξάρτηση στα οικονομικά συμφέροντα, στα οποία είστε πρωταθλητές. Αυτή είναι η πολιτική σας στο παλαιστινιακό, εξάρτηση από τα οικονομικά συμφέροντα του Ισραήλ.

Παραμυθιάζετε τον ελληνικό λαό με ανοησίες και αμπελοφιλοσοφίες -είστε πρώτος σε αυτό- ότι το εβραϊκό λόμπι θα σταματήσει την αγορά αμερικανικών μαχητικών αεροπλάνων από τις Ηνωμένες Πολιτείες.

Πήρατε χαμπάρι, κύριε Γεωργιάδη, ότι ο Ερντογάν συναντήθηκε με τον Πρόεδρο Τραμπ, που τον θαυμάζετε, και ο Πρόεδρος Τραμπ είπε ότι θα πάρει όλα τα πράγματα που θέλει, και τα F-16, τα αναβαθμισμένα, και τα F-35;

Αν θυμάστε καλά, ο κ. Μητσοτάκης είχε πάει στο Αμερικανικό Κογκρέσο και ζητούσε και παρακαλούσε τις Ηνωμένες Πολιτείες να μη δώσουν αυτά τα οπλικά συστήματα στην Τουρκία. Και τώρα τι έκανε το εβραϊκό σας λόμπι; Τίποτα. Και θα τα πάρει. Και θα φταίτε εσείς, γιατί δεν έχετε μια πολιτική που μπορεί να σταματήσει τις Ηνωμένες Πολιτείες και τους συμμάχους μας από το να εξοπλίζουν την Τουρκία με όπλα τα οποία αύριο μπορεί να στραφούν ενάντιά μας. Δεν έχετε καμία συναίσθηση του τι είναι εθνική πολιτική. Μόνο τα φράγκα σας ενδιαφέρουν. Αυτή είναι η αντίληψή σας για το εθνικό συμφέρον και εμείς την απορρίπτουμε μετά βδελυγμίας.

(Χειροκροτήματα)

Κύριε Πρόεδρε, έρχομαι σε κάποια θέματα που ήθελα να θέσω σε σχέση με την υπόθεση του ΟΠΕΚΕΠΕ, άλλο ένα σκάνδαλο, για το οποίο δυστυχώς πρέπει να παραδεχτούμε, κύριε Γεωργιάδη, ότι και εσείς δεν λέτε πολλά. Γιατί είναι εμπλεκόμενη η Κυβέρνησή σας, οι Υπουργοί σας κ.λπ., σε αυτό το σκάνδαλο, σύμφωνα με τα λεγόμενα της Ευρωπαϊκής Εισαγγελίας βεβαίως, όχι της Πλεύσης Ελευθερίας.

Στο θέμα του ΟΠΕΚΕΠΕ είχαμε εξελίξεις σημαντικές τις τελευταίες μέρες, μία εκ των οποίων είναι η στάση αρχών -έτσι είπε ο εισηγητής της Νέας Δημοκρατίας στην εξεταστική επιτροπή- όσον αφορά τη διαλεύκανση της αλήθειας και την προσέλευση μαρτύρων οι οποίοι μπορούν να μας βοηθήσουν στο να μάθουμε την αλήθεια.

Τι έγινε εκεί με έναν κρισιμότατο μάρτυρα, τον Υφυπουργό παρά τω Πρωθυπουργώ, τον κ. Μυλωνάκη; Στην αρχή η Πλεύση Ελευθερίας και όλα τα κόμματα της Αντιπολίτευσης τον προτείναμε να έρθει, γιατί θεωρούμε ότι είναι το κομβικό πρόσωπο από το Μέγαρο Μαξίμου σε σχέση με το σκάνδαλο του ΟΠΕΚΕΠΕ. Η Νέα Δημοκρατία κατέθεσε έναν κατάλογο εβδομήντα εννέα μαρτύρων. Πού ήταν ο κ. Μυλωνάκης σε αυτόν τον κατάλογο; Πουθενά! Αυτό, πριν δύο εβδομάδες.

Την περασμένη βδομάδα είχαμε την επιστολή-σοκ του ίδιου του κ. Μυλωνάκη, ο οποίος έλεγε πως εγώ θέλω τώρα να πάω στην εξεταστική επιτροπή, επειδή τον πίεσαν τα κόμματα της Αντιπολίτευσης και η Πλεύση Ελευθερίας και η Ζωή Κωνσταντοπούλου, αποδεικνύοντας εδώ, και με αίτηση κατάθεσης εγγράφων και με επίκαιρη ερώτηση που του έκανε, ότι ξέρει πάρα πολλά για την υπόθεση και ότι πρέπει να πάψει να κρύβεται. Και ο κ. Μυλωνάκης είπε ότι εντάξει, θα έρθω. Υποχρεώθηκε κάτω από την πίεση των γεγονότων να πει ότι έρχεται.

Είχαμε, λοιπόν, το εξής τραγελαφικό στην εξεταστική επιτροπή. Ο Υφυπουργός παρά τω Πρωθυπουργώ κ. Μυλωνάκης να ζητάει να παρευρεθεί και να καταθέσει, γιατί δεν μπορεί πια να κρύβεται, και η πλειοψηφία των Βουλευτών της Νέας Δημοκρατίας στην επιτροπή να λέει ότι όχι, δεν θα έρθει. Ωραία συνοχή στην κυβερνητική θέση! Και μετά ο κ. Λαζαρίδης, που εκπροσωπεί την Πλειοψηφία, είπε ότι ίσως να έρθει όταν αναθεωρήσουμε τον κατάλογο των μαρτύρων. Τον ρώτησα εγώ: και ο κ. Μυλωνάκης θα είναι στους μάρτυρες που θα έρθουν να καταθέσουν ή όχι; Και απέφυγε να απαντήσει.

Αυτή τη βδομάδα είχαμε μία τρίτη θέση. Όχι ότι δεν θα έρθει, όχι ότι ίσως θα έρθει, τώρα ο κ. Λαζαρίδης κάτω από την πίεση των γεγονότων είπε ότι προφανώς θα έρθει ο κ. Μυλωνάκης όταν αναθεωρήσουμε τον κατάλογο των μαρτύρων. Και όταν είπα ότι η Νέα Δημοκρατία έχει μια στάση, όσον αφορά τους κρίσιμους μάρτυρες που εμπλέκονται στο σκάνδαλο, η οποία τη μία εβδομάδα λέει ότι δεν θα έρθουν, την επόμενη εβδομάδα λέει ότι ίσως θα έρθουν και την τρίτη εβδομάδα λέει ότι προφανώς και θα έρθουν, εδώ έχουμε μία έλλειψη συνοχής στη στάση του κυβερνώντος κόμματος, ο κ. Λαζαρίδης είπε ότι όχι, καμία έλλειψη συνοχής, όλα αυτά είναι ευθυγραμμισμένα και πάρα πολύ λογικά.

Περιμένουμε τον κ. Μυλωνάκη τώρα να έρθει. Πιστεύουμε ότι αυτό είναι μία διεκδίκηση και μια κατάκτηση της πίεσης που ασκεί η Αντιπολίτευση μέσα σε αυτή την εξεταστική επιτροπή, η οποία έχει ένα μονοκομματικό προεδρείο, που προσπαθεί να ελέγξει με τερτίπια και τρικ εντυπωσιασμού -σόου, όπως θα λέγατε κι εσείς, κύριε Γεωργιάδη,- τη διαδικασία εξέτασης μαρτύρων, ούτως ώστε να μη μιλάνε οι μάρτυρες. Και έχουμε, βεβαίως, και μάρτυρες μιλημένους, οι οποίοι έρχονται και μας λένε ότι δεν θυμούνται.

Ένας μάρτυρας χθες, Αντιπρόεδρος του ΟΠΕΚΕΠΕ, λέει ότι γνώριζε τον Υπουργό Αγροτικής Ανάπτυξης που τον διόρισε Αντιπρόεδρο. Και τον ρωτήσαμε πόσα χρόνια τον γνωρίζει και λέει ότι δεν θυμάμαι. Του λέμε: Έναν χρόνο; Πέντε χρόνια; Δέκα χρόνια; Τριάντα χρόνια; Δεν θυμάται.

Έτσι πάνε οι μάρτυρες στην επιτροπή και είναι προφανές ότι υπάρχει μια προσπάθεια να συνεχιστεί η συγκάλυψη αφενός. Αφετέρου, βέβαια, υπάρχουν και εντάσεις εντός της Νέας Δημοκρατίας, η οποία φαίνεται μέσα από την εξεταστική επιτροπή γι’ αυτό το σκάνδαλο ότι είναι κομματιασμένη σε αντιμαχόμενες φατρίες και αυτές δημιουργούν ρωγμές που επιτρέπουν ένα μέρος της αλήθειας να βγει προς τα έξω.

Βεβαίως, εμείς αγωνιζόμαστε για να βγει όσο μεγαλύτερο μέρος της αλήθειας αυτής, για να την δει ο ελληνικός λαός και να μάθουμε ποιοι ευθύνονται γι’ αυτό το σκάνδαλο, το οποίο φτάνει σε μεγάλο βάθος, όπως δείχνουν οι καταθέσεις. Όμως, προσπαθεί και ο κ. Γεωργιάδης και άλλοι από την κεντρική Κυβέρνηση να ελέγξουν την κατάσταση όσο γίνεται.

Κύριε Πρόεδρε, κλείνω με μία αναφορά στα εσωτερικά γεγονότα και στη διαδήλωση που έγινε χθες για το παλαιστινιακό, επειδή ο κ. Γεωργιάδης πριν, απαντώντας με τον απαράδεκτο τρόπο του στην κ. Πέρκα, είπε ότι ενδιαφερόμαστε για τα θέματα της Μέσης Ανατολής και δεν ενδιαφερόμαστε για τα εγχώρια θέματα.

Χθες έγιναν πάλι διαδηλώσεις έξω από την ισραηλινή πρεσβεία, στην οποία η Κυβέρνηση έστειλε τα ΜΑΤ και χρησιμοποίησαν ακραία βία ενάντια στους διαδηλωτές. Ακραία βία! Αυτά είναι εσωτερικά γεγονότα, κύριε Γεωργιάδη. Και αν δεν το έχετε καταλάβει, πρέπει να ξυπνήστε λίγο περισσότερο και να αντιληφθείτε ότι μια μεγάλη μερίδα του ελληνικού λαού θεωρεί ότι η στάση της Κυβέρνησης σε μια γενοκτονία, που γίνεται στη γειτονιά μας, είναι απαράδεκτη, διαδηλώνει διαρκώς, διεκδικεί αλλαγή πολιτικής. Και εσείς το μόνο επιχείρημα που έχετε απέναντι σε αυτούς τους ειρηνικούς διαδηλωτές είναι να τους χτυπάτε. Αυτό είναι το μόνο σας επιχείρημα, να χτυπάτε. Δεν έχετε άλλον τρόπο, γιατί βεβαίως στα επιχειρήματα είστε αδύνατοι.

Τέλος, κύριε Πρόεδρε, χθες ανακοινώθηκε η επιστροφή του κ. Κυριαζίδη, του πρώην Βουλευτή της Νέας Δημοκρατίας, στη Νέα Δημοκρατία, αφού τον είχε αποπέμψει ο κ. Μητσοτάκης, ο Πρωθυπουργός, από την Κοινοβουλευτική Ομάδα του κυβερνώντος κόμματος.

Αυτό το έργο το έχουμε δει. Και πρέπει πραγματικά να μας διαφωτίσετε. Ο κ. Κυριαζίδης, αν θυμάστε, είχε κάνει απαράδεκτες δηλώσεις εις βάρος της κ. Κωνσταντοπούλου και παρά τις εκκλήσεις και του Προέδρου της Βουλής και της Υπουργού η οποία ήταν εδώ, της κ. Ζαχαράκη, να ανακαλέσει, αρνούνταν πολλές φορές να ανακαλέσει. Και στο τέλος κάτι ψέλλισε, αλλά διεγράφη από την Κοινοβουλευτική Ομάδα. Τα ίδια είχαμε και με τον κ. Αυγενάκη, ο οποίος διεγράφη από την Κοινοβουλευτική Ομάδα της Νέας Δημοκρατίας, όταν είχε τη γνωστή περίπτωση στο αεροδρόμιο των Αθηνών.

Πραγματικά, θα πρέπει να εξηγήσετε, κύριε Γεωργιάδη, γιατί η Κυβέρνηση προβαίνει σε αυτές τις γελοίες και προσχηματικές και υποκριτικές διαγραφές, αφού δεν τους θεωρείτε διαγραμμένους, δικούς σας τους θεωρείτε. Και αυτό τι σημαίνει; Σημαίνει ότι θεωρείτε πως και αυτό που έκανε ο Αυγενάκης με τον υπάλληλο του αεροδρομίου είναι εντάξει και αυτό που είπε ο κ. Κυριαζίδης στη Ζωή Κωνσταντοπούλου είναι εντάξει.

Τι παριστάνετε ότι έχετε πρόβλημα; Τους διαγράφετε για μερικούς μήνες, για να τους ξανά πάρετε πίσω με ανοιχτές αγκάλες; Τι κύρωση είναι αυτή; Δεν καταλαβαίνω.

Αυτά, κύριε Πρόεδρε, δείχνουν ότι, δυστυχώς, ο αυταρχισμός, ο σεξισμός, αλλά και η διαφθορά, είναι κεντρικά γνωρίσματα του τρόπου με τον οποίο κυβερνά η Νέα Δημοκρατία τη χώρα τα τελευταία έξι χρόνια. Εμείς αγωνιζόμαστε με όλες τις δυνάμεις μας και για να τα αποκαλύπτουμε αλλά και για να σταματήσουμε. Και βεβαίως θα συνεχίσουμε να το κάνουμε όσο αυτή η Κυβέρνηση παραμένει στην εξουσία. Θεωρούμε ότι οι μέρες της δεν θα είναι πολλές, ειδικά με όσα βλέπει η κοινή γνώμη μέσα από τα σκάνδαλα διαφθοράς και από τον τρόπο με τον οποίο προστατεύετε πρώην Βουλευτές όπως τον κ. Αυγενάκη και τον κ. Κυριαζίδη. Θεωρούμε ότι η ημέρα στην οποία θα φύγετε από την εξουσία θα έρθει πιο γρήγορα.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Να κάνω μια ανακοίνωση πρώτα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα πέντε μαθήτριες και μαθητές και τρεις συνοδοί εκπαιδευτικοί από το 6ο Γυμνάσιο Λαμίας, το δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Υπουργέ, ζητήσατε τον λόγο για δύο λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ο τρις ή τετράκις, κύριε Κοινοβουλευτικέ Εκπρόσωπε, κύριε Καζαμία, ένα λεπτό. Επί προσωπικού. Επί προσωπικού. Με είπατε τρεις ή τέσσερις φορές «εξ επαγγέλματος άσχετος». Για να μιλήσω, λοιπόν, τώρα για έναν εξ επαγγέλματος σχετικό…

**ΑΛΕΞΑΝΔΡΟΣ ΚΑΖΑΜΙΑΣ:** Κάνετε πως δεν καταλαβαίνετε, εκεί που θα έπρεπε να καταλαβαίνετε.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Βιάζεστε, οπότε μην με διακόπτετε. Εγώ κατά δήλωσή σας είμαι «εξ επαγγέλματος άσχετος» και εσείς, προφανώς, είστε ο «εξ επαγγλέματος σχετικός».

**ΑΛΕΞΑΝΔΡΟΣ ΚΑΖΑΜΙΑΣ:** Δεν είπα τέτοιο πράγμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πάμε, λοιπόν. Βρείτε μου μία δήλωση που λέει ο Τραμπ, όπως αναφέρετε, ότι θα πάρει η Τουρκία τα F35. Ότι θα πάρει. Όχι θα ξεκινήσει τη συζήτηση για να δει πότε και πώς θα τα πάρει. Ότι θα τα πάρει. Γιατί αν δεν καταλάβατε τι έγινε στον Λευκό Οίκο..

**ΑΛΕΞΑΝΔΡΟΣ ΚΑΖΑΜΙΑΣ:** Θα πάρει αυτά που ζητάει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καζαμία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Γιατί αν δεν καταλάβατε τι έγινε στον Λευκό Οίκο…

**ΑΛΕΞΑΝΔΡΟΣ ΚΑΖΑΜΙΑΣ:** Καταλάβαμε πολύ καλά!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Στην Τουρκία όταν γύρισε ο Πρόεδρος Ερντογάν, έγινε πολιτική κρίση, διότι η Τουρκία δεν πήρε απολύτως τίποτα. Και ένας δημοσιογράφος και μάλιστα φίλος του καθεστώτος του Ερντογάν, απελύθη, γιατί ακούστηκε να λέει εκτός κάμερας «πήραμε…», αυτό που δεν μπορώ να πω στη Βουλή των Ελλήνων.

Εγώ, λοιπόν, που είμαι «εξ επαγγελματίας άσχετος», τον άκουσα τον Τούρκο δημοσιογράφο να λέει τι ακριβώς πήρανε. Εσείς δεν τον ακούσατε στην Πλεύση Ελευθερίας που είστε σχετικοί.

**ΑΛΕΞΑΝΔΡΟΣ ΚΑΖΑΜΙΑΣ:** Αυτούς ακούτε; Σοβαρή πηγή έχετε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, ακουστήκατε. Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Και τώρα ο Πρόεδρος Ερντογάν στον Λευκό Οίκο δεν πήρε απολύτως τίποτα. Έδωσε 70 δισεκατομμύρια και γύρισε με μηδέν στις αποσκευές του. Αυτό είναι το μεγάλο θέμα στην Τουρκία εδώ και δύο εβδομάδες. Επειδή είστε και σχετικός!

Πάμε τώρα στο μείζον, όμως, και στα σοβαρά. Πρώτα από όλα είπα ότι εγώ δεν ξέρω ότι η συμφωνία του Προέδρου Τραμπ προβλέπει να γίνει ανταλλαγή ομήρων. Ναι; Αυτό προβλέπει; Αυτό νομίζετε; Η Χαμάς θα παραδώσει τους ομήρους και το Ισραήλ θα παραδώσει κρατούμενους. Μπορείτε να καταλάβετε τη διαφορά μεταξύ των κρατουμένων νομίμως σε μία φυλακή…

**ΑΛΕΞΑΝΔΡΟΣ ΚΑΖΑΜΙΑΣ:** Όμηροι είναι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** …των κρατουμένων νομίμως σε μία φυλακή, με τους ομήρους που άρπαξαν από το σπίτι τους και τους έχουν σε λαγούμια στη Γάζα; Δεν μπορείτε «κύριε σχετικέ» να καταλάβετε τη διαφορά, γιατί εγώ ο άσχετος σε εσάς το σχετικό, σας μαθαίνω τη διαφορά του ορισμού του κρατουμένου από τον όμηρο.

**ΠΡΟΕΔΡΕΥΩΝ (Γεώργιος Γεωργαντάς):** Έγινε αντιληπτό. Παρακαλώ!

Κύριε Καζαμία, σας παρακαλώ, όμως, και εσάς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ούτε αυτό δεν γνωρίζετε. Πράγματι στις ισραηλινές φυλακές υπάρχει ένας μεγάλος αριθμός κρατουμένων χωρίς δίκη…

**ΑΛΕΞΑΝΔΡΟΣ ΚΑΖΑΜΙΑΣ:** Ομήρων!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** …βάσει του ισραηλινού συντάγματος, ότι όταν υπάρχουν απόρρητες πληροφορίες ασφαλείας, δεν γίνεται δίκη για να μην αποκαλυφθούν οι πληροφοριοδότες. Και ξέρετε για ποιον λόγο; Γιατί αυτούς στη Γάζα τους εκτελούν. Γι’ αυτό. Αλλά γι’ αυτούς που εκτελούν στη Γάζα, η Πλεύση Ελευθερίας και η κυρία που μου φώναζε πριν «ντροπή», δεν έχει χύσει ένα δάκρυ.

(Θόρυβος στην πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ακούστε τώρα κάτι ακόμα. Ακούστε τώρα κάτι…

**ΠΡΟΕΔΡΕΥΩΝ (Γεώργιος Γεωργαντάς):** Συγνώμη δεν μπορείτε να ακούσετε την άλλη άποψη; Σας παρακαλώ και εσάς. Ο κ. Καζαμίας δεν διακόπηκε καθόλου δεκατρία λεπτά και είπε αυτά που ήθελε να πει. Αφήστε να τα πει τελειώνουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ακούστε, λοιπόν, κάτι ακόμα «κύριε σχετικέ». Γιατί το Ισραήλ είναι δημοκρατία και γι’ αυτό την υποστηρίζουμε, ενώ η Γάζα όχι. Και γι’ αυτό δεν την υποστηρίζουμε.

**ΠΡΟΕΔΡΕΥΩΝ (Γεώργιος Γεωργαντάς):** Κλείστε το, όμως, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Το Ισραήλ έχει Κοινοβούλιο, στο οποίο γίνονται εκλογές, το 10% του οποίου είναι αραβικής καταγωγής Βουλευτές, σαν να λέμε εδώ τριάντα στο δικό μας Κοινοβούλιο. Στη Γάζα το Κοινοβούλιό τους έχει να συνεδριάσει από το 2007.

**ΑΛΕΞΑΝΔΡΟΣ ΚΑΖΑΜΙΑΣ:** Τι λέτε; Καμία σχέση!

**ΠΡΟΕΔΡΕΥΩΝ (Γεώργιος Γεωργαντάς):** Νομίζω ότι είναι άνευ αντικειμένου όλου αυτό, κύριε Υπουργέ.

**ΑΛΕΞΑΝΔΡΟΣ ΚΑΖΑΜΙΑΣ:** Είστε άσχετος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ακούστε κάτι από έναν «άσχετο», όπως λέτε. Γιατί ο πραγματικά «άσχετος» και εμπαθής είστε εσείς.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Για την ομιλία σας τα υπόλοιπα. Παρακαλώ! Κύριε Υπουργέ, τελειώνετε!

**ΑΛΕΞΑΝΔΡΟΣ ΚΑΖΑΜΙΑΣ:** Δεν είναι κράτος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Η Γάζα τυπικά έχει Κοινοβούλιο, το Κοινοβούλιο της παλαιστινιακής αρχής.

**ΠΡΟΕΔΡΕΥΩΝ (Γεώργιος Γεωργαντάς):** Ελπίζουμε όλα αυτά να λυθούν τώρα με τη συμφωνία. Λοιπόν..

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Η παλαιστινιακή εθνοσυνέλευση, όπως λέγεται, από το 2007 όταν η Χαμάς συνέλαβε τους πολιτικούς αντιπάλους της Φατάχ και τους πέταξε από τα παράθυρα, αυτούς υποστηρίζετε. Όσον αφορά την κατεχόμενη Γάζα που λέτε..

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, κλείστε το σας παρακαλώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Η Γάζα που λέτε -είστε τόσο άσχετος, ούτε αυτό δεν ξέρετε- παραδόθηκε από τον ισραηλινό στρατό τους Παλαιστίνιους το 2005 για να αυτοκυβερνηθεί.

**ΑΛΕΞΑΝΔΡΟΣ ΚΑΖΑΜΙΑΣ:** Ψέματα.

(Θόρυβος στην πτέρυγα της Πλεύσης Ελευθερίας)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ο ισραηλινός στρατός αποχώρησε από τη Γάζα το 2005 και από το 2005 η πρώτη φορά που μπήκε ο στρατός τους είναι μετά από το τρομοκρατικό χτύπημα της 7ης Οκτωβρίου.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ κλείστε. Ολοκληρώσατε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κλείνω.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν με έχουν αφήσει ένα λεπτό, κύριε Πρόεδρε.

Άρα, λοιπόν, κύριοι της Πλεύσης Ελευθερίας, κλάψτε ελεύθερα για τη Χαμάς που χάνεται, γιατί ο Πρόεδρος Τραμπ έφερε την ειρήνη στη Γάζα και διώχνει τη Χαμάς και μπράβο του.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Καζαμίας διατηρεί το δικαίωμα δευτερολογίας για αργότερα. Τον περιμένουμε.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Αν και θα ήθελα να επισημάνω ότι η Βουλή δεν είναι ιδιωτικής χρήσεως για τους Υπουργούς της Κυβέρνησης, ακόμα και αν νιώθουν την ανάγκη να εξομολογούνται την αδυναμία τους να αντιμετωπίσουν την αλήθεια και να δημιουργούν θόρυβο και εντυπώσεις.

Σήμερα, κύριε Γεωργιάδη, Υπουργέ της Ελληνικής Κυβέρνησης υπό τον Κυριάκο Μητσοτάκη, είδα μπροστά μου να προσβάλλετε τη συναδέλφισσα Πέτη Πέρκα, να προσβάλλετε με την ευρεία έννοια την Αριστερά, να υψώνετε τους τόνους της φωνής, σε σημείο πραγματικά ενοχλητικό, προσβλητικό, στα όρια της χυδαιότητας και της πολιτικής ανηθικότητας, γιατί θέλετε να υπερασπιστείτε αυτό που σας διαφοροποιεί ακόμη και από τον ίδιο πολιτικό χώρο που προέρχεστε.

Σήμερα, κύριε Γεωργιάδη, μου δώσατε την εντύπωση ότι δίνετε εξετάσεις για την κυβέρνηση Νετανιάχου, μου θυμίσατε τον ομόλογό σας Υπουργό της ισραηλινής κυβέρνησης που την ώρα που ήταν πισθάγκωνα δεμένοι Έλληνες συμπολίτες σας, μεταξύ αυτών και η συναδέλφισσα Πέτη Πέρκα, τους χλεύαζε και με ύφος -λυπάμαι- ανάλογο με το δικό σας αποκαλούσε Βουλευτές, διανοούμενους κ.λπ., τρομοκράτες και γελούσε.

Με τι γελάτε, κύριε Γεωργιάδη; Με σαράντα και εξήντα χιλιάδες νεκρά παιδιά; Με τι γελάτε; Τι είναι αυτό που σας κάνει να πιστεύετε ότι είστε στη σωστή πλευρά και δεν θα επαναλάβετε τη διόρθωση που κάνατε το 2017;

Και εξηγούμαι, γιατί δεν θεωρώ ότι είστε τόσο πολιτικά και ανθρώπινα αναίσθητος, για να μην αναγνωρίζετε αυτό που και η διεθνής κοινότητα αναγνώρισε ως γενοκτονία κατά ενός λαού αμάχων και παιδιών. Δεν το διανοούμαι την ώρα που αναγνωρίζουμε και την τραγωδία, το δράμα των Ισραηλινών που απήχθησαν ή δολοφονήθηκαν από τη Χαμάς. Όμως, εσείς το τερματίζετε και του δίνετε και μια ιδεολογική επικάλυψη, ένα ιδεολογικό επίχρισμα που σας κατατάσσει σε μια σχεδόν γραφική φωνή αντικομμουνιστικής υστερίας, αντιαριστερού μένους και λύσσας το οποίο δεν συνάδει με την πραγματικότητα.

Ξέρετε τι προβλέπω; Και ειλικρινά δεν το λέω με ικανοποίηση. Προβλέπω τι θα συμβεί σε λίγα χρόνια, σε λίγους μήνες, όχι εξαιτίας της ευεργετικής επίδρασης του Προέδρου Τραμπ, ο οποίος διεκδικεί και Νόμπελ Ειρήνης γιατί τερμάτισε επτά πολέμους και θα μετατρέψει τη Γάζα σε ριβιέρα. Αυτά είναι τα παραμυθάκια εκείνα που μάλλον κυοφορούνται μέσα στα νέα κόμματα της «ακροδεξιάς πολυκατοικίας» η οποία δυστυχώς στο ρετιρέ της έχει τη Νέα Δημοκρατία και εσάς Αντιπρόεδρο του κόμματος.

Τον Γενάρη του 2017, λοιπόν, είχατε δηλώσει το εξής. Το διαβάζω ακριβώς. «Με την ευκαιρία της ημέρας μνήμης για τα θύματα του Ολοκαυτώματος επιθυμώ να αποσαφηνίσω την ξεκάθαρη θέση μου σχετικά με τις απόψεις μου για τον αντισημιτισμό που αποτελεί καίρια απειλή κατά του εβραϊκού λαού και πλήγμα στις αξίες της δημοκρατίας μας και του δυτικού πολιτισμού. Στο παρελθόν είχα συνυπάρξει και ανεχθεί τις απόψεις ανθρώπων που έδειξαν ασέβεια στους Εβραίους συμπατριώτες μου και γι’ αυτόν τον λόγο αισθάνομαι την ανάγκη να ζητήσω συγγνώμη από την εβραϊκή κοινότητα.».

Μια τέτοια συγγνώμη πολύ σύντομα θα τη ζητήσετε και από την παλαιστινιακή κοινότητα και από το παλαιστινιακό κράτος που αναγνώρισε η Ελληνική Βουλή την οποία κι εσείς υπηρετείτε. Όμως, βέβαια, εσείς δεν την αναγνωρίζετε. Προφανώς, είναι αποφάσεις της Βουλής. Δεν αναγνωρίζετε το Διεθνές Δικαστήριο. Σε ποιο Διεθνές Δικαστήριο θα καταφύγουμε για τα εθνικά ζητήματα εάν χρειαστεί; Σε αυτό που δεν αναγνωρίζει Υπουργός της Ελληνικής Κυβέρνησης;

Κι αν διαφωνείτε με την Κυβέρνησή σας, κύριε Γεωργιάδη, στο αστείο θέμα της κάλυψης των εξόδων, αν διαφωνείτε και σας έπιασε ο πόνος για τα δημόσια οικονομικά, αν διαφωνείτε με την Κυβέρνησή σας δεν σας κρατάει κανένας κολλημένο με το ζόρι στην υπουργική καρέκλα. Δηλώστε την παραίτησή σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Τα δάνεια.

**ΧΡΗΣΤΟΣ ΓΙΑΝΝΟΥΛΗΣ:** Δεν είναι μόνο τα δάνεια, κυρία Πέρκα.

Εδώ στον δεύτερο όροφο ακούγονται σημεία και τέρατα για τη διασπάθιση των κοινοτικών πόρων και του δημοσίου χρήματος. Λοιπόν; Καταθέστε την παραίτησή σας για να πάτε απευθείας στο κόμμα Σαμαρά, αν σας θέλει.

Τέτοια δήλωση θα την κάνετε και για τον παλαιστινιακό λαό σε λίγο καιρό. Όμως, δεν ήμουν εγώ αυτός και δεν πιστεύω ότι με μια συγγνώμη μεταχρονολογημένη η ανοχή σας στον κ. Κώστα Πλεύρη, αρνητή του Ολοκαυτώματος, ήταν ένα στιγμιαίο λάθος. Μετανιώσατε, μπράβο σας. Μην ανοίγετε δεύτερη κυνική και εντελώς ανερμάτιστη πολιτική εκτίμηση.

Εντάξει, αγαπάτε τον Ντόναλντ Τραμπ, με γεια σας, με χαρά σας. Θεωρείτε ότι ο με ένταλμα πλέον της διεθνούς κοινότητας ο Ισραηλινός Πρωθυπουργός Νετανιάχου είναι ένα πολύ καλό στήριγμα για τα εθνικά μας ζητήματα κ.λπ.. Δικαίωμά σας να το λέτε. Δεν είναι δικαίωμά σας να το λέτε σαν εκπρόσωπος της Ελληνικής Κυβέρνησης. Δεν έχετε το δικαίωμα εσείς να καθορίσετε, γιατί είστε Ελληνική Κυβέρνηση, αλλά η Ελλάδα είναι όλοι Έλληνες και όλοι οι Έλληνες, λυπάμαι που θα σας το πω, οι περισσότεροι, ακόμη κι αν ψηφίζουν Νέα Δημοκρατία, δεν συμμερίζονται αυτήν τη λογική, ούτε καν των ίσων αποστάσεων, της δογματικής συμπλεγματικής και φοβικής προσήλωσης, λίγες περιπτώσεις στην Ευρώπη και τον κόσμο, στην κυβέρνηση Νετανιάχου, όχι απέναντι στον ισραηλινό λαό.

Με μια έμμεση πάλι προσβολή πριν από λίγη ώρα όταν σας ρώτησα για τον ΟΠΕΚΕΠΕ και για όλα αυτά υπαινιχθήκατε, με αυτήν την έμφυτη αλαζονεία που έχετε, με το στυλ «εγώ ξέρω, εσείς δεν ξέρετε». Σας μίλησα για τον ΟΠΕΚΕΠΕ. Δεν σας έχω ακούσει. Είστε όντως από τους πλέον λαλίστατους και επικοινωνιακά. Αυτό που χρεώνετε στον κ. Βελόπουλο το κάνετε κι εσείς με την ίδια επιτυχία από άλλη πάντα, δηλαδή παραπλανάτε, χτίζετε τη δική σας αλήθεια, χρησιμοποιείτε τον ίδιο τόνο, τον τόνο που χρειάζεστε για να δημιουργήσετε εντυπώσεις και να μπερδέψετε τον κόσμο, μισές αλήθειες που ισοδυναμούν με μεγάλα ψέματα.

Για τον ΟΠΕΚΕΠΕ, λοιπόν, ποιείτε τη νήσσαν. Έκπληκτοι ακόμα και οι Βουλευτές της Συμπολίτευσης που συμμετέχουν και κυριαρχούν σε αυτήν τη μονοκομματικής διεξαγωγής διαδικασία της εξεταστικής επιτροπής μένουν ενεοί όταν ακούν τον κ. Βάρρα να λέει: Με απέλυσε ο Βορίδης και μετά φύγαμε αγκαλιά από το γραφείο του». Μένουν έκπληκτοι και άναυδοι όταν στα δύσκολα εδώ και τρεις μέρες σπλάχνα από τα σπλάχνα σας στη Νέα Δημοκρατία έχουν πάθει καθολική κρίση αμνησίας. Θέλω να σας ρωτήσω και ανθρώπινα. Δεν θυμάστε την πρώτη στιγμή όταν σας κάλεσε να γίνετε Υπουργός…

Συγγνώμη που διακόπτω τη συνομιλία σας, αλλά θέλω να σας απευθύνω μια προσωπική ερώτηση.

**ΠΡΟΕΔΡΕΥΩΝ (Γεώργιος Γεωργαντάς):** Δεν χρειάζεται να συμβαίνει αυτό, κύριε Γιαννούλη. Εννοείται ότι ο Υπουργός ενημερώνεται, έχει και τους συνεργάτες του. Είμαι σίγουρος ότι δεν θα αφήσει αναπάντητο ό,τι θέσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πρόκειται για ένα σοβαρό θέμα υγείας ενός συμπολίτη μας και έπρεπε να μιλήσω για μια διαδικασία στην Επιτροπή Υγείας…

**ΠΡΟΕΔΡΕΥΩΝ (Γεώργιος Γεωργαντάς):** Κατανοητό.

**ΧΡΗΣΤΟΣ ΓΙΑΝΝΟΥΛΗΣ:** Για όνομα του Θεού. Εμείς δεν είμαστε «Κυριαζίδηδες» για να μην καταλαβαίνουμε τις ανάγκες και των ανθρώπων και των κοινωνιών και της επείγουσας κατάστασης για την υγεία. Μακάρι να πάει καλά η υπόθεση με τον συμπολίτη μας, γιατί τουλάχιστον αυτήν την ευαισθησία δεν μπορώ να μη σας την πιστώσω.

Λοιπόν υπάρχει περίπτωση, κύριε Γεωργιάδη, να με πείσετε ότι την πρώτη μέρα που σας πήρε το Πρωθυπουργικό Γραφείο για να σας πει να πει ότι ορκίζεστε Υπουργός ή ότι ορκίζεστε Πρόεδρος σε έναν οργανισμό δεν θα τη θυμόσασταν; Δεν θα ήταν χαραγμένη στο μυαλό σας; Εδώ ακούσαμε τον κ. Βάρρα ότι ούτε λίγο ούτε πολύ έμαθε ότι έγινε σύμβουλος στο Μαξίμου στον κ. Μητσοτάκη από τον περιπτερά της γειτονιάς. Δεν θυμόταν ποιος του τηλεφώνησε. Όμως, αυτό είναι μια σκιά, μια ένδειξη για το συνολικό πρόβλημα. Παρελαύνουν στελέχη της Νέας Δημοκρατίας περιγράφοντας ένα πραγματικό πάρτι ανομίας και διασπάθισης κοινοτικών πόρων, αδιαφάνειας και διαφθοράς και δεν υπάρχει η παραμικρή αντίδραση, αλλά υπάρχει το αντίθετο, υπάρχει η πρακτική σας, η διαστρέβλωση των γεγονότων.

Βγήκε πανηγυρική ανακοίνωση από την Κυβέρνηση για την κατάθεση Βάρρα, ο οποίος είπε ότι ως προσωπικός φίλος του Πρωθυπουργό τοποθετήθηκε στον ΟΠΕΚΕΠΕ Πρόεδρος, απελύθη με παρέμβαση του κ. Βορίδη, γιατί ο κ. Βάρρας σκάλιζε παρατυπίες και παρανομίες, και μετά από λίγες μέρες επέστρεψε στο Μαξίμου ως Σύμβουλος Αγροτικής Παραγωγής.

Και για πέντε χρόνια με τον καλό του φίλο και Πρωθυπουργό της χώρας, Κυριάκο Μητσοτάκη, δεν αντάλλαξαν σχεδόν καμία κουβέντα για τα σκανδαλώδη που αποκαλύπτει ο ίδιος ο κ. Βάρας στον ΟΠΕΚΕΠΕ. Δεν αντέχουν στη λογική αυτά τα επιχειρήματα. Αντέχουν μόνο σε ένα σχέδιο συγκάλυψης, το οποίο πλέον σας το αποδίδει και σας το επιβεβαιώνει και ο ελληνικός λαός. Στις εικόνες και στις έννοιες «διαφθορά», «αδιαφάνεια», «αναποτελεσματικότητα» και «συγκάλυψη» στα γκάλοπ πετάτε, σπάτε τα κοντέρ. Πάνω από 70% έλλειψη εμπιστοσύνης.

Θέλω να κλείσω, για να μην καταχραστώ τον χρόνο -κάτι που γίνεται συνήθως από τα στελέχη της Κυβέρνησης- με το γεγονός ότι σε αυτή την Αίθουσα δεν θα κριθούμε από τον τόνο της φωνής μας, από τα ντεσιμπέλ και τη θεατράλε ή μπρουτάλ παρουσία μας στο Βήμα της Βουλής. Κρινόμαστε κυρίως γι’ αυτά που λέμε, γι’ αυτά που κάνουμε, γι’ αυτά που νομοθετούμε και γι’ αυτά που περιέχονται μέσα στην πολιτική μας πρακτική.

Με λύπη μου λέω ότι είστε -όχι μόνο εσείς προσωπικά, η Κυβέρνηση που υπηρετείτε- στα όρια του λογικού και του παραλόγου, στα όρια της πιο ακραίας μορφής της ακροδεξιάς εκτίμησης και πρακτικής, η οποία φαίνεται να είναι και τάση πλέον στην Ευρωπαϊκή Ένωση. Και, εν πάση περιπτώσει, υπηρετείτε σε ένα Υπουργείο. Να θυμάστε ότι κάθε φορά που ρίχνετε λάδι στη φωτιά μιας συζήτησης, υπηρετείτε ένα Υπουργείο, το οποίο έχει σε πρώτη γραμμή και προτεραιότητα τον άνθρωπο. Και αυτό κρίνει και τις πράξεις μας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Προηγουμένως και, όπως είδα από τα Πρακτικά, πράγματι υπήρξε απρεπής έκφραση από την ανεξάρτητη Βουλευτή, την κ. Μάλαμα, η οποία απευθυνόταν προς τον Υπουργό, τον κ. Άδωνι Γεωργιάδη. Με ευθύνη του Προεδρεύοντα θα αφαιρεθεί η φράση αυτή από τα Πρακτικά, η οποία είναι πραγματικά απαράδεκτη και ξεπερνάει τα όρια μιας πολιτικής αντιπαράθεσης. Και καλώ και ελπίζω ότι η κ. Μάλαμα θα έρθει και η ίδια στην Αίθουσα να αποκαταστήσει απέναντι στον κ. Γεωργιάδη αυτή την απαράδεκτη έκφραση.

Οπότε με ευθύνη μου, παρακαλώ να σβηστεί από τα Πρακτικά η συγκεκριμένη έκφραση.

**ΧΡΗΣΤΟΣ ΓΙΑΝΝΟΥΛΗΣ:** Μια διευκρίνιση.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη;

**ΧΡΗΣΤΟΣ ΓΙΑΝΝΟΥΛΗΣ:** Είναι αποτυπωμένη στα Πρακτικά;

**ΠΡΟΕΔΡΕΥΩΝ (Γεώργιος Γεωργαντάς):** Ναι, αλλά με ευθύνη μου θα σβηστεί. Δεν θέλω να την επαναλάβω. Ακούστηκε και νομίζω ότι άκουσαν πολλοί αυτή την έκφραση.

Πριν κατέλθω από το Προεδρείο, ο κ. Κόντης, ανεξάρτητος Βουλευτής έχει τώρα τον λόγο. Είναι ο τελευταίος από τους ομιλητές μας και στη συνέχεια, οι Κοινοβουλευτικοί που έχουν μείνει, παρακαλώ να ενημερωθούν για να έρθουν.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε τη σύμβαση αυτή, η οποία έρχεται πάλι να επικυρώσει τη σύμβαση από το 2019. Εμείς θεωρούμε ότι το κράτος δεν πρέπει να το υποκαθιστούν διάφορες χορηγίες, παρ’ ότι είναι καλοδεχούμενες. Πιστεύουμε ότι το κράτος είναι αυτό πρέπει να είναι παρόν, ειδικά στη δημόσια υγεία.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Δεν ξέρω τις λεπτομέρειες, δεν έχω ασχοληθεί. Θεωρώ ότι υπάρχει ένα θέμα, όπως άκουσα, με την παραλαβή, δηλαδή, θα πρέπει να υπάρχει πλήρης απογραφή του εάν έχουν γίνει σωστά οι εργασίες, ώστε μετέπειτα να μην υπάρχουν προβλήματα που θα πρέπει να κληθεί να πληρώσει το δημόσιο. Είναι, όμως, μία δωρεά μεγάλου κόστους, 80 εκατομμύρια ευρώ.

Εγώ προσωπικά είμαι αντίθετος με τις τακτικές του Ιδρύματος Ωνάση, το όποιο Ίδρυμα Ωνάση έχει γίνει πλέον ένα ΛΟΑΤΚΙ friendly, ένα ίδρυμα προωθήσεως των ΛΟΑΤΚΙ και της woke ατζέντα. Αυτά έχει βάλει στις προτεραιότητες και, εάν ζούσε ο συγχωρεμένος Ωνάσης, θα είχε κυνηγήσει πολλά άτομα από εκεί μέσα, γιατί δεν είναι αυτή η αποστολή του ιδρύματος.

Είναι ένα ίδρυμα που έγινε και κληροδοτήθηκε σε τρεις ανθρώπους του, για να φροντίζουν σε πρώτη φάση τους ναυτικούς και τις οικογένειές τους και μετά τους Έλληνες, οι οποίοι βρίσκονται σε δυσχερή θέση. Αντίθετα, έχουν επιδοθεί σε καλλιτεχνικές εκδηλώσεις αμφιβόλων καλλιτεχνών τα τελευταία χρόνια. Μαζεύονται κάτι περίεργοι με κάτι μπιενάλε και με όλες αυτές τις αηδίες. Δεν θέλω να πω τι εκθέματα έχουν κάνει, τα οποία δεν έχουν να κάνουν με τη φιλοσοφία του Ωνάση, του μεγάλου αυτού ευεργέτη, του μεγάλου αυτού Έλληνα και το κλείνω εδώ πέρα. Καλώς, όμως, να υπάρξει. Είναι ένα κέντρο το οποίο έχει βοηθήσει πολλούς Έλληνες και μακάρι να συνεχιστεί.

Να πούμε και δύο πράγματα για την κουβέντα που γίνεται τις ημέρες αυτές. Και εμείς θεωρούμε ότι σίγουρα μία συνάδελφο δεν πρέπει το ελληνικό κράτος και δεν την άφησε απροστάτευτη. Την έφερε την άλλη μέρα. Αλλά όλους αυτούς τους περιφερόμενους δικαιωματιστές που γυρνάνε τις θάλασσες δέκα χρόνια και κανείς δεν ξέρει ποιος πληρώνει και τα λοιπά, θεωρούμε, κύριε Υπουργέ, ότι δεν έπρεπε εμείς να ασχοληθούμε για να τους φέρουμε. Και βάζω μέσα αυτούς τους δέκα Πορτογάλους, τους δεκαπέντε Ιταλούς, τους είκοσι πέντε Ισπανούς.

Η Πορτογαλία σήμερα ζητάει να πληρώσουν τα έξοδα και δεν επαναπάτρισε κανέναν. Και απ’ ότι βλέπω, για να φύγει ένα μεγάλο αεροπλάνο και να πάει εκεί αυθημερόν, θέλει πάνω από 200.000 ευρώ. Μπορούσαν οι άνθρωποί μας, οι του Κοινοβουλίου και ένα-δύο άτομα να έρθουν με μια πτήση κανονική και να κοστίσει τρεις, τέσσερις, πέντε χιλιάδες ευρώ. Αντίθετα, εμείς γίναμε και πάλι η «Κιβωτός του Νώε» της Ευρώπης και μαζέψαμε οτιδήποτε υπήρχε εκεί που δεν το ήθελαν οι χώρες τους. Και όταν το συζητάμε, μας λένε ότι είμαστε απάνθρωποι.

Και να σας πω κάτι; Έχω και εγώ να διεκδικήσω από τη Γερμανία ή από την Αμερική κάποια πράγματα. Εάν φύγω και με πιάσουν, θα στείλετε αεροπλάνο να με φέρει πίσω; Ή είναι η μόνη σωστή αποστολή να πάμε στη Γάζα, στους δολοφόνους της Χαμάς, οι οποίοι έχουν εξανδραποδίσει τον παλαιστινιακό λαό και δολοφόνησαν τους ηγέτες της PLO**,** όταν ανέλαβαν την εξουσία;

Και αυτοί, οι οποίοι είναι στις φυλακές, είναι τρομοκράτες; Έχετε μάθει; Έχετε διαβάσει ποτέ τα χτυπήματα που γινόντουσαν κάθε μέρα; Ξέρετε τον βομβισμό στο ξενοδοχείο της Νετάνια; Ήμουν μια βδομάδα μετά εκεί. Το 2002 σε έναν γάμο μπήκε ένας βομβιστής Παλαιστίνιος, της Χαμάς, και σκότωσε τριάντα άτομα στον γάμο. Μία βδομάδα μετά στον σταθμό του Τελ Αβίβ σκότωσαν άλλα τριάντα παιδιά σε λεωφορείο. Μία εβδομάδα μετά σκότωσαν σε έναν άλλο σταθμό είκοσι πέντε παιδιά που πήγαιναν σχολείο. Αυτοί πάνε να ελευθερώσουν, υποτίθεται, την πατρίδα. Ποια πατρίδα; Έτσι ελευθερώνονται οι πατρίδες;

Και αυτοί που είναι φυλακή είναι τρομοκράτες ή συγγενείς τρομοκρατών, οι οποίοι, δυστυχώς, θα βγουν από τις φυλακές με το πρόσχημα αυτό, της ανταλλαγής ομήρων και θα συνεχίσουν τη δράση τους, γιατί ο τρομοκράτης είναι τρομοκράτης.

Και ξαναλέω, σας παραπέμπω, διαβάστε τα καταστατικά της Χαμάς -την οποία στηρίζετε- να δείτε τι λέει και για μας όλους. Τι λέει και για μας όλους η Χαμάς.

Η Χαμάς προάγει την Τακίγια. Μάθετε τι λέει και η Τακίγια στην ισλαμική θρησκεία. Λέει ότι είναι μέλημα του κάθε δικού μας ισλαμιστή η υποκρισία, το να κρυφτούμε κάτω από μανδύες και, όταν έρθει η στιγμή, να καθαρίσουμε τους άπιστους. Αυτό λέει η Τακίγια. Εσείς τώρα πείτε μου ότι είμαστε εχθροί των Παλαιστινίων και τα λοιπά. Και γιατί δεν επιτίθεται το Ισραήλ στη Δυτική Όχθη;

Καλοδεχούμενη είναι και η πρωτοβουλία του Τραμπ και, όντως -το είδατε και οι ίδιοι- τον προτείνουν τώρα και κάποιοι Παλαιστίνιοι, για να πάρει Νόμπελ Ειρήνης.

Μελανό σημείο στην επιστροφή των ανθρώπων αυτών από τη Γάζα -μάλλον από την Εϊλάτ, όχι από τη Γάζα- η παρουσία ενός Ελληνόπουλου που ήταν με μια ελληνική σημαία και ο παροξυσμός που έπιασε κάποιους που ερχόντουσαν με παλαιστινιακές σημαίες βλέποντας έναν Έλληνα μπροστά τους με μια ελληνική σημαία. Πήγαν να τον φάνε ζωντανό. Και λυπάμαι για τη μη αντίδραση της αστυνομίας εκεί. Θα έπρεπε να παρέμβει και να προστατεύσει τον άνθρωπο αυτόν.

Επίσης, τέλος -για να κλείσω- ένας πάλι λαθραίος Παλαιστίνιος, κύριε Υπουργέ, συνελήφθη, γιατί επιτέθηκε χτες σε έναν σταθμάρχη, σε έναν οδηγό του μετρό. Αυτός ο Παλαιστίνιος είχε συλληφθεί στις 6 Αυγούστου και ξέρετε γιατί; Επιτέθηκε σε μια τουρίστρια, πάλι στο μετρό. Δηλαδή, ο τύπος τριγυρνάει στο μετρό και επιτίθεται σε ανθρώπους. Και λέει η εφημερίδα που διάβασα ότι εξέτισε την ποινή του. Ποια ποινή εξέτισε; Από τις 6 Αυγούστου μέχρι τώρα; Κάποιοι δικαστές θεωρούν ότι είναι καλοί άνθρωποι και τους βγάζουν.

Γιατί το πρόβλημα, όπως είδατε και στο νομοσχέδιο για το μεταναστευτικό, είναι η νοοτροπία κάποιων δικαστών, οι οποίοι αντιτέθηκαν σε όλο το νομοσχέδιο και είπαν ότι προσβάλλει τα δικαιώματα. Ποιων; Αυτών οι οποίοι έρχονται να παραβατήσουν. Δεν είναι όλοι παραβάτες, αλλά πάρα πολλοί είναι. Σαν τον άλλο που κάρφωσε με το κατσαβίδι τον οδηγό προχθές και είχε συλληφθεί άλλες τριάντα εννέα φορές. Κάποιοι τον άφηναν.

Αυτά εμείς δεν θέλουμε. Λυπόμαστε που συμβαίνουν αυτά στην πατρίδα μας, η οποία ήταν μια πατρίδα ανεκτική. Έχουμε πει τίποτα ποτέ για τους μετανάστες Αιθίοπες, Φιλιππινέζους, με τους οποίους ζούμε τόσα χρόνια; Έχετε ακούσει κάποιον παραβάτη Αιθίοπα; Ακόμα και Αφρικανό παραβάτη, έχετε ακούσει; Δυστυχώς αυτοί από τις φανατικές ισλαμικές κουλτούρες είναι. Και εμείς δεν έχουμε μιλήσει ποτέ για Αφρικανούς, Νιγηριανούς, που ζουν δίπλα μας και μια χαρά ζουν.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής είκοσι τρεις μαθήτριες και μαθητές και δύο συνοδοί εκπαιδευτικοί από το Ingrid Jespersen Gymnasium της Δανίας.

Σας καλωσορίζουμε στην Ελληνική Βουλή.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, έχει ολοκληρωθεί ο κατάλογος των ομιλητών. Έχουν ολοκληρωθεί οι τοποθετήσεις από πλευράς Κοινοβουλευτικών Εκπροσώπων και μπορούμε να ξεκινήσουμε έναν κύκλο δευτερολογιών. Μπορεί να πάρει τον λόγο όποιος το επιθυμεί.

Κύριε Τσίμαρη, θα δευτερολογήσετε;

**ΙΩΑΝΝΗΣ ΤΣΙΜΑΡΗΣ:** Όχι, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Αθανασίου, εσείς;

**ΜΑΡΙΑ ΑΘΑΝΑΣΙΟΥ:** Όχι, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υπάρχει εδώ άλλος εισηγητής, επομένως τον λόγο έχει ο Υπουργός.

Ορίστε, κύριε Γεωργιάδη, έχετε τον λόγο για να ολοκληρώσετε τη διαδικασία του νομοσχεδίου.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πάρα πολύ, κυρία Πρόεδρε.

Δεν νομίζω ότι έχουμε να πούμε υπερβολικά πολλά πράγματα, λίγα μόνο λόγια.

Με την κύρωση της σημερινής δωρεάς, είμαστε σε θέση να παραλάβουμε την ολοκλήρωση του έργου της νέας πτέρυγας του Ωνασείου Νοσοκομείου. Εκεί θα έχουμε τη δυνατότητα, πρώτον, να έχουμε ένα πολύ μεγάλο μεταμοσχευτικό κέντρο, ένα ειδικό κέντρο για παιδιά. Θα μπορέσουμε να κάνουμε, από τις αρχές του έτους, μεταμοσχεύσεις ήπατος και σε ανηλίκους που έως σήμερα δεν μπορούμε να κάνουμε στην πατρίδα μας και τους στέλνουμε στο εξωτερικό και θα αναβαθμίσουμε πάρα πολύ τις παρεχόμενες ιατρικές υπηρεσίες στους ανθρώπους στην Ελλάδα.

Τώρα, όλα αυτά που άκουσα για το ποια είναι η ιδεολογική προσέγγιση του ενός ιδρύματος ή του άλλου -κυρίως από την Ελληνική Λύση- μου φαίνονται παντελώς άσχετα με το υπό συζήτηση νομοσχέδιο.

Φαντάζομαι, αγαπητοί συνάδελφοι της Ελληνικής Λύσης, αν -ο μη γένοιτο- εσείς ή ένας συγγενής σας χρειαστεί μεταμόσχευση και σας μεταφέρουν στο Ωνάσειο Μεταμοσχευτικό Κέντρο, δεν θα αναρωτηθείτε ή δεν θα ζήτησε να φύγετε από το κρεβάτι και να σώσετε τη ζωή σας επειδή διαφωνείτε με μία θεατρική παράσταση ή με μία διάλεξη ή με οτιδήποτε άλλο έχει παρουσιάσει το Ίδρυμα Ωνάση στο πολιτιστικό του κέντρο.

Αυτά τα επιχειρήματα είναι τόσο αδύναμα σε μια τέτοια συζήτηση και τόσο εκτός πραγματικότητας, πραγματικά. Θα το ξαναπώ, άκουσα από τον κ. Βελόπουλο να λέει: «δεν θέλουμε τις δωρεές του Νιάρχος και του Ωνασείου». Πραγματικά -θέλω να ακουστεί αυτό- δεν ξέρω αν το έχετε συνειδητοποιήσει, το Κοινωφελές Ίδρυμα Σταύρος Νιάρχος, δωρίζει συνολικά στο ΕΣΥ πάνω από ένα δισεκατομμύριο ευρώ, πάνω από χίλια εκατομμύρια ευρώ. Χτίζονται σήμερα τα τρία πιο σύγχρονα νοσοκομεία της χώρας, στην Κομοτηνή στη Θεσσαλονίκη και στη Σπάρτη. Μας έχει δώσει τα αεροπλάνα που κάνουμε τις αεροδιακομιδές κάθε καλοκαίρι και σώζουμε εκατοντάδες ανθρώπους, κάθε καλοκαίρι, εντατικές νοσηλείες, ασθενοφόρα, ολόκληρες καινούργιες κλινικές, το κτίριο στο «Αττικόν» για τους γιατρούς και ων ουκ έστιν αριθμός δωρεών.

Είναι δυνατόν με τόσο ελαφρά τη καρδία να λέτε στη Βουλή των Ελλήνων «δεν θα ήθελα να αποδεχθείτε τίποτα από όλα αυτά και να αφήσετε τους ασθενείς να μην τα έχουν»; Πραγματικά, νομίζω ότι μπορούμε να διαφωνούμε στα πολιτικά μας, αλλά δεν μπορούμε να διαφωνούμε στα ανθρώπινα. Δεν μπορεί πραγματικά να λέτε σοβαρά «να μην πάρουμε τα αεροπλάνα που μας κάνει δωρεά ο Νιάρχος και ας πεθάνει ο κόσμος στα νησιά, δεν έχουμε άλλο τρόπο να τους μεταφέρουμε». Δεν μπορεί να λέτε κάτι τέτοιο. Αυτό είπατε! Αυτό είπε επί λέξη ο κ. Βελόπουλος, με συγχωρείτε. Όταν λες να μην πάρω τη δωρεά, αυτό ακριβώς εννοείς, αλλιώς θα πεις «πάρε τη δωρεά». Δεν μπορεί, στα σοβαρά, ένα κόμμα σήμερα να μην ψηφίζει την κύρωση του Ωνασείου. Δεν μπορείς, στα σοβαρά, να πεις «δεν θέλω σε είκοσι μέρες να γίνουν εγκαίνια του Ωνασείου Μεταμοσχευτικού Νοσοκομείου στην Αθήνα. Δεν γίνεται να το πείτε αυτό, δεν μπορείτε, δεν έχετε το ηθικό δικαίωμα να το πείτε. Νομικά μπορεί να μπορείτε να το πείτε, αλλά ηθικά δεν μπορείτε να το πείτε, γιατί, εκεί πέρα μέσα, θα σωθούν άνθρωποι.

Εντάξει, διαφωνούμε πολιτικά, θέλετε να ανεβείτε στην επόμενη δημοσκόπηση, να πάτε καλύτερα στις εκλογές -ό,τι θέλει ο ελληνικός λαός- αλλά μπορεί να διαφωνεί ένας άνθρωπος με το αν θα σωθούν άνθρωποι ή όχι; Στα σοβαρά;

Θα πω, για άλλη μια φορά, ότι το Υπουργείο Υγείας και ο Εθνικός Οργανισμός Μεταμοσχεύσεων, έχουμε αύριο στην Καλαμάτα τη μεγάλη εκδήλωση γιατί είναι η Ευρωπαϊκή Ημέρα Μεταμοσχεύσεων -είμαι και εγώ ομιλητής και θα παρίσταμαι- όπου παρουσιάζουμε και τα αποτελέσματα που έχει πετύχει το Υπουργείο Υγείας και επί θητείας μου και γενικά η Κυβέρνηση του Κυριάκου Μητσοτάκη σε αυτόν τον τομέα.

Έχουμε ανέβει, κύριοι συνάδελφοι, πάρα πολύ. Μπορούμε πια, να είμαστε περήφανοι ότι η Ελλάδα, όχι μόνο δεν είναι στις τελευταίες θέσεις σε αριθμό μεταμοσχεύσεων στην Ευρωπαϊκή Ένωση, αλλά έχουμε ξεπεράσει το μέσο όρο και πηγαίνουμε σταθερά προς τα πάνω, με την κύρωση που κάνουμε σήμερα και με τη δράση μας, που περιγράψαμε έως τώρα, πιστεύω θα πάμε ακόμα καλύτερα τα επόμενα χρόνια και θα πλησιάσουμε εγγύτερα τους καλύτερους σε αυτόν τον τομέα στην Ευρώπη.

Υπενθυμίζω ότι από την περασμένη Παρασκευή, στις έξι το απόγευμα, έχει ξεκινήσει από τον Εθνικό Οργανισμό Μεταμοσχεύσεων, μέσω του gov.gr, η αποστολή ενός ομαδικού ηλεκτρονικού μηνύματος από τον Εθνικό Οργανισμό Μεταμοσχεύσεων, σε όλους τους Έλληνες πολίτες που είναι εγγεγραμμένοι με e-mail το οποίο είναι πιστοποιημένο δικό τους μέσω του gov.gr. Το e-mail αυτό το έχει συντάξει ο Εθνικός Οργανισμός Μεταμοσχεύσεων, εξηγεί ποια είναι τα οφέλη από το να δηλώνει κάποιος εθελοντής δότης συμπαγών οργάνων σώματος και έχει ένα link, το οποίο αν το πατήσετε θα μπορέσετε να συνδεθείτε με τους κωδικούς taxis, που θα διασφαλίσουν την ταυτοπροσωπία του ανθρώπου με μήνυμα στο κινητό σας, για να είναι βέβαιον ότι εκφράζει τη δική σας αυθεντική βούληση και όχι κάπου αλλού. Με τον τρόπο αυτό θα μπορέσουμε να φτιάξουμε ένα πολύ μεγάλο Εθνικό Μητρώο Εθελοντών Δοτών Συμπαγών Οργάνων Σώματος, κάτι που θα επιταχύνει πάρα πολύ τις διαδικασίες και θα προσφέρει πολύ περισσότερους δότες για να σωθούν ανθρώπινες ζωές κατά την κρίσιμη εκείνη ώρα των μεταμοσχεύσεων.

Και, ξέρετε, θα σας το πω λίγο ανθρώπινα, όπως το έζησα εγώ ως Υπουργός Υγείας Ελλάδος φέτος το καλοκαίρι με αυτήν την ιστορία του παιδιού, του Δημήτρη. Μαθαίνουμε την ιστορία του Δημήτρη, έπαθε την θερμοπληξία στο Μέτσοβο, τον πήγαμε στο Κέντρο Υγείας Μετσόβου, μετά στο Νοσοκομείο Ιωαννίνων και μετά στο Ρίο. Σταθεροποιήθηκε η κατάστασή του και εκεί διαπιστώθηκε ότι είχε καταστραφεί το συκώτι του και έπρεπε να κάνει μεταμόσχευση, όχι από ζώντα δότη -δεν μπορούσε να γίνει από ζώντα δότη λόγω της έκτασης της καταστροφής- αλλά από δότη συμπαγών οργάνων σώματος. Τον μεταφέραμε στο Τορίνο. Είχε περιθώριο χρόνου 48 ωρών. Εάν δεν γινόταν μεταμόσχευση μέσα σε 48 ώρες, μετά δεν θα μπορούσε να γίνει μεταμόσχευση και το παιδί αυτό θα πέθαινε.

Δεν μπορώ να σας περιγράψω την αγωνία που ο ίδιος αισθάνθηκα ως πατέρας, όχι μόνο ως Υπουργός -και πιστεύω ότι αυτό θα το αισθανόταν ο καθένας στη θέση μου- όταν επικοινωνούσα διαρκώς με τους γιατρούς να δω αν βρέθηκε δότης, γιατί στην αρχή δεν υπήρχε δότης. Έπρεπε να βρεθεί ο δότης για να μπορέσει αυτό το παιδί να σωθεί. Τελικά, πράγματι, ήμασταν τυχεροί και εντός 48ωρου το παιδί αυτό βρήκε δότη, έγινε η μεταμόσχευση, σώθηκε η ζωή του και τώρα είναι στο σχολείο του. Θα ζήσει μια κανονική ζωή.

Γιατί, όμως, αυτό συνέβη; Γιατί κάποιος συνάνθρωπός μας στην Ιταλία ήταν εθελοντής και έδωσε το ήπαρ του την ώρα που έφευγε από τον μάταιο τούτο κόσμο -που όλοι μας κάποτε θα φύγουμε όμως- και την ώρα που έφευγε, είχε φροντίσει το ήπαρ του να πάει σε έναν συνάνθρωπό του και αυτός τώρα να συνεχίσει να ζει τη ζωή του με το ήπαρ του ανθρώπου εκείνου. Δεν ξέρω ο δότης ποιος είναι, αλλά τον άνθρωπο αυτόν τον σέβομαι που το έκανε αυτό και την οικογένειά του την ευχαριστώ, ως Υπουργός Υγείας Ελλάδας, που το έκανε αυτό γιατί έσωσε ένα μικρό δεκαεξάχρονο παιδί, το οποίο τώρα συνεχίζει τη ζωή του.

Είναι μεγάλο πράγμα όταν λάβουμε αυτό το e-mail να μην το προσπεράσουμε, αλλά να πατήσουμε το link και να δηλώνουμε ότι θέλουμε να γίνουμε εθελοντές δότες συμπαγών οργάνων. Εάν πολλές εκατοντάδες χιλιάδες συμπολιτών μας φτιάξουμε αυτό το μεγάλο μητρώο, μαζί με τους φροντιστές που προσλάβαμε στο ΕΣΥ για τις μεταμοσχεύσεις, που έχουν γίνει αρκετές σε όλο το Εθνικό Σύστημα Υγείας, όχι μόνο Ωνάσειο, αλλά στο Λαϊκό Νοσοκομείο, στο Ιπποκράτειο Νοσοκομείο Θεσσαλονίκης και σε πολλά άλλα νοσοκομεία της Ελλάδος, θα μπορέσουμε πραγματικά να κάνουμε καλό. Και νομίζω ότι αυτό είναι κάτι που πρέπει να μας ενώσει όλους.

Παρακαλώ πολύ όλοι, όλες οι πτέρυγες της Βουλής, να ξέρουν ότι πρέπει να πούνε στους φίλους τους και στα μέλη τους, όταν τους έρθει -αν δεν τους έχει έρθει ήδη- αυτό το e-mail να μην το προσπεράσουν. Μπορεί για κάποιους σήμερα να είναι κάτι σχεδόν αδιάφορο, αλλά σε μια κρίσιμη στιγμή της ζωής ενός ανθρώπου να είναι η διαφορά μεταξύ της ζωής ή του θανάτου του εκείνη τη στιγμή. Και ναι, στη ζωή πρέπει να δείχνουμε και την ανθρώπινή μας αλληλεγγύη. Αυτό κάνει την κοινωνία μας και τον κόσμο μας καλύτερο, όχι χειρότερο.

Σας καλώ, λοιπόν, να έρθετε σε αυτήν τη μεγάλη πρωτοβουλία που έχει ξεκινήσει το Υπουργείο Υγείας και ο Εθνικός Οργανισμός Μεταμοσχεύσεων. Δεν θα σταματήσω να λέω ότι πάντα έχω στο μυαλό μου αυτήν την ηρωική πράξη του Αλβανού συμπολίτη μας στον Άραχθο που βούτηξε στο ποτάμι για να σώσει εκείνα τα δύο παιδιά που είχαν εγκλωβιστεί στα εννέα μέτρα. Δεν κατάφεραν να σωθούν τα παιδιά αυτά, δυστυχώς, καθώς είχαν υποστεί εγκεφαλικό θάνατο, όμως, χάρη στην ηρωική πράξη αυτού του ανθρώπου να τα βγάλει από το ποτάμι ζωντανά και χάρη στην απόφαση των οικογενειών τους να δώσουν από τα παιδιά αυτά τα όργανά τους για μεταμόσχευση, εννέα συνάνθρωποί μας -εννέα!- ζουν σήμερα από τα όργανα αυτών των παιδιών. Για φανταστείτε, εννέα! Αν δεν είχε βουτήξει ο άνθρωπος αυτός να τα βγάλει από τον Άραχθο ζωντανά και αν οι γονείς τους δεν είχαν υπογράψει για να γίνουν δότες, εννέα συνάνθρωποί μας σήμερα θα είχαν πεθάνει συν τα δύο αυτά παιδιά που δυστυχώς πέθαναν ούτως η άλλως.

Άρα, λοιπόν, εδώ είναι μια ιερή πράξη αυτή που κάνουμε. Και η κύρωση η σημερινή έχει μια ιερότητα μέσα, διότι πάμε να κάνουμε αυτό το πράγμα. Δεν μπορεί να είναι αυτό άλλο ένα πεδίο κομματικής αντιπαράθεσης.

Θα μου επιτρέψετε, επειδή άκουσα και διάφορα για το ΕΣΥ -κυρίως από τους εισηγητές- να πω δυο λόγια.

Νομίζω ότι το σύνθημα «Το ΕΣΥ καταρρέει» έχει πλέον σταματήσει να λέγεται με τόσο μεγάλη ένταση, ακόμα και από τα πιο δριμεία αντιπολιτευόμενα μέσα μαζικής επικοινωνίας, κυρίως, διότι πια δεν περπατάει στην κοινωνία, ο κόσμος ολοένα και σε μεγαλύτερους αριθμούς -αυτό φαίνεται και από όλες οι μετρήσεις της κοινής γνώμης όπου το ζήτημα της υγείας γενικώς πέφτει, αντιμετωπιζόμενο ως πρόβλημα- αντιλαμβάνεται ότι με μεγάλη ταχύτητα το ΕΣΥ αλλάζει, όχι μόνο κτιριολογικά, αλλάζει και στην ουσία του και στον τρόπο με τον οποίο αντιμετωπίζουμε τους ασθενείς μας.

Θέλω να ενημερώσω το Σώμα ότι ο νέος τρόπος κλεισίματος ραντεβού, μέσω του 1566 και των ηλεκτρονικών πλατφορμών MyHealth app και finddoctors.gov.gr έχει συγκλονιστικές επιδόσεις. Αυτήν τη στιγμή που μιλάμε βρισκόμαστε στην ένατη μέρα -1η Οκτωβρίου ξεκίνησε- και έχουμε -αν μπορείτε να το πιστέψετε- σχεδόν 300.000 κλεισμένα ραντεβού. Σήμερα μου έκανε εντύπωση το εξής, το οποίο μου δημιουργεί και μια υπερηφάνεια, δεν σας κρύβω: Βλέποντας τη ροή των ραντεβού, είδαμε αρκετούς συμπολίτες μας που έχουν κλείσει πολλά ραντεβού, δηλαδή όχι με έναν γιατρό -να δουν για παράδειγμα έναν παθολόγο ή έναν καρδιολόγο- αλλά με επτά, οκτώ, δέκα διαφορετικούς γιατρούς, που σημαίνει ότι πάνε να κάνουν μια συνολική επισκόπηση της υγείας τους που επειδή δεν μπορούσαν τόσο καιρό να κλείσουν εύκολα ραντεβού, το αμελούσαν.

Πιστεύω ότι αυτή μας η επιλογή, αυτή μας η απόφαση, να κάνουμε εύκολη την πρόσβαση στον γιατρό, θα παίξει πολύ μεγάλο ρόλο στο μέλλον, όχι μόνο στο να βελτιώνει το ΕΣΥ στις δημοσκοπήσεις ή για να πει κάποιος «μπράβο» στην Κυβέρνηση -δεν είναι αυτό το μείζον- αλλά θα βελτιώσει επί της ουσίας το επίπεδο των παρεχόμενων ιατρικών υπηρεσιών. Διότι ένας που φοβάται ότι δεν θα βρει ραντεβού αμελεί τελικά να κάνει τις εξετάσεις του και αυτός στο μέλλον έρχεται με μια ισχυρότερη πάθηση. Ένας άνθρωπος ο οποίος, όμως, θα καταλάβει ότι αυτό τώρα πια είναι εύκολο και δεν θα το αμελήσει και θα πάει στον γιατρό του και θα το αντιμετωπίσει έγκαιρα, όχι μόνο μπορεί να σώσει τη ζωή του σε ακραίες περιπτώσεις, αλλά μπορεί να βελτιώσει κατά πολύ την ποιότητα της ζωής του. Άρα, εδώ έχουμε προσφέρει ως Υπουργείο Υγείας, ως ΕΣΥ, ως Κυβέρνηση, ένα εργαλείο που απ’ ότι φαίνεται καλύπτει μια πραγματική ιατρική ανάγκη, κάτι που ο κόσμος το ήθελε να το βρει, τώρα το βρήκε και αυτό με τόσο μεγάλη ένταση το έχει αγκαλιάσει.

Δεν το λέω για να μας πείτε «μπράβο». Ξέρω ότι στη Βουλή τέτοια «μπράβο» και «εύγε» δεν λέγονται εύκολα -ίσως και καθόλου- το λέω όμως για να ενημερώσω τον κόσμο που μας βλέπει και να ξέρει ότι αυτό είναι μια μικρή επανάσταση. Και η ευκολία της πρόσβασης σε ειδικευμένο γιατρό κατατάσσει την Ελλάδα στην κορυφή των χωρών της πρόσβασης σε ιατρικές υπηρεσίες, διότι στις περισσότερες χώρες της Ευρώπης -αυτούς που θαυμάζουμε για τα πολύ καλά συστήματα υγείας που έχουν- η πρόσβαση σε ειδικευμένο γιατρό είναι πάρα πολύ δύσκολη.

Ξέρετε ότι στις περισσότερες χώρες για να πας σε ειδικευμένο γιατρό πρέπει να έχεις παραπεμπτικό από τον οικογενειακό σου γιατρό και μπορεί να χρειαστείς και πολλές μέρες για να κλείσεις ραντεβού με τον οικογενειακό γιατρό για να σου δώσουν παραπεμπτικό.

Εμείς λέμε ότι με το νέο μας σύστημα παρακάμπτουμε όλη αυτή τη διαδικασία και προσφέρουμε δωρεάν ειδικευμένο γιατρό στον όποιο συμπολίτη μας τον χρειαστεί μέσα από ένα απλό πάτημα του κουμπιού στο κινητό του τηλέφωνο. Με συγχωρείτε, αλλά αυτό είναι μεγάλη επανάσταση, είναι μεγάλη διαφορά. Δεν μπορούμε να συνεχίσουμε, ενώ το Εθνικό Σύστημα Υγείας κάνει μια τέτοια πρόοδο, να λέμε πάλι τα ίδια και τα ίδια και τα ίδια, για ένα ΕΣΥ που καταρρέει.

Θα πρέπει να καταλάβουμε ότι το ΕΣΥ έχει προβλήματα, ναι, όπως όλα τα εθνικά συστήματα υγείας, αλλά και προσωπικό προσλαμβάνουμε και κτιριολογικά προοδεύει και μηχανήματα καινούργια αγοράζουμε.

Θέλω, επίσης, να πω για άλλη μια φορά ότι οι ανησυχίες που διάβασα στην κοινή γνώμη από διάφορα άρθρα ότι θα χαθούν χρήματα του Ταμείου Ανάκαμψης για την κτιριολογική αναβάθμιση του Εθνικού Συστήματος Υγείας έχουν διασκευαστεί. Δεν υπήρξε καμία αλλαγή ως προς την ένταξη των έργων στην πρώτη στην επισκόπηση των έργων του Ταμείου Ανάκαμψης του Υπουργείου Υγείας από τους εκπροσώπους της Ευρωπαϊκής Επιτροπής. Όλα μας τα έργα παρέμειναν μέσα κανονικά.

Μάλιστα, μπορώ να σας πω ότι και το πιο μεγάλο από όλα τα έργα κι αυτό τη μεγαλύτερη αγωνία για μένα αν θα το καταφέρναμε, το «Σωτηρία», πηγαίνει πάρα πολύ καλά και θα παραδοθεί εντός χρονοδιαγράμματος μέχρι τις 30 Ιουνίου στους Έλληνες ασθενείς. Είμαστε, ήδη, έτοιμοι τέλος του χρόνου να κάνουμε τα εγκαίνια της μεγάλης ογκολογικής κλινικής στη Λαμία. Σε λίγες μέρες θα κάνουμε τα εγκαίνια των νέων ΤΕΠ και του Κέντρου Ημερήσιας Νοσηλείας στο Αττικό Νοσοκομείο και ούτω καθεξής.

Το ΕΣΥ αλλάζει. Γίνεται καλύτερο, παρέχει περισσότερες ιατρικές υπηρεσίες, λύνουμε προβλήματα πάρα πολλών ετών και αυτά ο κόσμος τα βλέπει και τα αναγνωρίζει.

Σας καλώ, λοιπόν, πέραν της έντασης για πολιτικούς λόγους που προκλήθηκε προηγουμένως -που εντάξει, μια Βουλή πάντα θα έχει κι ένα στοιχείο πολιτικής και ιδεολογικής σύγκρουσης- τουλάχιστον στην κύρωση την παρούσα να μην εμφιλοχωρήσουν οι συνήθεις νεοελληνικές μικροψυχίες και να μείνουμε στο μεγάλο, ότι σε λίγες μέρες θα μπορεί το ελληνικό Υπουργείο Υγείας να παραλάβει επισήμως ένα έργο το οποίο θα αλλάξει τη μοίρα πάρα πολλών ανθρώπων και θα κατατάξει την Αθήνα σε μία πόλη που θα έχει ένα από τα καλύτερα μεταμοσχευτικά κέντρα στην Ευρώπη και ναι, χάρη σε μια μεγάλη δωρεά ενός ιδιωτικού ιδρύματος.

Το έχω πει και το ξαναλέω, κανένα κράτος δεν μπορεί να αντιμετωπίσει ειδικά τις υπηρεσίες υγείας χωρίς να δέχεται καμία ιδιωτική δωρεά. Τα μεγαλύτερα και πλουσιότερα κράτη της γης δέχονται διαρκώς ιδιωτικές δωρεές είτε στα νοσοκομεία τους είτε στα πανεπιστήμιά τους. Είναι μια πολύ συνήθης πράξη στις Ηνωμένες Πολιτείες Αμερικής, στην Ελβετία, στη Γερμανία και παντού. Δεν υπάρχει κράτος που λέει δεν δέχομαι δωρεές, ιδιαίτερα σε αυτούς τους δύο τομείς.

Θα ήταν σφόδρα υποκριτικό και μικρόψυχο με τέτοιου είδους επιχειρήματα κάποιος να καταψηφίσει μία δωρεά, επαναλαμβάνω, που στο τέλος δεν θα ανήκει ούτε στη Νέα Δημοκρατία, ούτε στον Άδωνι Γεωργιάδη, ούτε στον Κυριάκο Μητσοτάκη. Αυτό θα υπάρχει για πάντα. Όπως ακριβώς -θα το πω κι αυτό- επί κυβερνήσεως του αείμνηστου Κωνσταντίνου Μητσοτάκη έγιναν τα εγκαίνια του Ωνασείου Καρδιολογικού Κέντρου τότε. Ναι, έγιναν τα εγκαίνια από τον Κωνσταντίνο Μητσοτάκη. Δεν ήταν του Κωνσταντίνου Μητσοτάκη. Συνέχισε να λειτουργεί επί όλων των κυβερνήσεων και να περιθάλψει ανθρώπους από όλες τις ελληνικές κυβερνήσεις. Το ίδιο κάνουμε και εδώ. Δεν θα το πάρουμε ιδιοκτησία της Νέας Δημοκρατίας. Θα ανήκει σε όλο τον ελληνικό λαό. Είναι κρίμα να υπάρχει κόμμα που θα πει «όχι, δεν το θέλω».

Εγώ πάντα πίστευα ότι αν δείχναμε μια μεγαλύτερη μεγαλοψυχία ως Βουλή σε τέτοιου τύπου δωρεές, θα στέλναμε κι ένα σήμα στους πλουσίους ανθρώπους και στα ιδρύματα ότι παρά τις διαφορές μας, το πολιτικό σύστημα το ευνοεί, το υποστηρίζει και θα δίναμε κι ένα σήμα να κάνουν περισσότερες τέτοιες δωρεές. Γιατί πράγματι, θα θέλαμε να έχουμε περισσότερες τέτοιες δωρεές από αυτές τις οποίες έχουμε συνήθως.

Η κ. Δάλλα είναι στα θεωρεία; Θα έπρεπε να ήσασταν κάτω εσείς, κυρία Δάλλα, και δυστυχώς έχετε μείνει πάνω. Η κ. Δάλλα είναι η κυρία που έκοψε από το ψηφοδέλτιο η κ. Κωνσταντοπούλου με τον συνήθη δημοκρατικό της τρόπο. Σας είδα ξαφνικά και δεν ήμουν σίγουρος. Χίλια συγγνώμη. Δεν είναι για μένα οι φωτογράφοι. Την κ. Δάλλα να φωτογραφίσετε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Το χαλάς τώρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Το χαλάω, αλλά το είδα τώρα. Αφού κόλλησε το μάτι μου, τι να κάνω. Συγγνώμη. Γιατί καμιά φορά πρέπει να θυμόμαστε λίγο την υποκρισία στη Βουλή.

Επανέρχομαι, λοιπόν, και κλείνω. Είμαι πάρα πολύ πρόθυμος και ανοιχτός σε κάθε κριτική που θα είναι καλόπιστη και που θα έχει ως στόχο να κάνουμε το Εθνικό Σύστημα Υγείας καλύτερο. Το να λέτε απλώς «κάντε προσλήψεις», δεν λέει κάτι ιδιαίτερο. Γιατί κανείς δεν θα σας πει δεν πρέπει να κάνουμε προσλήψεις. Το να λέτε: «δώστε περισσότερα λεφτά στους γιατρούς, στους νοσηλευτές», πάλι δεν λέει κάτι ιδιαίτερο. Διότι και ποιος από εμάς αν θα μπορούσε να δώσει περισσότερα λεφτά, δεν θα τα έδινε;

Άρα, η κριτική πρέπει να εδράζεται επί πραγμάτων που πράγματι μπορεί να κάνουμε λάθος και να μπορούμε να διορθώσουμε. Εγώ ποτέ δεν έχω αρνηθεί από κανέναν συνάδελφο, από κανένα κόμμα αν υποστηρίξει μια ιδέα που μπορούμε να κάνουμε, να μην την κάνουμε πράξη. Να ξέρετε, όμως, ότι τα κενά μας τα ιατρικά στα νησιά φέτος ήταν λιγότερα από ποτέ. Η λίστα αναμονής για ψυχρά χειρουργεία είναι αυτή τη στιγμή μικρότερη από ποτέ. Σε ακέραιο αριθμό η παραγωγή χειρουργικών επεμβάσεων του ΕΣΥ το 2025 θα μεγαλύτερη από ποτέ. Ραντεβού ιατρικά πλέον με το νέο σύστημα θα κλειστούν περισσότερα από ποτέ. Και τα χρήματα που δίνουμε είναι τα περισσότερα που έχει δώσει ποτέ το ελληνικό κράτος. Όλα αυτά μαζί δεν μπορείτε να τα ακυρώνετε λέγοντας ότι το ΕΣΥ καταρρέει. Είναι αδύναμο επιχείρημα που δεν αντέχει σε καμία λογική κριτική.

Σας καλώ, λοιπόν, με πολιτική μεγαλοψυχία, όλες τις πτέρυγες της Βουλής, να πείτε «ναι» σε αυτή την κύρωση και να είστε όλοι μαζί στα εγκαίνια του Ωνασείου Μεταμοσχευτικού Κέντρου. Ήδη είπα πριν την Επιτροπή Κοινωνικών αν θέλετε να πάμε και πριν με τα μέλη της επιτροπής να το δούμε. Διότι αυτά τα έργα, επαναλαμβάνω, είναι που τελικά αλλάζουν πραγματικά τη ζωή των ανθρώπων.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι,κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 29.9.2025 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)», του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΝΟΣΟΚΟΜΕΙΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 29.9.2025 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία "Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)", του νομικού προσώπου ιδιωτικού δικαίου με την επωνυμία "ΩΝΑΣΕΙΟ ΝΟΣΟΚΟΜΕΙΟ" και της εταιρείας με την επωνυμία "ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ"» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| Ν. ΑΡΙΣΤΕΡΑ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| Ν. ΑΡΙΣΤΕΡΑ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| Ν. ΑΡΙΣΤΕΡΑ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| Ν. ΑΡΙΣΤΕΡΑ: ΠΡΝ |
| ΕΛΛΗΝ. ΛΥΣΗ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς, το σχέδιο νόμου του Υπουργείου Υγείας: «Κύρωση της από 29.9.2025 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)», του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΝΟΣΟΚΟΜΕΙΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 199α)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 14.37΄ λύεται η συνεδρίαση για αύριο, ημέρα Παρασκευή 10 Οκτωβρίου 2025 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**